भजन संहिता

\c 1

\v 1 क्या ई भागा वाळा आ से आदमी जो दुष्टा री स्लाहा पर नी चल्दा, होर ना पापिया रे रस्ते मन्झ खड़ा हूंहां; होर ना मखौल करणे वाळेया री मंडली मन्झ बैठ्हा! \v 2 पर से ता यहोवा री व्यवस्था ले खुस रैंहयां; होर तेसरी व्यवस्था पर राती ध्याड़ी ध्यान करदा रैंहयां l \v 3 से तेस डाळा साहीं आं, जो बैहती नाळिया रे बाढ़े ल्गाया गईरा l होर से आपणे मौसमा मन्झ फल्हा, होर तेसरे पात्र कधी नी मुर्झान्दे l कठे जो कुछ से आदमी करहा से कामयाब हूंहां l \v 4 दुष्ट लोक एह्ड़े नी हुंदे, स्यों तेस घाहा साहीं हूंहां ऐं, जो बागरा ले उड़ाई जाहीं l \v 5 इधी कठे दुष्ट लोका अदालता मन्झ स्थिर बणी नी रैहणा, होर ना पापिया धर्मिया री मंडली मन्झ ठैहरणा; \v 6 क्यूंकि यहोवा धर्मिया रा पैंडा जाणहां, पर दुष्टा रा पैंडा नास हुई जाणा l

\c 2

\v 1 जाति जाति रे लोक हुल्लड़ किधियो म्चाया करहा ऐ, देसा देसा रे लोक बेकार गल्ला कि सोच्या करहा ऐ? \v 2 यहोवा रे होर तेसरे सारे अभिषिक्ता रे खिलाफ धरती रे राजा मिली किन्हें, होर हाकम आपु मन्झ सिख-स्लाह करी किन्हें बोल्हा ऐ, कि \v 3 आऊआ, आस्से तिन्हारे बंधन त्रोड़ी देहां ऐं, होर तिन्हारी रस्सिया आपणे उपरा ले तुआरी किन्हें सटी देहां ऐं l \v 4 से जो स्वर्गा मन्झ विराजमान\* आ, तेस हास्णा, प्रभुआ तिन्हारी हासी उड़ाणी l \v 5 तेबे तेस तिन्हा साउगी गुस्सा करी किन्हें बोलणा, होर गुस्से मन्झ बोली किन्हें तेस स्यों ड्राई देणे, कि \v 6 मैं आपणा नियुक्त कितिरा राजा आपणे पवित्र पर्वत सिय्योना री राजगद्दी पर बठ्याळी दितेया l \v 7 मां तेस वचना रा प्रचार करणा: जो यहोवा परमेसरे मेरे किन्हें बोल्या, तू मेरा पुत्र आ, आज तू मेरे ले जम्मेया l \v 8 मेरे ले मांग, होर मां जाति-जाति रे लोक तेरी सम्पति हूणे रे कठे, होर दूरा-दूरा रे देस तेरी निज भूमि बणने रे कठे देई देणे l \v 9 तुध स्यों लोहे रे डंडे ले टुकड़े-टुकड़े करी देणे l तुध कुम्हारा रे भांडे साहीं स्यों चकनाचूर करी देणे l \v 10 इधी कठे एबे, हे राजेओ, बुद्धिमान बणा; हे धरती रे न्यायियो, ये उपदेस ग्रैहण करो l \v 11 डरदे हुए यहोवा री उपासना करा, होर काम्मदे हुए मग्न हुई जाओ l \v 12 पुत्रा जो चुम्बन देऊआ एहड़ा नी हो कि से गुस्सा करे, होर तुस्से पैंडे मन्झ ई नास हुई जाओ; क्यूंकि थोहड़े टैमा मन्झ तेसरा गुस्सा भड़कणे वाळा आ ll भागा वाळे ऐ स्यों जिन्हारा भरोसा तेस पर आ ll

3

1 हे यहोवा मेरे स्ताणे वाळे कितने बढ़ी गईरे! स्यों जो मेरे खिलाफ हुई गईरे स्यों बौहत ऐ l

2 कई मेरे प्राणा रे बारे मन्झ बोल्हा ऐ, कि तेसरा बचाव परमेसरा री वखा ले नी हुई सक्दा l

3 पर हे यहोवा, तुस्से ता मेरे चारो तरफ मेरी ढाल ऐ, तुस्से मेरी म्हीमा होर मेरे माथे जो ऊँचा करणा वाळा आ l

4 हांऊ ऊँची अवाज करी किन्हें परमेसर यहोवा जो साद्हा, होर से आपणे पवित्र पाहड़ा परा ले मुंजो जबाब देहां l

5 हांऊ लेटी किन्हें सई गया; द्बारा जागी गया, क्यूंकि यहोवा मुंजो सम्भाळहा l

6 हांऊ तिन्हा हजार माहणुआ ले नी डरदा, जो मेरे खिलाफ चहुँ वखा ले घेरा पाई किन्हें खड़ीरे l

7 उठ, हे यहोवा! मेरे परमेसर मुंजो बचाई ले! क्यूंकि तुस्से मेरे सभ दुसमना रे जबड़े पर वार कितिरा होर तुस्से दुष्टा रे दांद तोड़ी दितिरे l

8 उद्धार सिर्फ यहोवा री तरफा ले ई हूंहां; हे यहोवा तुस्सा री आसिषा तेरी प्रजा पर हो l

4

1 हे मेरे धर्मी परमेसर, जेबे हांऊ पुकारू\* तेबे तुस्से मुंजो जबाब देआ; जेबे हांऊ मुस्किला मन्झ पया तेबे तुस्से मेरा विस्तार\* कितेया l मेरे पर दया कर होर मेरी प्रार्थना सुणी ले l

2 हे माहणुआ रे पुत्रो, कधी तक मेरी म्हीमा रे बदले मेरी बेज्जती हून्दी रैहणी? तुस्सा कधी तक बेकार गल्ला किन्हें प्यार रखणा होर झूठी चीजा री ताका मन्झ रैहणा?

3 ये जाणी रखा कि यहोवा परमेसरे भक्त आपणे कठे लग करी रखिरा; जेबे मां यहोवा परमेसर सादणा तेबे तेस सुणना l

4 काम्दे रहुआ होर पाप मत करा; आपणे आपणे बिस्तरे मन्झ मन ई मन सोचा होर चुपचाप रहुआ l

5 धर्मा रे बलिदान चढ़ाऊआ, होर यहोवा पर भरोसा रखा l

6 कई एह्ड़े ऐ जो बोल्हा ऐ, कि केस आस्सा जो कुछ भलाई दसणी? हे यहोवा तुस्से आपणे मुंहा रा प्रयासा आस्सा रा चम्का l

7 तुस्से मेरे मना मन्झ तेस ले ज्यादा बढ़ी किन्हें खुसी भरी दितिरी, जो तिन्हा जो नाजा ले होर दाखमधु री बढ़ती हूँहां था l

8 माँ चैना किन्हें लेटी जाणा\* होर सई जाणा; क्यूंकि, हे यहोवा, तुस्से ई मुंजो एकांता मन्झ बेफिक्र रैहणे देहां ऐं l

5

1 हे यहोवा मेरे वचना पर कान लगाऊआ; मेरे मनन करणे पर मन लगाऊआ l

2 हे मेरे राजा, हे मेरे परमेसर मेरी दुहाई पर ध्यान देऊआ, क्यूंकि हांऊ सिर्फ तुस्सा ले ई प्रार्थना करहा l

3 हे यहोवा, भ्यागा तुस्सा जो मेरी वाणी सुणाई देणी, मां भ्यागा प्रार्थना करी किन्हें तुस्सा रा इंतजार करणा l

4 क्यूंकि तुस्से एह्ड़े परमेसर नी ऐ जो दुष्टता ले खुस हो; बुराई तेरे साउगी नी रही सकदी l

5 घमंडी तेरे साम्हणें खड़े नी हुई पाणे; तुस्सा जो सभ अनर्थ काम करणे वाळेया किन्हें नफरत ई l

6 तुस्सा स्यों नास करी देणे जो झूठ बोल्हा ऐ; यहोवा\* ता हत्यारे होर धोखेबाज माहणुआ किन्हें नफरत करहा l

7 पर मां तेरी अपार कृपा रे कारण तेरे भवना मन्झ आऊणा, मां तेरा डर भय मनी किन्हें तेरे पवित्र मन्द्रा री तरफ दंडवत करणा l

8 हे यहोवा, मेरे दुस्मणा रे कारण आपणे धर्मा रे रस्ते मन्झ मेरी अगुवाई कर; मेरे अगे अगे आपणा सीधा रस्ता दस l

9 क्यूंकि तिन्हारे मुंहा मन्झ कोई सच्चाई नी ई; तिन्हारे मना मन्झ बौहत मुर्खता ई l तिन्हारे गळा खुली कब्रा साहीं आं, स्यों आपणी जीभा किन्हें चिकनी चुपड़ी गल्ला करहा ऐ l

10 हे परेमेसर तुस्से तिन्हा जो दोषी ठैहराऊआ; स्यों आपणी ई युक्तिया ले आपु ई पई जाए; तिन्हा जो तिन्हारे पापा री बढ़ती री वजहा ले बाहर काढ़ी दे, क्यूंकि तिन्हें तुस्सा साउगी बलवा कितिरा l

11 पर जितने मुंजो पर भरोसा रख्हा ऐ स्यों सभ खुसी मनाएं, स्यों हमेसा ऊँची अवाजा मन्झ गांदे रहे; क्यूंकि तुस्से तिन्हारी रक्षा करहा ऐ, होर जो तेरे नांऊआं रे प्रेमी ऐ तुस्सा मन्झ खुस हो l

12 क्यूंकि तुस्सा धर्मी जो आसीष देणी; हे यहोवा, तुस्सा से आपणे अनुग्रह रूपी ढाला किन्हें घेरणा l

6

1 हे यहोवा, तुस्से मुंजो गुस्सा करी किन्हें मत झिड़का, होर ना आपणे गुस्से री वजहा ले मुंजो ताड़ना मत दे l

2 हे यहोवा, मेरे उपर दया कर, क्यूंकि हांऊ मुरझाई गईरा; हे यहोवा, मुंजो चंगा कर, क्यूंकि मेरी हड्डिया मन्झ बेचैनी\* ई l

3 मेरा प्राण भी बौहत दुःखी आ l होर तू, हे यहोवा कधी तक?

4 वाप्स आई जा, हे यहोवा, होर मेरे प्राण बचा आपणी करुणा रे कारण मेरा उद्धार कर l

5 क्यूंकि मौता ले बाद तेरी याद नी किती जांदी; अधोलोका मन्झ केस तुस्सा रा धन्यवाद करणा l

6 हांऊ कर्लान्दे कर्लान्दे थकी गया; हांऊ आपणा बिस्त्रा\*रोई रोई किन्हें सगी देहां; हर रात मेरा बिस्त्रा रोई रोई किन्हें सघी जाहाँ l

7 मेरी हाखिया दुःखा रे मारे काणी हुई चलिरी, होर मेरे सभ स्ताणे वाळे री वजहा ले मेरी हाखिया धुंधळी हुई चलिरी l

8 हे सभ अनर्थकारियो मेरे वाले ले दूर हो; क्यूंकि यहोवा परमेसरे मेरे रोणे री अवाज सुणी लईरी l

9 यहोवा परमेसरे मेरा गिदगिड़ाणा सुणी लईरा; यहोवा मेरी प्रार्थना ग्रैहण लैणी l

10 मेरे सभ दुस्मणा सर्मिन्दा हूणां होर बौहत ई डरी जाणा; तिन्हा वाप्स चली जाणा, होर अचानक सर्मिन्दा हूणा l

7

1 हे मेरे परमेसर यहोवा, मेरा भरोसा तुस्सा पर आ; जो मेरे पीछे पईरे तिन्हा ले मुंजो बचा होर छुटकारा दे l

2 एह्ड़ा नी हो कि स्यों मुंजो सेरा साहीं फाड़ी किन्हें टुकड़े टुकड़े करी दे l होर कोई मेरा छुड़ाणे वाळा ना हो l

3 हे मेरे परमेसर यहोवा, अगर मैं ये कितिरा हो, अगर मेरे हाथा ले से बुरा काम हुईरा हो,

4 अगर मैं आपणे मेल रखणे वाळे किन्हें भलाई रे बदले बुराई कितिरी हो, (बल्कि जो मेरा बिना वजहा रा दुस्मण था, से मैं बचायाई रा)

5 ता दुस्मण मेरे प्राणा रा पीछा करी किन्हें मुंजो पकड़ी ले, बल्कि मेरे प्राणा जो ज्मीना पर रौंदे, होर मेरी म्हीमा जो माटे मन्झ मिलाई दे l

6 हे यहोवा गुस्सा करी किन्हें उठा; मेरे खिलाफ गुस्से करणे वाळेया रे खिलाफ तुस्से खड़े हुई जाऊआ; मेरे कठे जागी जाऊआ! तुस्से फैसले रा हुक्म ता देई दितिरा l

7 देसा देसा रे लोका री मंडली तेरे चहुँ वखा जो हो; होर तुस्से तिन्हारे ऊपरा ले हुई किन्हें उची जगहा पर वाप्स आई जाए l

8 यहोवा स्माजा स्माजा रा न्याय करहा; यहोवा मेरे धर्म होर खराई रे मुताबक मेरा न्याय चुकाई दे l

9 भला हो कि दुष्टा री बुराई रा खात्मा हुई जाए, पर धर्मा जो तुस्से मजबूत\* करा: क्यूंकि धर्मी परमेसर मन होर दिला रा जाणकार आ l

10 मेरी ढाल परमेसरा रे हाथा मन्झ ई, से सीधे मनवाळेया जो ब्चाहाँ l

11 परमेसर धर्मी होर न्यायी आ, बल्कि एहड़ा ईस्वर आ जो हर रोज गुस्सा करहा l

12 अगर माह्णु नी फिरे ता तेस आपणी तलवारा तेज करणी; तेस आपणा धनुष चढ़ाई किन्हें तीर चलाई देणा l

13 होर तेस माह्णु रे कठे तिने मौता रे हथियार त्यार करी लईरे; से आपणे तीरा जो अग्निबाण ब्णाहां l

14 देखा, दुष्टा जो अनर्थ कामा री पीड़ा हुएआ करहा ई, तेस जो बुराई होर उत्पात म्चाणे रा गर्भ आ, होर तेस ले झूठ जम्मिरा l

15 तिने गढ़ा खणी किन्हें से डुघ्हा कितेया, जो खाई तिने बणाई थी तेस मन्झ से आपु ई पई गया l

16 तेसरी बुराई होर उत्पात पल्टी किन्हें तेसरे ई मुंडा पर पऊणा; होर तेसरा झगड़ा तेसरे ई माथे प्र्याहले पऊणा l

17 मां यहोवा परमेसरा रे धर्मा रे मुताबक तेसरा धन्यवाद करणा, होर परमप्रधान यहोवा रे नांऊआ रा भजन गाणा l

8 भजन

1 हे यहोवा आस्सा रे प्रभु, तुस्सा रा नांऊ सारी धरती पर क्या ई प्रतापमय आ l तुस्से आपणी म्हीमा स्वर्गा पर दसीरी l

2 तुस्से आपणे दुस्मणा री वजहा ले बच्चे होर दूध पीणे वाळेया रे ज्रीए सामर्था री नींव पाईरी, ताकि तुस्से दुस्मना होर बदला लेणे वाळे जो रोकी रखे l

3 जेबे मां सर्गा जो, जो तेरे हाथा रा काम आ, होर चन्द्रमा होर तारे जो तुस्से ठैहराए, देख्हा;

4 ता फेरी आदमी क्या आ कि तू तेसरी याद रखे, होर आदमी क्या आ कि तुस्से तेसरी ख्याल करे?

5 क्यूंकि तुस्से से आदमी परमेसरा ले थोहड़ा ई कम बणाईरा, होर म्हीमा होर आदर तेसरे मुंडा पर रखिरा l

6 तुस्से तेस जो तेसरे हाथा रे कामा पर प्रभुता दितिरी; तुस्से तेसरे पैरा हेठ सभ कुछ करी दितिरा;

7 सभ भेड-बकरी होर गाय बोह्ल्द होर जितने जंगली जानवर ऐ,

8 सर्गा रे चिड़ु होर समुद्री मछिया, होर जितने जीव जन्तु समुद्रा पर चल्हा फिरहा ऐ l

9 हे यहोवा, हे आस्सा रे प्रभु, तुस्सा रा नांऊ सारी धरती पर क्या ई प्रतापमय आ l

9

1 हे यहोवा परमेसर मां आपणे पुरे मना ले तुस्सा रा धन्यवाद करणा; मां तुस्सा रे सभ नौखे कामा रा ब्खान करणा l

2 मां तुस्सा री वजहा ले मगन होर बौहत खुस हूणां, हे परमप्रधान, मां तुस्सा रे नांऊआं रा भजन गाणा l

3 जेबे मेरे दुस्मण पीछे हट्हा ऐ, ता स्यों तेरे साम्हणे ले ठोकर खाई किन्हें नास हूहां ऐं l

4 क्यूंकि तुस्से मेरा न्याय होर मुक्दमा चुकाईरा; तुस्से राजगद्दी पर विराजमान हुई किन्हें धर्मा किन्हें न्याय कितेया l

5 तुस्से अन्याजातिया झिड़की होर दुष्ट नास किते; तुस्से तिन्हारा नांऊ अनंत काला रे कठे मिटाई दितिरा l

6 जो दुस्मण ऐ, स्यों मरी गए, स्यों हमेसा हमेसा रे कठे उजड़ी गईरे; होर जो नगर तुस्से ढाई दिते, तिन्हारा नांऊ होर निसाण भी मिटी गई रा l

7 पर यहोवा परमेसर हमेसा राजगद्दी पर विराजमान आ, तिने आपणी राजगद्दी न्याया रे कठे सिद्ध कितीरी;

8 होर तेस आपु ई संसारा रा न्याय धर्मा किन्हें करणा, तेस देस देसा रे लोका रा मुकद्दमा खराई किन्हें निपटाणा l

9 यहोवा परमेसरा पिसिरे लोका रे कठे ऊँचा किला ठैहरणा, तेस संकटा रे टैम मन्झ भी ऊँचा किला ठैहरणा l

10 होर तेरे नांऊआं रे जाणने वाळे तुस्सा पर भरोसा रखणा, क्यूंकि हे यहोवा तुस्से आपणे खोजी छाडी नी दितिरे l

11 यहोवा परमेसर जो सियोना मन्झ विराजमान आ, तेसरा भजन गाऊआ! जाति जाति रे लोका रे बीचा मन्झ तेसरे बडे बडे कामा रा प्रचार करा!

12 क्यूंकि खूना रा बदला लेणे वाळा तिन्हा जो याद करहा; से दीन लोका री दुहाई जो नी भूल्दा l

13 हे यहोवा परमेसर, मेरे पर दया कर l तुस्से मुंजो मौता रे फाटका ले उठाहां, मेरे दुःखा जो देख जो मेरे दुस्मण मुंजो देया करहा ऐ;

14 ताकि हांऊ सियोना रे फाटका वाले तुस्सा रे सारे गुणा रा ब्खान करूँ, होर तेरे कितिरे उद्धारा ले मगन होऊं l

15 अन्य जाति रे लोके गड्ढा खणीरा था, तेस मन्झ स्यों आपु ई पई गए; जो जाल तिन्हें लगाईरा था, तेस मन्झ तिन्हारा ई पैर फसी गया l

16 यहोवा परमेसरे आपणे आपा जो जाहिर कितेया, तिने न्याय कितिरा आ; दुष्ट आपणे कितिरे कामा मन्झ फसी जाहाँ l

17 दुष्टा अधोलोका मन्झ वाप्स चली जाणा, होर जो जातिया परमेसरा जो भूली जाहीं, तिन्हा सभीया भी तेथी चली जाणा l

18 क्यूंकि गरीब लोक अनंतकाला तक भूले बिसरे साहीं नी हूणे, होर ना ता नम्र लोका री आसा हमेसा रे कठे नास हूणी l

19 उठ, हे यहोवा परमेसर, माह्णु प्रबल नी हूणे पाए! जाति जाति रा न्याय तुस्सा रे साम्हणे कितेया

जाए l

20 हे परमेसर, तिन्हा जो भयभीत कर! जातिया आपणे आपा जो सिर्फ माह्णु ई मन्ने l

10

1 हे यहोवा तुस्से दूर किधियो खड़ी रे रैंहयां ऐं? संकटा रे टैम तुस्से आपणे आपा जो ल्कोई कि रख्हा ऐ?

2 दुष्टा रे घमंडा री वजहा ले दीन माह्णु बाहर काढ़े जाहें; स्यों आपणी ई बणाईरी युक्ति मन्झ फसी जाहें l

3 क्यूंकि दुष्ट आपणी इच्छा पर घमंड करहा, होर लाळची परमेसरा जो छाडी देहां होर तेसरी बेज्जती करहा l

4 दुष्ट आपणे घमंडा री वजहा ले बोल्हा कि तेस लेखा नी लेणा; तेसरा विचार ये ई आ कि कोई परमेसर नी हाया l

5 से आपणे पैंडे पर मजबूती किन्हें बणी रैंहयां; तुस्सा रे न्याय रे विचार एह्ड़ी ऊँचाई पर हूहां ऐं, कि तेसरी नजर तेथी तक नी पुज्दी; जितने तेसरे व्रोधी ऐ तिन्हा पर से गुस्सा करहा l

6 से आपणे मना मन्झ बोल्हा कि मां कधी नी टळणा: मां पीढ़ी दर पीढ़ी दुःखा ले बची किन्हें बची रैहणा l

7 तेसरा मुंह श्राप होर धोखे होर अन्याय किन्हें भहरी रा; उत्पात होर बेकार गल्ला तेसरे मुंहा मन्झ ई l

8 से गांऊआं मन्झ घात लगाई किन्हें बैठहा, होर गुप्त जगहा मन्झ बेगुनाहा जो घात करहा, तेसरी हाखिया लाचारा री घाता मन्झ लगी री रहीं l

9 जिहां जे सेर आपणे झाक्ड़ा मन्झ तिहां ईं से भी ल्हुखी किन्हें घाता मन्झ बैठ्हा; से नम्र दीना जो पकड़ने रे कठे घात लगाए रैंहयां, से नम्र दीना जो आपणे जाला मन्झ फसाई किन्हें हमला करहा, होर तेस जो पकड़ी लैहां l

10 से झूकी जाहाँ होर से दुबकी किन्हें बैठी जाहाँ; होर लाचार लोक तेसरे महाबली हाथा ले दुःख उठाहें l

11 से आपणे मना मन्झ सोच्हा, कि ईस्वर भूली गया, से आपणा मुंह ल्कोहां; तेस कधी नी देखणा l

12 उठ, हे यहोवा; हे परमेसर, आपणा हाथ बढ़ाऊआ; होर नम्र दीना जो ना भूल l

13 परमेसरा जो दुष्ट कि तुच्छ जाणहां, होर आपणे मना मन्झ बोल्हा कि तुस्सा लेखा नी लैणा l

14 हे यहोवा तुस्से देखी लया, कि दुःखा लोक मदद पाणे रे कठे तुस्सा वाले आहूँआं ऐं l हे यहोवा, सिर्फ तुस्से ई अनाथ बच्चेया रे मददगार ऐ, इधी कठे तिन्हारी रक्षा कर l

15 दुष्टा री बाहींयां तोड़ी दे; होर बुरे लोका री बुराई जो टोळी टोळी किन्हें काढ़ जेबे तक कि सब तेस ले दूर नी हुई जाए l

16 यहोवा हमेसा हमेसा रे कठे माहराज आ; तेसरे देसा मन्झा ले अन्यजाति लोक नास हुई गईरे l

17 हे यहोवा, तुस्से नम्र लोका री इच्छा सुणीरी ई; तुस्सा तिन्हारा मन त्यार करणा, तुस्सा कान लगाई किन्हें सुणना l

18 हे यहोवा, अनाथ होर पिसिरे लोका रा न्याय कर, ताकि माह्णु जो माटे किन्हें बणीरा से द्बारा भयभीत नी करी सके l

1 मेरा भरोसा परमेसरा पर आ; तुस्से मेरे प्राणा किन्हें कि बोल्हा ऐ कि चिड़ु साहीं आपणे पाहड़ा पर उड़ी जा?

2 क्यूंकि देखा, दुष्ट आपणा धनुष चढ़ाहें, होर आपणा तीर धनुषा री डोरी पर रख्हा ऐ, कि सीधे मन वाळे पर न्ह्यारे मन्झ तीर च्लाहें l

3 अगर नींव ढाई दिति जाए ता धर्मी क्या करी सक्हा?

4 परमेसर आपणे पवित्र भवना मन्झ आ; परमेसरा री राजगद्दी स्वर्गा मन्झ ई; तेसरी हाखिया माह्णु री संताना जो हमेसा देख्दी रैंहयां ईं होर तेसरी पलका तिन्हा जो जान्च्हा ई l

5 यहोवा धर्मी री परखणी करहा, से तिन्हा ले जो दुष्ट ऐ होर बुराई ले प्यार रख्हा ऐ आपणी आत्मा मन्झ नफरत करहा l

6 तेस दुष्टा पर फंदे बरसाणे; आग होर गंधक होर प्रचंड लू तिन्हारे कटोरे मन्झ बांडी दिति जाणी l

7 क्यूंकि यहोवा धर्मी आ, से धर्मा रे कामा ले खुस हूहां; धर्मी माहणुआ तेसरा दर्सन पाणा l

12

1 हे परमेसर बचाई ले, क्यूंकि एक भी भक्त नी रैहया; माह्णु मन्झा ले भरोसे लायक लोक मरी मिटे l

2 तिन्हा मंझा ले हर एक आपणे पड़ोसी किन्हें झूठी गल्ला बोल्हा; स्यों चापलूसी रे ओठा किन्हें दो रंगी गल्ला करहा ऐ l

3 प्रभुआ सभ चापलूस ओठ होर से जीभ जेस ले बड़े बोल निकळहा ऐ काटी देणे l

4 स्यों बोल्हा ऐ कि आस्सा आपणी जीभा ले ई जितणा, आस्सा रे ओठ आस्सा रे कब्जे मन्झ ऐ; आस्सा रा प्रभु कुणहां?

5 दीन लोका रे लुटे जाणे, होर गरीबा रे कैहराणे री वजहा ले, परमेसर बोल्हा, ऐबे मां उठणा, तेस जो मां चैन होर अराम देणा l

6 परमेसरा रा वचन पवित्र आ, तेस्सा चांदी साहीं जो भटी मन्झ माटे पर ताई गई, होर सात बारी साफ किती गईरी l

7 हे परमेसर तुस्सा ई तिन्हारी रक्षा करणी, तुस्सा ई स्यों एस युगा रे लोका ले हमेसा हमेसा रे कठे बचाणे l

8 जेबे माहणुआ मन्झ नीचपना रा आदर हूहां, तेबे दुष्ट लोक चारो तरफ होर भी अकड़ी किन्हें चल्हा फिरहा ऐ l

13

1 हे परमेसर तुस्सा कधी तक? क्या तुस्सा हांऊ हमेसा भुलाई देणा? तुस्सा आपणा मुंह कधी तक मेरे ले ल्कोई रखणा?

2 मां कधी तक आपणे मना ई मना मन्झ सोचदे रैंहणां, हर रोज आपणे दिला मन्झ दुःखी रैंहणां, मेरे दुस्मणा कधी तक मुंजो पर प्रबल हुंदे रैंहणां?

3 हे मेरे परमेसर यहोवा मेरी वखा जो ध्यान दे होर मुंजो जबाब दे, मेरी हाखिया मन्झ प्रयासा आऊणे दे, नी ता मुंजो मौता री निंद्र आई जाणी;

4 एहड़ा नी हो कि मेरे दुस्मण मेरे किन्हें बोले, कि मैं तेस पर प्रबल हुई गया; होर एहड़ा नी हो कि जेबे हांऊ डगमगान्दा लगूं ता मेरे दुस्मण मगन हो l

5 पर मैं ता तुस्सा री करुणा पर भरोसा रखिरा; मेरा दिल तेरे उद्धारा रे कारण खुस हूणां l

6 मां ता परमेसरा रे नांऊआं रा भजन गाणा, क्यूंकि तिने मेरी भलाई कितीरी l

14

1 मूर्खे आपणे मना मन्झ बोलिरा, कोई परमेसर नी हाया l स्यों बिगड़ी गईरे, तिन्हें घिनौने काम कितिरे, कोई सुकर्मी नी आ l

2 परमेसरे स्वर्गा मंझा ले माह्णुआ पर नजर किती, कि देखा कोई बुद्धिमान आ, कोई परमेसरा रा खोजी आ या नी l

3 स्यों सभ के सभ भटकी गईरे, स्यों सभ भ्रष्ट हुई गए; कोई सुकर्मी नी आ, एक भी नी l

4 क्या केसी बुरे काम करणे वाळे जो कुछ भी ज्ञान नी रैहन्दा, जो मेरे लोका जो एहड़े खाई जाहें जिहां रोटी, होर परमेसरा रा नांऊ नी लैंदे l

5 तेथी तिन्हा पर डर छाई गया, क्यूंकि परमेसर धर्मी लोका रे बीचा मन्झ लगातार रैंहयां l

6 तुस्से ता दीन लोका री योजना री हासी उड़ाहें इधी कठे कि यहोवा तेसरा सरणस्थान आ l

7 भला हो कि इस्राएला रा उद्धार सिय्योना ले जाहिर हूहां! जेबे यहोवा आपणी प्रजा जो गुलामी ले वाप्स लई आऊणा, तेबे याकूबा मगन होर इस्राएला खुस हूणां l

15

1 हे मेरे परमेसर तुस्सा रे तम्बू मन्झ केस रैहणा? तुस्सा रे पवित्र पाहड़ा पर केस बसणा?

2 से जे खराई किन्हें चल्हा होर धर्मा रे काम करहा, होर दिला ले सच बोल्हा;

3 जो आपणी जीभा किन्हें निंदा नी करदा, होर ना आपणे दोस्ता री बुराई करहा, होर ना आपणे पड़ोसी रा अपमान सुणहां;

4 से जेसरी नजरा मन्झ निकम्मा माह्णु बेकार आ, होर जो यहोवा ले डरणे वाळेया रा आदर करहा, से कसम खाई किन्हें बदलदा नी चाहे नुक्सान उठाणा पई जाए;

5 जो आपणे पैसे ब्याजा पर नी देंदा होर सीधे साधे लोका रा नुक्सान करणे रे कठे रिस्वत नी लैंदा l जो कोई एहड़ी चाल चल्हा तेस कधी नी डगमगाणा l

16

1 हे ईस्वर मेरी हिफाजत कर, क्यूंकि हांऊ तुस्सा री सरणा मन्झ आ l

2 मैं परमेसरा किन्हें बोलिरा, कि तू ई मेरा प्यारा प्रभु आ; तुस्सा रे सिवाय मेरी भलाई केथी भी नी हाई l

3 धरती पर जो पवित्र लोक ऐ, स्यों ई आदरा रे लायक ऐ, होर तिन्हा मंझा ले हांऊ खुस रैंहयां l

4 जो पराए देवते रे पीछे भग्हा ऐ तिन्हारा दुःख बढ़ी जाणा; तिन्हा मुर्तिया पर जो खून चढ़ाया गईरा तिन्हारी बलिया मन्झ मां हिस्सा नी लैणां होर मां तिन्हारा नांऊ आपणे ओठा ले नी लैणा l

5 यहोवा मेरा हिस्सा होर मेरे कटोरे रा भाग आ; मेरे भाग्या जो तुस्से मजबूत रख्हा ऐ l

6 मेरे कठे मापा री डोरी मनभावनी जगहा मन्झ पईरी, होर मेरा हिस्सा मनभावना आ l

7 हांऊ यहोवा परमेसरा जो धन्य बोल्हा, क्यूंकि तिने मुंजो सलाह दितिरी; बल्कि मेरा मन भी राती मुंजो सिक्षा देहां l

8 मैं यहोवा परमेसरा जो लगातार आपणे साम्हणे रख्हा; इधी कठे कि से मेरे दाएं हाथ रैंहयां मां कधी नी डगमगाणा l

9 एस वजहा ले मेरा दिल खुस होर मेरी आत्मा मगन हुई; मेरा सरीर भी चैना किन्हें रैहणा l

10 क्यूंकि तुस्सा मेरा प्राण अधोलोका मन्झ नी छाडणा, ना आपणा पवित्र भक्त सड़ने देणा l

11 तुस्सा मुंजो जिन्दगी रा रस्ता दसणा; तुस्सा रे नेडे खुसी री भरपूरी ई, तेरे दाएं हाथा मन्झ सुख हमेसा बणी रैंहयां l

17

1 हे यहोवा परमेसर सच्चाई रे वचन सुणा, मेरी पुकारा री तरफ ध्यान देआ l मेरी प्रार्थना री तरफ जो निष्कपट मुंहा ले निकल्हा ई कान लगाऊआ l

2 मेरे मुकद्दमे रा फैसला तेरे साम्हणे हो! तेरी हाखिया न्याया पर लगी रैंहयां ईं l

3 तुस्से मेरा दिल जान्चिरा; तुस्से राती मेरी देखभाल किती, तुस्से हांऊ परख्या पर कुछ खोटापन नी पाया; मैं ठानी लईरा कि मेरे मुंहा ले अपराधा री गल्ला नी निकळणी l

4 तुस्सा रे वचना रा पालन करणे मन्झ मैं बौहत मैहनत किती जितनी कि कोई माह्णु करी सक्हा l

5 मेरे पैर तेरे रस्ते मन्झ मजबूत रहे, फिसले नी l

6 हे ईस्वर, मैं तुस्सा ले प्रार्थना कितिरी, क्यूंकि तुस्सा मुंजो जबाब देणा l आपणा कान मेरी तरफ ल्गाई किन्हें मेरी अर्ज सुणी ले l

7 तुस्से जो आपणे दाएं हाथा रे ज्रीए आपणे भक्ता जो तिन्हारे व्रोधिया ले ब्चाहां, आपणी अदभुत करणा दस l

8 आपणे हाखिया री पुतली साहीं मेरी हिफाजत कर; होर आपणे फान्खा हेठ मुंजो ल्कोई ले,

9 तिन्हा दुष्टा ले जो मेरे पर अत्याचार करहा ऐ, मेरे प्राणा रे दुस्मना ले मुंजो बचाऊआ जिन्हें हांऊ घेरी लईरा l

10 तिन्हें आपणे दिल काठा करी दितिरा; तिन्हारे मुंहा ले घमंडा री गल्ला निकळहा ई l

11 तिन्हें कदमा कदमा पर आस्से घेरी लईरे; स्यों आस्सा जो ज्मीना पर पटकणे रे कठे घात ल्गाई किन्हें बैठिरे l

12 से तेस सेरा साहीं आं जो आपणे सिकारा री इच्छा करहा, होर जुआन सेरा साहीं घात ल्गाणे री जगहा मन्झ बैठी रैंहयां l

13 उठ, हे यहोवा परमेसर तेसरा साम्हणा कर होर तेस जो पटकी दे! आपणी तलवारा री ताकता ले मेरे प्राण दुष्टा ले बचाई ले l

14 आपणा हाथ बढ़ाई किन्हें हे यहोवा, मुंजो माहणुआ ले बचा, यानि संसारी माहणुआ ले जिन्हा रा हिस्सा एस्सा जिन्दगी मन्झ आ, होर जिन्हारा पेट तू आपणे भंडारा ले भरहा l स्यों बाल बच्चेया ले संतुष्ट ऐ; होर बाकी री जायदाद आपणे बाल बच्चेया रे कठे छाडी जाहें l

15 पर मां ता धर्मी हुई किन्हें तेरे चेहरे रा दर्सन करणा मां यहोवा परमेसरा रा दर्सन करी किन्हें पूरी तरह संतुष्ट हुई जाणा l

18

1 हे परमेसर, हे मेरे बल, हांऊ तुस्सा किन्हें प्यार करहा l

2 यहोवा परमेसर मेरी चटान, होर मेरा किला होर मेरा छुड़ाणे वाळा आ; मेरा ईस्वर, मेरी चटान ई, होर से मेरा सरणस्थान आ, से मेरी ढाल होर मेरी मुक्ति रा सींग, होर मेरा ऊँचा किला आ l

3 मां यहोवा, जो स्तुति रे लायक आ पुकारणा; एस तरहा मां आपणे दुस्मणा हांऊ दुस्मणा ले बचाया जाणा l

4 मौता री रस्सिया किन्हें हांऊ चारो तरफ घिरी गईरा, होर पापा री बाढ़ मुंजो डराया करहा ई l

5 पाताला री रस्सिया मेरे चारो तरफ थी, होर मेरे पर मौता रे फंदे थे l

6 अपणे संकटा मन्झ मैं परमेसर पुकारेया; मैं आपणे परमेसरा री दुहाई दिती l होर तिने आपणे मन्द्रा ले मेरी गल्ला सुणी l होर मेरी दुहाई तेस वाले पूजी किन्हें तेसरे काना मन्झ पई l

7 तेबे धरती हिल्ली गई, होर काम्मी उठी होर पाहड़ा री निंऊआं काम्मी काम्मी किन्हें हिल्ली गई क्यूंकि से बौहत गुस्सा हुईरा था l

8 तेसरे नाका ले धुआं निकळया, होर तेसरे मुंहा ले आग निकळी किन्हें भस्म करदी लगी; जेस वजहा ले कोयले जळी उठे l

9 होर से स्वर्गा री तरफ हेठ झूकी किन्हें उतरी गया; होर तेसरे पैरा हेठ बौहत न्ह्यारा था l

10 होर से करुबा पर सवार हुई किन्हें उड़ेया, बल्कि हवा रे फान्खा पर सवारी करी किन्हें तेजी किन्हें उड़ेया l

11 तिने न्ह्यारे जो आपणे लुखणे री जगहा होर आपणे चारो तरफ बादला रा न्ह्यारा होर सर्गा री काळी घटा रा मंडप बणाया l

12 तेसरी मौजूदगी री झलका री वजहा ले काळी घटा, सलवाट होर अंगारे फटी गए l

13 तेबे यहोवा परमेसर सर्गा मन्झ गरजेया, होर परम प्रधान परमेसरे आपणी वाणी सुणाई, फेरी सल्वाट बरसे होर बिजली चम्की l

14 तिने आपणे तीर चलाई चलाई किन्हें स्यों तितर बितर करी दिते; बल्कि बिजली गिराई गिराई किन्हें स्यों हराई दिते l

15 तेबे पाणी रे नाळे बही निकळे, होर संसारा री निंऊआं जाहिर हुई गई, ये सभ ता यहोवा तुस्सा री डांट होर नाका री सांसा री वजहा ले हुआ l

16 तिने ऊपरा ले हाथ बढ़ाई किन्हें हांऊ थाम्ही लईरा, होर डुघ्हे पाणी मन्झा ले खिंजी लईरा l

17 तिने मेरे बलबान दुस्मना ले, होर तिन्हा ले जो मेरे ले नफरत करहा थे हांऊ छुड़ाया; क्यूंकि स्यों ज्यादा बलवान थे l

18 मेरी विपत्ति रे ध्याड़े स्यों मेरे पर आई गये l पर यहोवा मेरा सहारा था l

19 होर तिने हांऊ काढ़ी किन्हें चौड़ी जगहा मन्झ पहुंचाया, तिने हांऊ छुड़ाया, क्यूंकि से मेरे ले खुस था l

20 यहोवा परमेसरे मेरे किन्हें मेरे धर्मा रे मुताबक व्यवहार कितेया; होर मेरे हाथा री पवित्रता रे मुताबक तिने मुंजो फल दितेया l

21 क्यूंकि हांऊ यहोवा परमेसरा रे रस्ते पर चल्दा रैहया, होर दुष्टा री वजहा आपणे परमेसरा ले दूर नी हुआ l

22 क्यूंकि तेसरे सारे फैसले मेरे साम्हणे बणे रहे होर मैं तेसरी विधिया नी छाडी l

23 होर हांऊ तेसरे साम्हणें सिद्ध बणी रैहया, होर पापा ले अपणे आपा जो बचाई रख्या l

24 यहोवा परमेसरे मुंजो मेरे धर्मा रे मुताबक फल दितेया, होर मेरे हाथा री तेस्सा पवित्रता रे मुताबक जेस जो परमेसर देख्हा था l

25 दया करणे वाळे साउगी तुस्से आपणे आपा जो दयावान प्रगट करहा ऐ; होर खरे आदमी साउगी तुस्से आपणे आपा जो खरा प्रगट करहा ऐ l

26 पवित्रा साउगी तुस्से आपणे आपा जो पवित्र प्रगट करहा ऐ, होर टेढ़े साउगी तुस्से तिरछा बणहां l

27 क्यूंकि तुस्से दीन लोका जो ब्चाहां ऐं; पर घमंडी री हाखिया जो नीचा करहा l

28 हां, तुस्से ई मेरे दीये जो भ्खाहें; मेरा परमेसर यहोवा मेरे न्ह्यारेपना जो प्रयासे मन्झ बदली देहां l

29 क्यूंकि तुस्सा री मदद पाई किन्हें हांऊ सेना पर धावा बोल्हा; होर आपणे परमेसरे री मदद पाई किन्हें सहरपनाह लंघी जाहाँ l

30 ईस्वरा रा रस्ता सच्चाई; यहोवा रा वचन खरा आ; से आपणे सभ भक्ता री ढाल ई l

31 यहोवा जो छाडी किन्हें क्या कोई ईस्वर आ? आस्सा रे परमेसरा जो छाडी किन्हें क्या कोई चटान ई?

32 ये से ई ईस्वर आ, जो मुंजो सामर्थ देहां, होर मेरे रस्ते जो पवित्र करहा l

33 से ई मेरे पैरा जो हिरणिया रे पैरा साहीं बणाहाँ, होर मुंजो मेरी उची जगहा पर खड़ा करहा l

34 से मेरे हाथा जो लड़ाई करणा सिखाहाँ, इधी कठे मेरी बांहियां ले पितला रा धनुष झूकी जाहाँ l

35 तुस्से मुंजो आपणे बचावा री ढाल दितिरी, तुस्से आपणे दाएं हाथा ले हांऊ सम्भाळिरा, होर तुस्सा री नम्रता ले मेरा मूल्य बढ़ी गया l

36 तुस्से मेरे पैरा रे कठे जगहा चौड़ी करी दिती, होर मेरे पैर नी फिसले l

37 मां आपणे दुस्मणा रा पीछा करी किन्हें स्यों पकड़ी लैणे; होर जेबे तक तिन्हारा अंत नी करी देंऊ तेबे तक मां वाप्स नी आऊणा l

38 मां तिन्हा पर एह्ड़ा दबाब पाणा कि तिन्हा उठी नी पाणा; तिन्हा मेरे पैरा हेठ पई जाणा l

39 क्यूंकि तुस्से लड़ाई रे कठे मेरी कमरा मन्झ सक्ति रा पटका बान्हिरा; होर मेरे व्रोधी मेरे साम्हणे निचे करी दिते l

40 तुस्से मेरे दुस्मणा री पीठ मेरी तरफ फेरी दिती, ताकि हांऊ तिन्हा जो काटी देंऊ जो मेरे जळनी रख्हा ऐ l

41 तिन्हें दुहाई ता दिती पर तिन्हा जो बचाणे वाळा कोई नी मिल्या, तिन्हें यहोवा री भी दुहाई दिती, पर तिने भी तिन्हा जो जबाब नी दितेया l

42 तेबे मैं स्यों कुटी कुटी किन्हें हवा किन्हें उड़ाई री धुला साहीं करी दिते; मैं स्यों गली मुहल्ले री चिकड़ा साहीं सट्टी दिते l

43 तुस्से हांऊ प्रजा रे झगड़े ले भी छुड़ाया; तुस्से हांऊ अन्यजातिया रा प्रधान बणाईरा; जिन्हा लोका जो हांऊ जाणदा भी नी था स्यों मेरे अधीन हुई गए l

44 मेरा नांऊ सुणदे ई तिन्हा मेरे हुक्मा रा पालन करणा; परदेसी मेरे कब्जे मन्झ हुई जाणे l

45 परदेसिया मुरझाई जाणा, होर आपणे किले ले काम्दे हुए निकळणा l

46 यहोवा परमेसर जिउन्दा आ; मेरी चटान धन्य ई; होर मेरे मुक्तिदाता परमेसरा री बड़ाई हो l

47 भागा वाळा आ मेरा बदला लेणे वाळा ईस्वर! जिने देस देसा रे लोक मेरे कब्जे मन्झ करी दितिरे;

48 यहोवा परमेसर तुस्से हांऊ मेरे दुस्मणा ले छुड़ाया; तुस्से मुंजो मेरे व्रोधी ले ऊँचा करहा, होर उपद्रवी माहणुआ ले ब्चाहाँ l

49 एस वजहा ले मैं जाति जाति रे साम्हणें तुस्सा रा धन्यवाद करणा, होर तेरे नांऊआं रा भजन गाणा l

50 से आपणे नियुक्त कितिरे राजे रा बड़ा उद्धार करहा, से आपणे अभिषिक्त दाऊदा पर होर तेसरे वंसा पर जुगजुग करुणा करदे रैहणा l

19

1 सर्ग ईस्वरा री म्हीमा रा ब्खान करेया करहा; होर आकास मंडल तेसरी हस्तकला जो जाहिर करेया करहा l

2 ध्याड़ी किन्हें ध्याड़ी गल्ला करहा ई, होर रात राती जो ज्ञान सिखाहीं l

3 ना ता कोई बोली ई होर ना कोई भाषा जेथी तिन्हारी आवाज सुणाई नी देंदी l

4 तिन्हारी अवाज सारी धरती पर गुन्जेया करहा ई, होर तिन्हारे वचन संसारा रे कोणे तक पूजे गईरे l तिन्हा मन्झ तिने सुरजा रे कठे एक मंडप खड़ा कितिरा l

5 जो दुल्हे साहीं आपणे मैहला ले निकळहा l से सुरमे साहीं आपणी दौड़ दोड़ने रे कठे खुस हूहां l

6 से सर्गा रे एक कोणे ले निकळहा, होर दूजे कोणे तक चक्कर मारहा; होर तेसरी गर्मी सभी जो पुज्हा ई l

7 यहोवा परमेसरा री व्यवस्था खरी ई, से प्राणा जो बहाल करी देहां ईं यहोवा रे नियम भरोसे रे लायक ऐ, साधारण लोका जो बुद्धिमान बणाई देहां ऐं l

8 यहोवा रे उपदेस सिद्ध ऐ, दिला जो खुस करी देहां ऐं; यहोवा परमेसरा रा हुक्म साफ ऐ, से हाखिया मन्झ प्रयासे मन्झ आहूँआं ईं l

9 यहोवा परमेसरा रा डर पवित्र आ, से अनंत काला तक मजबूत रैंहयां; यहोवा रे नियम सच्चे होर पूरी तरह ले धर्मी ऐ l

10 स्यों ता सोने किन्हें होर बौहत कुन्द्ना ले भी बढ़ी किन्हें मनोहर ऐ; स्यों म्खीरा ले होर टपकणे वाळे छते ले भी बढ़ी किन्हें मीठे ऐ l

11 होर तिन्हा ले तेरा दास चिताया जाहाँ; तिन्हारे पालन करणे मन्झ बड़ा ई फल मिल्हा l

12 आपणी भूलचूक कुण समझी सक्हा? मेरे गुप्त पापा ले तुस्से मुंजो पवित्र कर l

13 तुस्से आपणे दासा जो ढिठाई रे पापा ले भी बचाए रख; से मुंजो पर प्रभुता करणे नी पाए! तेबे मां सिद्ध हुई जाणा, होर बड़े पापा ले बची रैहणा l

14 मेरे मुंहा रे वचन होर मेरे दिला रा ध्यान तुस्सा रे साम्हणे ग्रैहण योग्य हो, हे यहोवा परमेसर, मेरी चटान होर मेरे उद्धार करणे वाळे!

20

1 संकटा रे टैम यहोवा तुस्सा री सुणी ले! याकूबा रे परमेसरा रा नांऊ तुस्सा जो ऊँची जगहा पर नियुक्त करे l

2 से पवित्र जगहा ले तेरी मदद करे, होर सियोना ले तुजो सम्भाळी ले!

3 से तुस्सा री सभ अन्नबलिया याद करे, होर तुस्सा री होम बली जो ग्रैहण करे l

4 से तेरे मना री इच्छा पूरी करे, होर तेरी सारी योजना कामयाब करे l

5 तेबे आस्सा तुस्सा रे उद्धारा री वजहा ले ऊँची अवाजा ले खुस हुई किन्हें गाणा, होर आपणे परमेसरा रे नांऊआं ले झंडे खड़े करणे l यहोवा परमेसर तुस्सा जो मुंह माँगा वरदान दे l

6 ऐबे हांऊ जाणी गया कि यहोवा आपणे अभिषिक्ता रा उद्धार करहा; से आपणे दाएं हाथा रे उद्धार करणे वाळी सक्ति ले आपणे पवित्र स्वर्गा परा ले सुणी किन्हें तेस जो जबाब देणा l

7 केसी जो रथा रा, होर केसी जो घोड़े रा भरोसा आ, पर आस्सा ता आपणे यहोवा परमेसरा रा नांऊ लैणा l

8 स्यों झूकी गए होर पई गए पर आस्से उठे होर सीधे खड़ीरे l

9 हे यहोवा परमेसर, आस्सा जो बचाई लऊआ; जेस ध्याड़े आस्से पुकारे, आस्सा जो जबाब देआ l

21

1 हे यहोवा तुस्सा री सक्ति ले राजे खुस हूणा; होर तुस्सा रे कितिरे उद्धारा ले तेस मगन हूणां l

2 तुस्से तिन्हारी मना री इच्छा पूरी कितिरी, होर तेसरे मुंहा री अर्ज मनी लई l

3 क्यूंकि तुस्से खरा आसिरवाद देंदे हुए तेस किन्हें मिल्हा ऐ होर तुस्से तेसरे मुंडा पर सोने रा ताज पैहनाहाँ l

4 तिने तुस्सा ले जिन्दगी मांगी, होर तुस्से जीवन दान दितेया; तुस्से तेस जो हमेसा री जिन्दगी प्रदान किती l

5 तुस्सा रे उद्धारा रे कारण तेसरी म्हीमा ज्यादा बढ़ी किन्हें ई; तुस्से तेस जो सोभा होर महानता प्रदान किती l

6 क्यूंकि तुस्से तेस जो हमेसा रे कठे आसीष दितिरी; तुस्से आपणे साम्हणें तेस जो आनंद होर खुसी किन्हें भरी देहां ऐं l

7 क्यूंकि राजे रा भरोसा यहोवा पर आ; होर परमप्रधाना री करुणा ले से कधी नी टळने वाळी l

8 तुस्सा रे हाथा तुस्सा रे सभ दुस्मण टोळी लेणे, तुस्सा रा दायाँ हाथ तुस्सा रे सभ दुस्मणा रा पता ल्गाई लैणा l

9 तुस्सा स्यों आपणे मुंहा रे साम्हणे भखिरे भट्टे साहीं फुकणे l यहोवा परमेसरा आपणे गुस्से मन्झ स्यों निगळी जाणें, होर आगिया स्यों भस्म करी देणे l

10 तुस्सा तिन्हारे फल धरती प्र्याहले ले, होर तिन्हारे वंस माहणुआ मंझा ले नास करी देणे l

11 क्यूंकि तिन्हें तुस्सा रा नुक्सान करणे रा सोचिरा, तिन्हें एहड़ी योजना बणाईरी जो पूरी नी हूणी l

12 क्यूंकि तुस्सा आपणा धनुष तिन्हारे खिलाफ चढ़ाणा, होर तिन्हां पीठ दसी किन्हें भगणा l

13 हे यहोवा, आपणी सक्ति मन्झ महान हो! होर आस्सा गाई गाई किन्हें तुस्सा रे महानता रे भजन सुनाणें l

22

1 हे मेरे परमेसर, हे मेरे परमेसर, तुस्से हांऊ किधियो छाडी दितेया? तुस्से मेरी पुकारा ले मेरी मदद करणे ले कि दूर रैंहयां ऐं? मेरा उद्धार केथी आ ?

2 हे मेरे परमेसर, हांऊ ध्याड़ी पुकारहा पर तुस्से जबाब नी देंदे; होर राती भी हांऊ चुप नी रैहंदा l

3 पर हे परमेसर तुस्से जो इस्राएला री स्तुति री राजगद्दी पर विराजमान ऐ, तुस्से ता पवित्र ऐ l

4 आस्सा रे पूर्वज तुस्सा पर भरोसा रख्हा ऐ थे, होर तुस्से तिन्हा जो छुड़ाहें थे l

5 तिन्हें तुस्सा री दुहाई दिती होर तुस्से स्यों छुड़ाए स्यों तुस्सा पर ई भरोसा रख्हा थे होर कधी सर्मिन्दा नी हुए l

6 पर क्या हांऊ सच्हे कोई कीड़ा आ, जो लोक मेरे ले सर्माहें होर मेरे ले नफरत करहा ऐ l

7 स्यों सभ जो मुंजो देख्हा ऐ मेरा मजाक उड़ाहें, होर ओंठ बिच्काहें होर ये बोल्दे हुए मूंड हिलाहें,

8 आपणे आपा जो परमेसरा रे हवाले करी दे से तेस जो छुड़ाए, से से ई तेस जो बचाए क्यूंकि से तेस ले खुस आ l

9 पर तुस्से ई हांऊ गर्भा ले काढ़ेया; जेबे हांऊ दूध पीणे वाळा बच्चा था, तेबे ले ई तुस्से मुंजो भरोसा रखणा स्खाया l

10 हांऊ जम्दे ले तुस्सा पर छाडी दितेया गया, माऊआ रे गर्भा ले ई तुस्से मेरे ईस्वर ऐ l

11 मेरे ले दूर मत हुंदे क्यूंकि संकट नेडे आ, होर कोई मददगार नी आ l

12 हांऊ तिन्हा लोका किन्हें घिर्ही रा जो बलवान बैला साहीं ऐं, बासाना रे बलवान बैल मेरे चारो तरफ ऐ होर तिन्हें हांऊ घेरी रखिरा l

13 तिने फाड़ने वाळे होर गरजने वाळे सेरा साहीं मुंजो निगळने रे कठे आपणा बड़ा मुंह खोलिरा l

14 हांऊ पाणी साहीं बही गया, होर मेरी सभ हड्डिया रे जोड़ उखड़ी गए: मेरा दिल सरीरा रे अंदर पिघळी गया l

15 मेरी हिम्मत टूटी गई, होर हांऊ ठीकरे साहीं हुई गया; होर मेरी जीभ ताळु किन्हें फसी गई; होर तुस्से मुंजो मारी किन्हें माटे मन्झ मिलाई देहां ऐं l

16 हांऊ चहुँ वखा ले कुते किन्हें घिर्ही गईरा; कुकर्मिया री मंडली मेरे चहुँ वखा जो ई; स्यों मेरे हाथ होर मेरे पैर छेद करहा ऐ l

17 हांऊ आपणी सभ हड्डिया गिणी सक्हा; स्यों मुंजो देख्हा ऐ होर घुर्हा ऐ;

18 स्यों मेरे कपड़े आपु मन्झ बांडी लैंहां ऐं, होर मेरे पहनावे पर चिठी पाहें l

19 पर हे यहोवा तुस्से दूर मत हुंदे! हे मेरे मददगार, मेरी मदद करणे रे कठे जल्दी कर!

20 मेरे प्राणा जो तलवारा ले बचाई लऊआ, मेरे प्राणा जो कुते रे पंजे ले बचाई लऊआ l

21 मुंजो सेरा रे मुंहा ले बचाई लऊआ, हां, जंगली बोह्ल्दा रे सिंगा मंझा ले से तुस्से हांऊ बचाई लया l

22 मां आपणे भाईया रे साम्हणे तुस्सा रे नांऊआं रा प्रचार करणा; सभा रे बीचा मन्झ मां तुस्सा री बड़ाई करणी l

23 हे यहोवा रा डर रखणे वाळेयो तेसरी स्तुति करा! हे याकुबा रे वंस, तुस्से सभ तेसरी म्हीमा करा! हे इस्राएला रे वंस, तुस्से तेसरा डर रखा!

24 क्यूंकि तिने दुःख तुच्छ नी जाणें होर ना तिन्हा किन्हें नफरत करहा, होर ना तिन्हा ले आपणा मुंह ल्कोहां; पर जेबे तिने तेसरी दुहाई दिती, तेबे तेसरी सुणी लई l

25 बडी सभा मन्झ तुस्सा री स्तुति करणी तुस्सा रे तरफा ले हूहां; मां स्यों गल्ला डर रखणे वाळेया रे साम्हणे पूरी करणी जिन्हारा वादा मैं कितिरा था l

26 नम्र लोका खाणा खाई किन्हें रजी जाणा; जो यहोवा रे खोज करणे वाळे ऐ, तिन्हा तेसरी स्तुति करणी l तिन्हारे प्राण हमेसा जिउंदे रहे!

27 धरती रे सभ दूर दूर देसा रे लोका से याद करणा होर तेस वखा जो फिरणा; होर जाति जाति रे सभ कुला तुस्सा रे साम्हणें अराधना करणी l

28 क्यूंकि राज्य यहोवा रा ई आ, होर सभ जातिया पर से ई राज करहा l ‘

29 धरती रे सभ हटे-कटे लोका खाणा खाई किन्हें अराधना करणी, स्यों सभ जितने माटे मन्झ मिली जाहें होर आपणा आपणा प्राण नी बचाई सक्दे, तिन्हा सभिया तेसरे साम्हणे ई घुटणे टेकणे l

30 एक वंसा तेसरी सेऊआ करणी; दूजी पीढ़िया साउगी प्रभु रा ब्खान कितेया जाणा l

31 तिन्हा आऊणा होर तेसरे धर्मा रे कामा जो एक वंसा पर जो पैदा हूणां ये बोली किन्हें जाहिर करणा कि तिने एह्ड़े एह्ड़े नौखे काम किते l

23

1 यहोवा मेरा पुहाल आ, मुंजो कोई कमी नी हूणीं l

2 से मुंजो हरी हरी चराईंयां मन्झ बैठाहां; से मुंजो सुखदाई पाणी रे झरणे वाले लई चल्हा;

3 से मेरे जी मंझा जी लई आहूँआं l धर्मा रे रस्ते मन्झ से आपणे नांऊआं रे कारण मेरी अगुवाई करहा l

4 चाहें हांऊ घोर न्ह्यारे ले हुई किन्हें तराई मन्झ चलूं, तेबे भी मां नुकसाना ले नी डरणा, क्यूंकि तुस्से मेरे साउगी रैंहयां ऐं; तुस्सा रे सोठे होर लाठी किन्हें मुंजो सांति मिल्हा ई l

5 तुस्से मेरे स्ताणे वाळेया रे साम्हणें मेरे कठे मेज बिछाहाँ; तुस्से मेरे मुंडा पर तेल मळिरा, मेरा कटोरा उमड़ेया करहा l

6 पक्का भलाई होर करुणा जिन्दगी भर मेरे साउगी साउगी बणी रैंहणीं; होर मां यहोवा रे धामा मन्झ हमेसा वास करणा l

24

1 धरती होर जो कुछ तेस मंझा आ से यहोवा रा ई आ; संसार होर तेस मन्झ निवास करणे वाळे भी तेसरे ऐ l

2 क्यूंकि तिने ई तेसरी नींव समुद्रा रे उपर टिकाई किन्हें रखी, होर नदिया रे उपर स्थापति किती l

3 यहोवा रे पर्वता पर कुण चढ़ी सक्हा? होर तेसरे पवित्र जगहा मन्झ कुण खड़ा रही सक्हा?

4 जेसरे काम निर्दोष होर दिल सुद्ध ऐ, जिने आपणे मन बेकार गल्ला री तरफ नी ल्गाया, होर ना धोखे किन्हें कसम खाध्ही री l

5 तेस यहोवा री तरफा ले आसीष पाणी, होर आपणे उद्धार कर्ता परमेसरा री तरफ ले तेस धर्मी ठैहरणा l

6 एहड़े ई लोक तेसरे खोजी ऐ, स्यों तुस्सा रे दर्सना रे खोजी याकूब बंसी ऐ l

7 हे फाटको, आपणे मूंड ऊँचे करा l हे सनातन द्वारो, ऊँचे हुई जाओ l क्यूंकि प्रतापी राजेया अंदर आऊणा l

8 से प्रतापी राजा कुणहां? परमेसर जो सामर्थी होर पराक्रमी आ, परमेसर जो युद्ध करणे मन्झ सक्तिसाली आ l

9 हे फाटको, आपणे मूंड ऊँचे करा हे सनातन द्वारो तुस्से भी खुल्ही जाऊआ ! क्यूंकि प्रतापी राजेया अंदर आऊणा l

10 से प्रतापी राजा कुणहां? सेनाओं रा यहोवा, से ई प्रतापी राजा आ l

25

1 हे यहोवा हांऊ आपणे मन तुस्सा री तरफ उठाहां l

2 हे मेरे परमेसर, मैं तुस्सा पर भरोसा रखिरा, मुंजो सर्मिन्दा नी हूणे दे; मेरे दुस्मण मेरे पर जै जै कार करणे नी पाए l

3 बल्कि जितने तुस्सा रा इंतजार करहा ऐ तिन्हा मंझा ले केसिया सर्मिन्दा नी हूणां; पर जो बिना वजहा विस्वास घाती ऐ तिन्हा ई सर्मिन्दा हूणां l

4 हे यहोवा आपणे रस्ते मुंजो दस; आपणा पैंडा मुंजो दसी दे l

5 मुंजो आपणी सच्चाई पर चला होर सिक्षा दे, क्यूंकि तुस्से मेरा उद्धार करणे वाळे परमेसर ऐ; हांऊ पूरी ध्याड़ी तुस्सा रा इंतजार करदा रैंहयां l

6 हे यहोवा आपणी दया होर करुणा रे कामा जो याद कर; क्यूंकि स्यों ता हमेसा ले हुंदे आईरे l

7 हे यहोवा आपणी भलाई री वजहा ले मेरी जुआनी रे पाप होर मेरे अपराध याद नी कर; आपणी करुणा रे मुताबक ई तुस्से मुंजो याद करा l

8 यहोवा भला होर सीधा आ; इधी कठे तेस पापिया जो आपणा रस्ता दसणा l

9 तेस नम्र लोका जो सिक्षा देणी, हां तेस नम्र लोका जो आपणा रस्ता दसणा l

10 जो यहोवा परमेसरा री वाचा होर चितौनियाँ मन्हां ऐं, तिन्हा रे कठे तेसरे सभ रस्ता करुणा होर सच्चाई ई l

11 हे यहोवा आपणे नांऊआं रे कठे मेरे अधर्म जो बौहत ऐ माफ़ कर l

12 से कुणहां जो यहोवा परमेसरा रा डर मन्हा? यहोवा तेस जो तेस ई रस्ते पर जेस मन्झ से खुस हूहां चलाणा l

13 तेस सांति किन्हें टिकी रैहणा, होर तेसरा वंस धरती पर अधिकारी हूणां l

14 यहोवा रे भेद स्यों ईं जाणहाँ ऐं जो तेस ले डरहा ऐ, होर तेस आपणी वाचा तिन्हा पर जाहिर करणा l

15 मेरी हाखिया हमेसा यहोवा पर टकटकी लगाए रैंह्याँ ईं, क्यूंकि तेस ई मेरे पैर जाला मन्झा ले छुड़ाणे l

16 हे यहोवा मेरी वखा जो फिरि किन्हें मेरे पर दया कर; क्यूंकि हांऊ कल्हा होर दीन आ l

17 मेरे दिला रा दुःख बढ़ी गईरा, तुस्से मुंजो मेरे दुःखा ले छुड़ाई लऊआ l

18 तुस्से मेरे दुःख होर कष्टा पर नजर करा, होर मेरे सभ पाप माफ कर l

19 मेरे दुस्मणा जो देख कि स्यों किहाँ बढ़ी गए, होर मेरे किन्हें बौहत दुस्मणी रख्हा ऐ l

20 मेरे प्राणा री रक्षा कर, होर मुंजो छुड़ा; मुंजो सर्मिन्दा नी हूणे दे, क्यूंकि हांऊ तुस्सा री सरणा मन्झ आईरा l

21 खराई होर सिधाई मुंजो सम्भाळे, क्यूंकि मुंजो तुस्सा री ई आस ई l

22 हे परमेसर इस्राएला जो तेसरे सारे संकटा ले छुड़ाई ले l

26

1 हे यहोवा, मेरा न्याय कर, क्यूंकि हांऊ खराई किन्हें चल्दा रहिरा, होर मेरा भरोसा यहोवा पर अटल बणीरा l

2 हे यहोवा, मुंजो जांच होर परख; मेरे मन होर दिला जो परख l

3 क्यूंकि तुस्सा री करुणा ता मेरी हाखिया रे साम्हणे ई, होर हांऊ तुस्सा रे सच्चे रस्ते पर चल्दा रैहया l

4 हांऊ निकम्मी चाल चलणे वाळेया साउगी नी बैठ्या, होर ना मैं धोखे बाजा साउगी जाणा;

5 हांऊ कुकर्मिया री संगति ले नफरत रख्हा, होर दुष्टा साउगी नी बैठणा l

6 मां आपणे हाथ खरेपना रे पाणी किन्हें धोणे तेबे ई हे यहोवा मां तुस्सा री वेदी रा चक्कर ल्गाणा l

7 ताकि तुस्सा रा धन्यवाद ऊँचे सब्दा किन्हें करूं,

8 होर तुस्सा रे सभ अनौखे कामा रा ब्खान करूं l हे यहोवा, हांऊ तेरे धामा ले तुस्सा री म्हीमा रे निवास स्थाना ले प्यार रख्हा l

9 मेरे प्राणा जो पापिया साउगी, होर मेरी जिन्दगी जो हत्यारे साउगी मत मिलाऊआ l

10 स्यों ता होच्छापन करणे मन्झ लगी रैंहयां ऐं, होर तिन्हारा दायाँ हाथ रिस्वतखोरी किन्हें भरिरा रैंहयां l

11 पर मां ता खराई किन्हें चल्दे रैहणा l तुस्से मुंजो छुड़ाई लऊआ, होर मेरे पर दया कर l

12 मेरे पैर चौड़ी जगहा मन्झ स्थापित करा; सभा मन्झ मां यहोवा जो धन्य बोल्या करणा l

27

1 यहोवा परमेसर मेरी ज्योति होर मेरा उद्धार आ; हांऊ केस ले डरूं? यहोवा मेरी जिन्दगी रा मजबूत किला ठैहरया, मुंजो केस रा डर आ?

2 जेबे बुरे काम करणे वाळे मुंजो स्ताहें होर मेरे किन्हें दुस्मणी रख्हा ऐ थे, तिन्हें मुंजो निगळने रे कठे मेरी उपर हमला कितेया, तेबे स्यों ठोकर खाई किन्हें पई गए l

3 चाहे सेना भी मेरे खिलाफ घेरा पाए, तेबे भी मां नी डरणा; चाहे मेरे खिलाफ लड़ाई सुर्हू हुई जाए, तेस दसा मन्झ भी मां हिम्मत करणी होर बेफिक्र रैंहणां l

4 एक वर मैं परमेसरा ले मांगीरा, तेता री कोसिस करणे मन्झ मां लगी रैहणा; कि मां जिन्दगी भर यहोवा रे घरा मन्झ रैहणें पांऊ, जेस ले यहोवा री सुन्दरता निहारूं, होर तेसरे मन्द्रा मन्झ ध्यान करदा रहूँ l

5 क्यूंकि तेस हांऊ विपत्ति रे ध्याड़े मन्झ आपणे मंडपा मन्झ ल्कोई किन्हें रखणा; आपणे तम्बू रे गुप्त जगहा मन्झ तेस हांऊ ल्कोई किन्हें रखणा, होर चटाना पर चढ़ाणां l

6 ऐबे मेरा मूंड मेरे चारो तरफा रे दुस्मणा ले ऊँचा हूणां; होर हांऊ यहोवा रे तम्बू मन्झ जै जै कार करी किन्हें बलिदान चढ़ाणा; होर तेसरा भजन गाणा l

7 हे यहोवा, मेरी अवाज सुण, हांऊ पुकार्हा, तुस्से मेरे पर दया कर होर मुंजो जबाब दे l

8 तुस्से बोलिरा कि, मेरे दर्सना रे खोजी हो l इधी कठे मेरा मन तुस्सा किन्हें बोल्हा, कि हे यहोवा, मां तुस्सा रे दर्सना रे खोजी रैहणां l

9 आपणा मुंह मेरे ले मत छुपा l आपणे दासा जो गुस्सा करी किन्हें नी हटा, तुस्से मेरे मददगार बणीरे l हे मेरे उद्धार करणे वाळे परमेसर मुंजो मत छाड, होर ना मुंजो भूल!

10 मेरे माऊ बाबे ता हांऊ छाडी दितिरा, पर यहोवा परमेसरा हांऊ सम्भाळी लैणा l

11 हे यहोवा, आपणे रस्ते मन्झ मेरी अगुवाई कर, होर मेरे दुस्मणा रे कारण मुंजो चौड़े रस्ते मन्झ लई चल l

12 मुंजो मेरे स्ताणे वाळे री इच्छा पर नी छाड, क्यूंकि झूठे गवाह दंगा फसाद करणे री त्यारी मन्झ ऐ होर मेरे खिलाफ उठी गईरे l

13 मुंजो विस्वास आ कि मरणे ले पैहले मां परमेसरा री धार्मिकता देखणी l

14 यहोवा परमेसरा रा इंतजार करदे रहुआ; हिम्मत बान्हा होर आपणा दिल मजबूत रखा; हां, यहोवा परमेसरा रा ई इंतजार करदा रैहया l

28

1 हे यहोवा, तुस्से मेरी चटान ऐ मैं तुस्सा री मदद पाणे रे कठे तुस्सा जो सादेया करहा; मेरी प्रार्थना अनसुनी देख्या करदे, एहड़ा नी हो कि लोक मुंजो मरिरा समझे जो कबरा मन्झ चली जाहें l

2 जेबे हांऊ तुस्सा जो पुकारूं, होर तुस्सा री भीतरी कोठरी री तरफ आपणे हाथ जोड़ुं, तेबे मेरी गिड़गिड़ाणा सुणी ले l

3 हे यहोवा मुंजो तिन्हा बुरे माहणुआ साहीं मत सोच; जो आपणे पड़ोसी किन्हें सांति री गल्ला बोल्हा ऐ पर दिला मन्झ बुराई रख्हा ऐ l

4 हे यहोवा स्यों लोक दूजे लोका रा बुरा करहा ऐ होर तुस्से भी तिन्हा साउगी तिन्हारी बुराई रे मुताबक ई तेहड़ा ई व्यवहार कर होर तिन्हारे कामा रे मुताबक तिन्हा जो फल दे l

5 स्यों यहोवा परमेसरा रे कामा पर होर तेसरे हाथा रे कामा पर ध्यान नी देंदे, इधी कठे तेस स्यों पछाड़ने होर द्बारा नी उठाणे l

6 यहोवा धन्य आ; क्यूंकि तिने मेरी गिड़गिड़ाणा सुणी लईरा l

7 यहोवा मेरा बल होर मेरी ढाल ई; तेस पर भरोसा रखणे ले मेरे मना जो मदद मिली री; इधी कठे मेरा दिल खुस आ; होर हांऊ गाणा गाई किन्हें तेसरा गीत गाई किन्हें तेसरा धन्यवाद करणा l

8 यहोवा तिन्हारा बल आ, से आपणे अभिषिक्ता रे कठे उद्धारा रा मजबूत गढ़ आ l

9 हे यहोवा आपणी प्रजा रा उद्धार कर, होर आपणे लोका जो आसीष देआ; होर तिन्हारी चरवाही कर होर हमेसा तिन्हा जो सम्भाळ l

29

1 हे परमेसरा रे पुत्रो यहोवा रा, हां यहोवा रा ई गुणगान करा, यहोवा री म्हीमा होर तेसरी सक्ति जो सराहो l

2 यहोवा रे नांऊआं री म्हीमा करा; पवित्रता किन्हें सोभायमान हुई किन्हें यहोवा री अराधना करा l

3 यहोवा री वाणी बादला पर सुणहां ईं; प्रतापी ईस्वर गर्जन करहा, यहोवा घणे बादला पर रैंहयां l

4 यहोवा री वाणी सक्तिसाली ई, यहोवा परमेसरा री वाणी प्रभावसाली ई l

5 यहोवा री वाणी देवदारा जो तोड़ी देहां ईं; यहोवा लबानोना रे देवदार भी तोड़ी देहां ऐं l

6 से तिन्हा जो बछु साहीं होर लबानोन होर सिर्योना जो जंगली बछु साहीं न्चाहां l

7 यहोवा री वाणी आगा री लपटा जो चिरी देहां ईं l

8 यहोवा री वाणी जंगला जो हिलाई देहां ईं, यहोवा कादेसा रे जंगला जो भी हिलाई देहां l

9 यहोवा री वाणी ले हिरणिया रा गर्भपात हुई जाहाँ l होर जंगला मन्झ पतझड़ हुई जाहीं; होर तेसरे मन्द्रा मन्झ हर कोई म्हीमा म्हीमा बोल्दा रैंहयां l

10 जल प्रलय रे टैम यहोवा विराजमान था; होर यहोवा हमेसा रे कठे राजा हुई किन्हें विराजमान रैंहयां l

11 यहोवा परमेसरा आपणी प्रजा जो सक्ति देणी; यहोवा आपणी प्रजा जो सांति री आसीष देणी l

30

1 हे यहोवा मां तुस्सा री जै जै करणी, क्यूंकि तुस्से हांऊ बचाई किन्हें काढ़ी रा, होर मेरे दुस्मणा जो मेरे उपर खुसी नी करणी दिती l

2 हे मेरे परमेसर यहोवा, मैं तुस्सा री दुहाई दिती होर तुस्से हांऊ चंगा कितेया l

3 हे यहोवा, तुस्से मेरा प्राण अधोलोका मंझा ले काढ़ीरा, तुस्से हांऊ जीउंदा रख्या होर कबरा मन्झ जाणे नी दितेया l

4 हे यहोवा रे भक्तो, तेसरा भजन गाऊआ, होर जेस जो पवित्र नांऊआं ले तेसरी याद हुहां ईं, तेसरा धन्यवाद करा l

5 क्यूंकि तेसरा गुस्सा, ता पल भरा रा हुहां, पर तेसरी जिन्दगी भरा रे कठे हुहां ईं l हुई सक्हा कि राती रोणा पई जाए, पर भ्यागा खुसी हूणी l

6 मैं आपणे खुसहाली रे टैम बोलिरा था, कि मां कधी नी हारणा l

7 हे यहोवा आपणी खुसी रे टैम तुस्से मेरा पहाड़ मजबूत कितेया; जेबे तुस्से आपणा मुंह मेरी वखा ले फेरी लया तेबे हांऊ डरी गया l

8 हे यहोवा मैं तुस्सा री दुहाई दिती; होर यहोवा ले गिड़गिड़ाई किन्हें ये अर्ज किती, कि

9 जेबे मां कबरा मन्झ चली जाणा तेबे मेरे खूना ले क्या फायदा हूणां? क्या माटा तुस्सा रा धन्यवाद करी सक्हा? क्या से तेरी सच्चाई रा प्रचार करी सक्हा?

10 हे यहोवा, सुण मेरे पर दया कर; हे यहोवा, तुस्से मेरे मददगार ऐ l

11 तुस्से मेरा रोणा नाचा मन्झ बदली दितेया, तुस्से मेरी टाट तुआरी किन्हें मेरी कमरा मन्झ खुसी रा पटका बान्हिरा;

12 ताकि मेरी आत्मा तुस्सा रे भजन गांदी रहे होर कधी चुप नी हो l हे मेरे परमेसर यहोवा, मां हमेसा तुस्सा रा धन्यवाद करदे रैहणा l

31

1 हे यहोवा मेरा भरोसा तुस्सा पर आ; मुंजो कधी सर्मिन्दा नी हूणां पये; तुस्से धर्मी हूणे रे कारण मुंजो छुड़ाई लऊआ l

2 आपणा कान मेरी तरफ कान लगाई किन्हें मुंजो छुड़ाई ले l

3 क्यूंकि तुस्से मेरे कठे चटान होर मेरे मजबूत किले ऐ; इधी कठे आपणे नांऊआं रे कठे मेरी अगुवाई कर, होर मुंजो अगे लई चल l

4 जो जाल तिन्हें मेरे कठे बिछाईरा तेता ले मुंजो छुड़ाई लऊआ, क्यूंकि तुस्से ई मेरे मजबूत किले ऐ l

5 हांऊ आपणी आत्मा तुस्सा रे ई हाथ सौंपी देहां; हे यहोवा, हे सत्यवादी ईस्वर, तुस्से हांऊ मुले लई किन्हें अजाद करी लईरा l

6 जो बेकार चीजा पर मन ल्गाहें, तिन्हा किन्हें हांऊ नफरत करहा; पर मेरा भरोसा सिर्फ यहोवा परमेसरा पर आ l

7 हांऊ तुस्सा री करुणा ले मगन होर खुस हुहाँ, क्यूंकि तुस्से मेरे दुःखा पर नजर कितिरी, मेरे कष्टा रे टैम तुस्से मेरी सुधि लई l

8 होर तुस्से मुंजो दुस्मणा रे हाथा मन्झ नी पऊणे दितेया; तुस्से मेरे पैर चौड़ी जगहा मन्झ खड़े किते l

9 हे यहोवा, मेरे पर दया कर क्यूंकि हांऊ परसानी मन्झ आ; मेरी हाखिया बल्कि मेरा प्राण होर सरीर सभ दुःखा रे मारे पीड़ा मन्झ आ l

10 मेरी जिन्दगी दुःखा री वजहा ले होर मेरी उम्र कर्लान्दे कर्लान्दे घटी चलिरी; मेरी ताकत मेरे अधर्मा रे कारण जांदी रही, होर मेरी हड्डिया गळी गई l

11 आपणे सभ व्रोधिया रे कारण मेरे पड़ोसिया मन्झ मेरी बेज्जती हुईरी, हांऊ आपणी जाण पछ्याण वाळया रे कठे डरा रा कारण आ; जो मुंजो सड़का पर देख्हा ऐ स्यों मेरे ले दूर भगी जाहें l

12 हांऊ मुर्देया साहीं लोक रे मना ले भुलाई दितेया गया; हांऊ टूटीरे भांडे साहीं हुई गईरा l

13 मैं कईया रे मुंहा ले भयानक गल्ला सुणी, चहुँ वखा डर ई डर आ! जेबे तिन्हें मेरे खिलाफ आपु मन्झ स्लाह किती तेबे मेरे प्राण लेणे री योजना बणाई l

14 पर हे यहोवा मैं ता तुस्सा पर ई भरोसा रखिरा, हांऊ बोल्हा, तुस्से ई मेरे परमेसर ऐ l

15 मेरे ध्याड़े तुस्सा रे हाथा मन्झ ऐ; तुस्से मुंजो मेरे दुस्मण होर मेरे स्ताणे वाळे रे हाथा ले छुड़ा l

16 आपणे दासा पर आपणे मुंहा रा प्रयासा चम्काऊआ; आपणी करुणा ले मेरा उद्धार कर l

17 हे यहोवा, मुंजो सर्मिन्दा नी हूणे दे क्यूंकि मैं तुस्सा री दुहाई दितिरी; दुष्ट सर्मिंदे हो होर स्यों पाताला मन्झ चुपचाप पईरे रहे l

18 अंहकारी डींग मारहा ऐ होर भले माहणुआ रे खिलाफ झूठ बोल्हा ऐ, तिन्हा रे झूठ बोलणे वाळे मुंह बंद किते जाए l

19 आहा, तुस्सा री भलाई क्या ई म्हान ई जो तुस्से आपणे डर रखणे वाळे रे कठे रखी छाडीरी, होर आपणे भक्ता रे कठे माहणुआं रे साम्हणे भलाई रखी छाडीरी l

20 तुस्सा स्यों गुप्त जगहा मन्झ माहणुआं री बुरी चालबाजी ले बचाणे; तुस्सा स्यों आपणी बेदी मन्झ लड़ाई झगड़े ले बचाई किन्हें रखणे l

21 यहोवा धन्य आ, क्यूंकि तिने हांऊ किले वाळे नगरा मन्झ रखी किन्हें मेरे पर नौखी करुणा कितिरी l

22 मैं ता डरी किन्हें बोलिरा था कि हांऊ यहोवा री नजरा ले दूर हुई गया l तेबे भी जेबे मैं तुस्सा री दुहाई दिती, तेबे तुस्से मेरा गिड़गिड़ाणा सुणी लया l

23 हे यहोवा रे सभ भक्तो तेस किन्हें प्यार रखा! यहोवा सच्चे लोका री ता रक्षा करहा, पर जो घमंड करहा, तेस जो से ठीक ठाक फल देहां l

24 हे यहोवा पर आस रखणे वाळे लोको हिम्मत बान्हा होर आपणे दिल मजबूत करा l

32

1 क्या ई भागा वाळा आ से जेसरा अपराध माफ कितेया गया, होर जेसरा पाप ढक्या गईरा हो l

2 क्या ई भागा वाळा आ से आदमी जेसरे पापा रा लेखा नी लिया जाए, होर जेसरी आत्मा मन्झ धोखा नी हो l

3 जेबे हांऊ चुप रैहया तेबे ध्याड़ी भर कर्लान्दे कर्लान्दे मेरी हड्डिया पिघली गई l

4 क्यूंकि राती ध्याड़ी हांऊ तुस्सा रे हाथा हेठ दबी रैहया; होर गर्मी रे तापा री वजहा ले मेरी ताकत चली गई l

5 जेबे मैं आपणा पाप तुस्सा पर जाहिर कितेया होर आपणा अधर्म नी ल्कोया, होर बोल्या, मां आपणे पाप यहोवा रे साम्हणे मनी लैणें; तेबे तुस्से मेरे अधर्म होर पाप माफ करी दिते l

6 इधी कठे हर एक भक्त तुस्सा किन्हें एहड़े टैमा मन्झ प्रार्थना करे जेबे कि तुस्से मिली सको l पक्का जेबे पाणी री बड़ी बाढ़ आए तेबे भी तेस भक्ता वाले नी पौहंचणी l

7 तुस्से मेरे ल्हुखणे री जगहा ई; तुस्से संकटा ले मेरी हिफाजत करणी; तुस्सा हांऊ चहुँ वखा ले छुटकारे रे गीता ले घेरी लैणां l

8 मां तुजो बुद्धि देणी, होर जेस पैंडे मन्झ तुजो चलणा हुन्घा तेता मन्झ मां तेरी अगुवाई करणी; मां तुस्सा पर दया भरी नजर रखणी होर स्लाह देंदे रैहणा l

9 तुस्से घोड़े होर ख्च्चरा साहीं नी बणां जो समझ नी रख्दे, तिन्हा जो मुखरी होर लगामा किन्हें रोकणा पहूँआं, नी ता स्यों तुस्सा रे काबू मन्झ नी आऊणे l

10 दुष्टा जो बौहत पीड़ा हूणीं; पर जो यहोवा पर भरोसा रख्हा तेस करुणा किन्हें घिरी रैहणां

11 हे धर्मियो यहोवा रे कारण खुस होर मगन हो, होर हे सभ सीधे मन वाळेयो खुसी किन्हें जै जै कार

करा l

33

1 हे धर्मियो यहोवा रे कारण जै जै कार करा क्यूंकि धर्मी लोका जो स्तुति करणी खरी लघ्हा ई l

2 वीणा बजाई किन्हें यहोवा रा धन्य वाद करा, दस तार वाळी सारंगी बजाई-बजाई किन्हें तेसरा भजन गाऊआ l

3 तेसरे कठे नंऊआं गीत गाऊआ, जै जै कार करी किन्हें ऊँची अवाजा मन्झ ठीक ढन्गा किन्हें तार वाळे बाजे बजाऊआ l

4 क्यूंकि यहोवा रा वचन सीधा आ; होर तेसरा सभ काम सच्चाई किन्हें हुहां l

5 से धर्म होर न्याया किन्हें प्यार रख्हा ऐ; यहोवा री करुणा ले धरती भरी गईरी l

6 अकास मंडल यहोवा रे वचना ले, होर तेसरे सारे गण तेसरे मुंहा रे साहा ले बणी रे l

7 से समुद्रा रा पाणी ढेरा साहीं कठा करहा; से डुघ्हे समुद्रा जो आपणे भंडारा मन्झ रख्हा l

8 सारी धरती रे लोक यहोवा ले डरे, संसारा रे सभ निवासी तेसरा डर मन्ने l

9 क्यूंकि जेबे तिने बोल्या, तेबे तेहड़ा हुई गया; जेबे तिने हुक्म दितेया, तेबे सचमुच तेहड़ा ई हुई गया l

10 यहोवा होरी जातिया री योजना बेकार करी देहां; से देस देसा रे लोका री कल्पना बेअसर करहा l

11 यहोवा री योजना हमेसा मजबूत रैहणीं, तेसरे मना री कल्पना पीढ़ी ले पीढ़ी तक बणी रैंहणीं l

12 क्या ई भागा वाळी ई स्यों जातिया जिन्हारा परमेसर यहोवा आ, होर से समाज जेस जो तिने आपणा निज हिस्सा हूणे रे कठे चुणी लईरा l

13 यहोवा स्वर्गा ले नजर करहा, से सभ माहणुआ जो निहार्हा;

14 आपणे निवास स्थाना ले से धरती रे सभ बसिंदे जो देख्हा,

15 परमेसरे ई सभी रे दिला जो रचना कितिरी, होर से तिन्हा सभी रे कामा जो जाणहां l

16 कोई एहड़ा राजा नी आ, जो सेना री बढ़ती री वजहा ले बची सके; बहादुर आपणी बडी सक्ति रे कारण नी छुटदा l

17 बच निकळने रे कठे घोड़ा बेकार आ, से आपणी बड़ी सक्ति रे ज्रीए केसी जो नी बचाई सक्दा l

18 देखा, यहोवा परमेसरा री नजर तेसरे डरणे वाळेया पर होर तिन्हा पर जो तेसरी करुणा री आस रख्हा ऐ बणी रैंहयां ईं l

19 ताकि से तिन्हा रे प्राण मौता ले बचाए, होर अकाला रे टैम तिन्हा जो जिउन्दा रखे l

20 आस्से यहोवा रा आसरा देख्दे आईरे; से आस्सा रा मददगार आ; होर आस्सा री ढाल ठैहरिरा l

21 आस्सा रा दिल तेसरे कारण खुस हूणा, क्यूंकि आस्से तेसरे पवित्र नाऊआं रा भरोसा रखिरा l

22 हे यहोवा जिहां तुस्सा पर आस्सा री आस ई, तिहां ईं तुस्सा री करुणा आस्सा पर भी हो l

34

1 मां हर टैम यहोवा परमेसरा जो धन्य बोल्या करणा; तेसरी स्तुति हमेसा मेरे मुंहा ले हुंदी रैंहणीं l

2 मां यहोवा पर घमंड करणा; नम्र लोका ये सुणी किन्हें खुस हूणां l

3 मेरे साउगी यहोवा री बड़ाई करा, होर आऊआ आस्से मिली किन्हें तेसरे नांऊआं री स्तुति करा l

4 हांऊ यहोवा वाले गया, तेबे तिने मेरी सुणी ली, होर तिने हांऊ पूरी तरहा ले हर किस्मा रे डरा ले अजाद कितेया l

5 जिन्हें तेस वखा जो देख्या तिन्हें ज्योति पाई; होर तिन्हा रा मुंह कधी काळा नी हुणे पाया l

6 इने दीन माह्णुऐं दुहाई दिती तेबे यहोवा परमेसरे सुणी लया, होर तेस जो तेसरे सभ दुःखा ले छुड़ाई लया l

7 यहोवा रा दूत आपणे भक्ता रे चारो तरफ डेरा डाळे रैंहयां, होर तिन्हा री रक्षा करहा l

8 परखी किन्हें देखा कि यहोवा कितना भला आ! क्या ई धन्य आ से माह्णु जो तेसरी सरणा मन्झ आहूँआं l

9 हे यहोवा रे पवित्र लोको, तेसरा डर मना, क्यूंकि तेसरे भक्ता जो केसी गल्ला री कमी नी हुन्दी l

10 जुआन सेरा जो ता कमी हूहां ईं होर स्यों भूखे भी रही जाहें; पर यहोवा रे खोजिया जो केसी भली चीजा री कमी नी हुन्दी l

11 हे बच्चेयो, आऊआ, मेरी सुणा, मां तुस्सा जो यहोवा रा डर मनणा सिखाणा l

12 से कुण माहणुआं जो जिन्दगी री इच्छा रख्हा, होर लम्बी उम्र चाहाँ ताकि भलाई देखे?

13 आपणी जीभ बुराई ले रोकी रख, होर आपणे मुंहा री चौकसी कर कि तेस ले धोखे री गल न निकळे l

14 बुराई छाडी दे होर भलाई कर; सांति री खोज कर होर तेता रा पीछा कर l

15 यहोवा री हाखिया धर्मिया पर लगी रैंहयां ईं, होर तेसरे कान भी तेसरी दुहाई पर लगी रैंहयां ऐं l

16 यहोवा बुराई करणे वाळेया रे खिलाफ रैंहयां, ताकि तिन्हारी याद धरती परा ले मिटाई दिती जाए l

17 धर्मी दुहाई देहां ऐं होर यहोवा सुणहां, होर तिन्हा जो सभ विपत्ति ले छुड़ाहां l

18 यहोवा टूटे मन वाळे रे नेडे रैंहयां, होर पिसे हुओं रा उद्धार करहा l

19 धर्मी पर बौहत सारी विपत्ति पहुँआं ईं, पर यहोवा तेस जो तिन्हा सभी ले मुक्त करहा l

20 से तेसरी हड्डी हड्डी री रक्षा करहा; होर तिन्हा मंझा ले एक भी टूटने नी पान्दी l

21 दुष्टा आपणी बुराई रे ज्रीए मारेया जाणा; होर धर्मी रे बैरी दोषी ठैहरणे l

22 यहोवा आपणे दासा रा प्राण मुले लई किन्हें बचाई लैहां; होर जितने तेसरे भक्त ऐ तिन्हा मंझा ले कोई भी दोषी नी ठैहरणा l

35

1 हे यहोवा जो मेरे साउगी मुकद्दमा लड़हा ऐ, तिन्हा साउगी तुस्से भी मुकद्दमा लड़; जो मेरे किन्हें लड़ाई करहा ऐ, तिन्हा किन्हें तुस्से युद्ध करा l

2 ढाल होर बरछा लई किन्हें मेरी मदद करणे जो खड़ा हो l

3 बरछी खिंजी किन्हें मेरा पीछा करणे वाळे रे साम्हणे आई किन्हें तिन्हा जो रोक; होर मेरे किन्हें बोल, कि मैं तुस्सा रा उद्धार आ l

4 जो मेरे प्राणा रे ग्राहक ऐ स्यों सर्मिन्दा होर बेज्जत हो! जो मेरा नुक्सान करणे री कल्पना करहा ऐ, स्यों पीछे हटाए जाएं होर तिन्हारा मुंह काळा हो l

5 स्यों हवा किन्हें उड़ जाणे वाळी घाहा साहीं हुई जाए, होर यहोवा रा दूत तिन्हा जो हांकदे जाए l

6 तिन्हारा रस्ता न्ह्यारे किन्हें काळा होर फिसलने वाळा हुई जाए, होर यहोवा रा दूत तिन्हारे पीछे पई जाए l

7 क्यूंकि बगैर वजहा ले तिन्हें मेरे कठे आपणा जाल गढ़हे मन्झ बिछाया; बगैर वजहा ले तिन्हें मेरा प्राण लेणे रे कठे गढ़ा खणीरा l

8 अचानक तिन्हा पर विपत्ति आई जाए! होर जो जाल तिन्हें बिछाईरा तेता मन्झ स्यों आपु ई फसी जाए; होर तेस ई विपत्ति मन्झ स्यों आपु ई पई गए l

9 पर मैं यहोवा री वजहा ले आपणे मना मन्झ मगन हूणा, हांऊ तेसरे कठे किते गईरे उद्धारा ले खुस हूणां l

10 मेरी हड्डी हड्डी बोली उठणी, हे यहोवा तुस्सा रे बराबर कुणहां, जो दीन होर बेसहारा ऐ तिन्हा जो बलवाना ले ब्चाहाँ, होर लुटेरे ले दीन गरीब लोका री रक्षा करहा?

11 झूठे गवाह खड़े हूहां ऐं; होर जो गल हांऊ नी जाणदा, स्यों मेरे ले एहड़ी गल्ला पुछ्हा ऐ जो हांऊ नी जाणदा l

12 स्यों मेरे किन्हें भलाई रे बदले बुराई करहा ऐ; एथी तक कि मेरा प्राण ऊबी जाहाँ l

13 जेबे स्यों रोगी थे तेबे ता हांऊ टाट पैहनी किन्हें रैह्या, उपवास करी करी किन्हें दुःख उठान्दा रैह्या; होर मेरी प्रार्थना रा फल मेरे फाल्हे मन्झ वाप्स आई गया l

14 हांऊ एहड़े हालाता ले हुई किन्हें गुजरेया कि मानो स्यों मेरे साथी होर भाई हो; जिहां कोई माऊआ रे कठे रोया करदा हो, तिहां ई मैं दुःखा रे कपड़े पैह्नी किन्हें मूंड झुकाई किन्हें दुःख म्नाया l

15 पर जेबे हांऊ लंगड़ान्दा लग्या तेबे लोक खुस हुई किन्हें कठे हुई गये, नीच लोक होर जिन्हा जो हांऊ जाणदा भी नी स्यों मेरे खिलाफ कठे हुई गए; तिन्हें लगातार मेरे पर हमला कितेया l

16 तिन्हें मुंजो गाळिया दिती होर मेरा मजाक उड़ाया, तिन्हें दांद पीसी किन्हें आपणा गुस्सा जाहिर कितेया l

17 हे प्रभु तुस्सा कधी तक देख्दे रैहणा? एस्सा विपत्ति ले, जेस मन्झ जे तिन्हें हांऊ सामिल कितिरा मुंजो छुड़ाई ले! जुआन सेरा ले मेरे प्राण बचाई ले!

18 मां बड़ी सभा मन्झ तुस्सा रा धन्यवाद करणा; बौहत लोका रे बीचा मन्झ मां तुस्सा री स्तुति करणी l

19 मेरे झूठ बोलणे वाळे दुस्मण मेरे खिलाफ खुसी करणे नी पाए, जो बगैर वजहा मेरे दुस्मण ऐ, स्यों आपु मन्झ हाखिया ले इसारे करणे नी पाए l

20 क्यूंकि स्यों सांति री गल्ला नी बोल्दे, पर देसा मन्झ जो चुपचाप रैंहयां ऐं, तिन्हारे खिलाफ धोखे री कल्पना करहा ऐ l

21 होर तिन्हें मेरे खिलाफ मुंह खोल्ही किन्हें बोल्या; आहा, आहा, आस्से आपणी हाखिया किन्हें देखिरा l

22 हे यहोवा, तुस्से देखी लईरा; चुप मत रहुआ! हे प्रभु, मेरे ले दूर नी रह l

23 उठ, मेरे न्याया रे कठे जाग, हे मेरे परमेसर, हे मेरे प्रभु, मेरे मुकद्दमे निपटाणे रे कठे आ!

24 हे मेरे परमेसर यहोवा, तुस्से आपणे धर्मा रे मुताबक मेरा न्याय कर; होर तिन्हा जो मेरे खिलाफ खुसी म्नाणे नी दे l

25 स्यों मना मन्झ नी बोलणे पाए, कि आहा! आस्सा री ता इच्छा पूरी हुई! स्यों ये बोलणे नी पाए कि आस्से तिन्हा जो निगळी गए l

26 जो मेरा नुकसाना ले खुस हूहां ऐं तिन्हा रे मुंह सर्मा रे मारे एक ई टैम काळे हुई जाए! जो मेरे खिलाफ डींग मारहा ऐ स्यों सर्म होर बेज्जती मन्झ डूबी जाए l

27 जो मेरे धर्मा ले खुस रैंहयां ऐं, स्यों जै जै कार होर खुसी म्नाएं, होर हमेसा बोल्दे रहें, यहोवा री बड़ाई हो, जो आपणे भक्ता री खुसी ले खुस हूहां l

28 तेबे मेरे मुंहा ले तुस्सा रे धर्मा री चर्चा हूणीं, होर पूरी ध्याड़ी तुस्सा री स्तुति हूणीं l

36

1 दुष्ट लोका रा पाप मेरे दिला रे भीतर ये बोल्हा कि परमेसरा रा डर तेसरी नजरा मन्झ नी आ l

2 से आदमी आपणे आपा किन्हें झूठ बोल्हा, से माह्णु आपणा खोट नी देख्दा l इधी कठे से माफ़ी नी मांग्दा l

3 तेसरी गल्ला बेकार होर झूठी ई; तिने बुद्धि किन्हें भलाई रे के काम करणे बंद करी दितिरे l

4 से आपणे बिस्तरे पर बेकार गल्ला सोच्दा रैंह्यां; से आपणे बुरे रस्ते पर मजबूती किन्हें बणीरा रैंहयां; बुराई ले से हाथ नी चक्दा l

5 हे यहोवा तुस्सा री करुणा स्वर्गा मन्झ ई, तुस्सा री सच्चाई अकास मंडला तक पौहुंची गईरी l

6 तुस्सा रा धर्म ऊँचे पाहड़ा साहीं आं, तुस्सा रे नियम अथाह सागर ऐ; हे यहोवा तुस्से माह्णु होर जानवर दुंहियाँ री रक्षा करहा l

7 हे परमेसर तुस्सा री करुणा, केहड़ी अनमोल ई! माह्णु तुस्सा रे फान्खा हेठ सरण लैहां ऐं l

8 तिन्हा तुस्सा रे घरा रे चिकने खाणे किन्हें रजणा, होर तुस्सा आपणी सुखा री नदी मंझा ले तिन्हा जो पियाणा l

9 क्यूंकि जिन्दगी रा सोता तेरे ई वाले आ; तुस्सा रे प्रयासे रे ज्रीए आस्सा प्रयासा पाणा l

10 आपणे जाणने वाळेया पर करुणा करदा रैह, होर आपणे धर्मा रे काम सीधे मन वाळे मन्झ करदा रैह!

11 घमंडी मेरे पर लात उठाणे नी पाए, होर ना दुष्ट आपणे हाथा रे सक्ति ले मुंजो भगाने पाए l

12 तेथी बुरे काम करणे वाळे पई चुकीरे; स्यों कुचले गए, तिन्हा द्बारा फेरी नी उठणा l

37

1 बुरे माहणुआं रे कारण मत कुढ़, बुरे काम करणे वाळेया रे बारे मन्झ डाह मत रख!

2 क्यूंकि स्यों घाहा साहीं झट पट काटी दिते जाणें, होर हरी घाहा साहीं मुरझाई जाणा l

3 यहोवा पर भरोसा रखा, होर भला कर; देसा मन्झ बसा रह, होर सच्चाई मन्झ मन लगाए रह l

4 यहोवा जो आपणे सुखा रा मूल जाण, होर तेस तेरी इच्छा पुरी करणी l

5 आपणे रस्ते री फ़िकर यहोवा परमेसरा पर छाडी दे; होर तेस पर भरोसा रख, तेस पर भरोसा रख, तेस ई पूरा करणा l

6 होर से तुस्सा रा धर्म प्रयासे साहीं, होर तुस्सा रा न्याय ध्याड़ी रेप्रयासे साहीं चमकाए l

7 यहोवा रे साम्हणें चुपचाप रैह, होर सब्र रखी किन्हें तेसरी आस रख; तेस माह्णु री वजहा ले मत कुढ़, जेसरे काम सफल हूहां ऐं, होर दुष्टा री दुष्टता देखी किन्हें डरेया मत कर l

8 गुस्से ले दूर रैह, होर जळनी करणा छाडी दे! तेता ले बुराई ही निकळना l

9 क्यूंकि बुरे लोक काटी दिते जाणें; होर जो यहोवा रा इंतजार करहा ऐ, तिन्हा ई धरती रे अधिकारी हूणां l

10 थोड़े ध्याड़े बीती जाणें ले बाद दुष्टा नी रैहणां; होर तोपणे पर भी तुस्सा जो कोई दुष्ट नी मिलणा l

11 पर नम्र दीन लोका धरती रे अधिकारी हूणां, होर बड़ी सांति रे कारण खुसी म्नाणी l

12 दुष्ट धर्मी रे खिलाफ बुरी योजना ब्णाहां, होर दुष्ट भले माहणुआ जो देखी किन्हें दांद रगड़हा ऐ l

13 पर प्रभुआ तेस पर हसणा, क्यूंकि से देख्हा कि तेसरा ध्याड़ा आऊणे वाळा आ l

14 दुष्ट लोक तलवार खिंजी किन्हें होर धनुष बढ़ाई किन्हें त्यार ऐ, ताकि दीन सज्जना जो मारी दे, होर सीधी चाल चळने वाळेया जो खत्म करे l

15 तिन्हारी तलवारा किन्हें तिन्हारे दिल चिर्ही जाणें, होर तिन्हारे धनुष तोड़ी दिते जाणें l

16 दुष्टा री बौहत सम्पति ले बढ़ी किन्हें धर्मी रा थोड़ा जे धन खरा आ l

17 क्यूंकि दुष्टा री बांहियाँ ता तोड़ी जाणी; पर यहोवा धर्मी जो सम्भाल्हा l

18 यहोवा खरे लोका री उम्रा रा ख्याल रख्हा ऐ, होर तिन्हारा हिस्सा हमेसा बणी रैहणां l

19 विपत्ति रे टैम, तिन्हारी आस नी टूटणी होर ना तिन्हा सर्मिन्दा हूणां, होर अकाला रे ध्याड़े मन्झ तिन्हा रजी जाणा l

20 दुष्ट लोका नास हुई जाणा; होर यहोवा रे दुस्मण डोहरिया री सुथरी घाहा साहीं नास हुई जाणां, तिन्हा धुएं साहीं गायब हुई जाणां l

21 दुष्ट उधार लैहां, होर भरदा नी पर धर्मी दया करी किन्हें दान देहां;

22 क्यूंकि जो तेस ले आसीष पाहें तिन्हा धरती रे अधिकारी हूणां, पर जो तेस ले श्रापित हूहां ऐं, तिन्हा नास हुई जाणा l

23 माह्णु री गति यहोवा परमेसरा री तरफा ले स्थापित किती जाहीं, होर तेसरे चलने ले से खुस हूहां;

24 चाहे से पई जाए तेबे भी तेस पईरे नी रैहणा, क्यूंकि यहोवा परमेसरा तेसरा हाथ पकड़ी रख्हा l

25 हांऊ बचपना ले लई किन्हें खपरे हूणे तक ये देख्दा आईरा; कि ना ता कधी धर्मी रा त्याग हुआ, होर ना तिन्हारे वंस टुकड़े मांगदे देखे l

26 से ता पूरी ध्याड़ी दया करी करी किन्हें उद्धार देहां, होर तेसरे वंसा पर आसिरवाद फल्दी रैंहयां ईं l

27 बुराई जो छाडी दे होर भलाई कर; होर तुध हमेसा बणीं रैहणां l

28 क्यूंकि यहोवा परमेसर न्याय किन्हें प्यार रख्हा; होर तेस आपणा भक्त नी भूलणा l तिन्हारी रक्षा ता हमेसा हूहां ईं; होर तेस आपणा भक्त कधी नी भूलणा l तिन्हारी रक्षा ता हमेसा हुहां ईं, पर दुष्टा रा वंस काटी दितेया जाणा l

29 धर्मी लोका धरती रे अधिकारी हूणां, होर तेस मन्झ हमेसा बसे रैहणां l

30 धर्मी आपणे मुंहा ले बुद्धि री गल्ला करहा, होर न्याया रे वचन बोल्हा l

31 भले माहणुआ रे दिला मन्झ परमेसरा रे उपदेस बसिरे रैंहयां ऐं, तेसरे पैर कधी नी फिस्ल्दे l

32 दुष्ट धर्मी री ताका मन्झ रैंहयां l होर तेस जो मारी देणे री कोसिस करहा l

33 पर यहोवा परमेसरा कुकर्मी अजाद नी करणे, तेस भक्त अपराधी नी ठैहरणे देणे l

34 यहोवा रा इंतजार करदे रैह, होर तेसरे रस्ते पर बणी रैह, होर तेस तुजो बढ़ाई किन्हें धरती रा हाक्म बणाई देणां; जेबे दुष्ट काटी दिती जाणें, तेबे तुध देखणा l

35 मैं दुष्ट बौहत बलवान हुंदे देखे होर मैं स्यों मजबूत होर हरे डाळा साहीं बढ़दे देखे l

36 पर स्यों मरी मिटी गए l जेबे मैं स्यों टोळे ता देखा तिन्हारा पता तक नी चल्या l

37 खरे माह्णु पर नजर कर होर धर्मी जो देख, क्यूंकि सांति किन्हें रैहणे वाळे आदमी रा अंत खरा हूहां l

38 पर अपराधी एक ई टैम खत्म किते जाणें; दुष्टा रा अंत सर्वनास आ l

39 धर्मिया री मुक्ति यहोवा री तरफा ले हूहां ईं; संकटा रे टैम से तिन्हारा मजबूत किला आ l

40 होर यहोवा तिन्हारी मदद करी किन्हें तिन्हा जो ब्चाहां; से तिन्हा जो दुष्टा ले छुड़ाई किन्हें तिन्हारा उद्धार करहा, इधी कठे कि तिन्हें तेस मन्झ आपणी सरण लईरी l

38

1 हे यहोवा गुस्से मन्झ आई किन्हें मुंजो मत डांट, होर ना गुस्से मन्झ मेरी ताड़ना कर!

2 क्यूंकि तुस्सा रे तीर मेरे मन्झ लगिरे, होर हांऊ तेरे हाथा हेठ दभी गईरा l

3 तुस्सा रे गुस्सा री वजहा ले मेरे सरीरा मन्झ कुछ भी चैन अराम नी आ; होर मेरे पापा री वजहा ले मेरी हड्डिया मन्झ कुछ भी सुख चैन नी आ l

4 क्यूंकि मेरे अधर्मा रे कामा मन्झ मेरा मूंड डूबी गया, होर स्यों गरके बुज्के साहीं मेरे सैहणे ले बाहर हुई गईरे l

5 मेरी वेवकूफी री वजहा ले मेरे जख्मा ले बास आया करहा ई होर स्यों जख्म होर भी ज्यादा सड़या करहा ऐ l

6 हांऊ बौहत दुःखी आ होर मुंहा रे भारे पई गईरा; पूरी ध्याड़ी हांऊ दुःखा रे कपड़े पैह्नी किन्हें चल्हा फिरहा l

7 क्यूंकि मेरी कमरा मन्झ जलन ई, होर सरीरा मन्झ चैन अराम नी आ l

8 हांऊ कम्जोर होर बौहत ई चूर हुई गईरा; हांऊ दुःखा मन्झ पई किन्हें कर्लाया होर रोया करहा l

9 हे मेरे प्रभु मेरी सारी इच्छा तुस्सा रे साम्हणें ईं, होर मेरा कर्लाणा तुस्सा किन्हें ल्हुखी रा नी आ l

10 मेरा दिल धड़क्या करहा, मेरी ताकत घट्ता जाहाँ; होर मेरी हाखिया रा प्रयासा भी मेरे ले जांदा रैहया l

11 मेरे दोस्त होर मेरे संगी साथी मेरी विपत्ति देखी किन्हें मेरे ले लग हुई गए, होर रिस्तेदार भी दूर जाई किन्हें खड़े हुई गए l

12 मेरे प्राणा रे ग्राहक मेरे कठे जाल बिछाहें, होर मेरा नुक्सान करणे री कोसिस करणे वाळे बुरी बुरी गल्ला बोल्हा ऐ, होर पूरी ध्याड़ी धोखे री गल्ला सोच्हा ऐ l

13 पर हांऊ टौणें साहीं बिल्कुल नी सुणदा, होर हांऊ टाटे साहीं मुंह नी खोल्दा l

14 बल्कि हांऊ ऐहड़े माह्णु साहीं आं जो कुछ नी सुणदा, होर जेसरे मुंहा ले विवादा री कोई गल नी निकल्दी l

15 पर हे यहोवा परमेसर, मैं तुस्सा पर ई आपणी आस ल्गाईरी; हे प्रभु, मेरे परमेसर, तुस्सा ई जबाब देणा l

16 क्यूंकि मैं बोल्या, एहड़ा नी हो कि स्यों मेरे ऊपर खुसी म्नाएं; होर जेबे मेरे पैर फिसले तेबे स्यों मेरे उपर ये नी बोलणे पाए कि हांऊ आपणे कर्मा रा फल पाया करहा l

17 हांऊ जाणहां कि ऐबे हांऊ पऊणे ई वाळा आ, होर मेरी पीड़ा लगातर मेरे साम्हणें ई l

18 इधी कठे मां ता आपणे अधर्म जाहिर करणे, होर आपणे पापा री वजहा ले मां दुःखित रैहणा l

19 पर मेरे दुस्मण फुर्तीले होर सामर्थी ऐ, होर मेरे व्रोधी बौहत ई बढ़ी गईरे l

20 मेरे सभ दुस्मण मेरे साउगी भलाई रे बदले बुराई करहा ऐ, जेब्की मैं तिन्हा रे कठे भलाई ई किती l हांऊ भलाई करणे रा जतन करदा रैहया होर स्यों मेरे खिलाफ हुई गए l

21 हे यहोवा, मुंजो भूली देख्या जांदे! मेरे परमेसर, मेरे ले दूर मत रैह!

22 हे यहोवा, हे मेरे उद्धारकर्ता, मेरी मदद करणे रे कठे जल्दी कर!

39

1 मैं बोल्या, जेबे तक ये दुष्ट मेरे साम्हणें ऐ, तेबे तक मां आपणे चाल चलना रे प्रति चौकस रैहणा l मां आपणी वाणी पापा ले दूर रखणी l होर मां आपणे मुंहा पर ल्गाम ल्गाणी l

2 इधी कठे मैं कुछ नी बोल्या, मैं भलाई रे प्रति भी चुप चाप रैहया; होर मेरी पीड़ा बढ़ी गई l

3 मेरा दिल अंदर ई अंदर जळया करहा था l सोच्दे सोच्दे आग भड़क उठी; तेबे हांऊ आपणी जीभा

ले बोली उठ्या;

4 हे यहोवा एहड़ा कर कि मेरा अंत मुंजो पता चली जाए, होर ये भी पता चली जाए कि मेरी उम्रा रे ध्याड़े कितने बचिरे; जेस ले हांऊ जाणी जाऊं कि मेरी जिन्दगी कितनी छोटी ई l

5 हे यहोवा, तुस्से मुंजो थोड़े ई टैमा री जिन्दगी दितिरी l तुस्सा रे कठे मेरी जिन्दगी कुछ भी नी हाई l हर केसी री जिन्दगी एक बादला साहीं ईं l कोई भी हमेसा जिउन्दा नी रैहन्दा l

6 से जिन्दगी जो आस्से जीहाँ ऐं, से झूठी छांऊआं साहीं हूहां ईं l जिन्दगी री सारी भागदौड़ बेकार हूहां ईं l आस्से ता बेकार ई फिकर करहा ऐ l धन दौलत आस्से जोड़दे रैंहयां ऐं l पर आस्से ये नी जाणदे कि से धन दौलत केसरी हूणीं l

7 होर ऐबे हे प्रभु, हांऊ केसरा इंतजार करूं? मुंजो ता तुस्सा री ई आस ई l

8 मुंजो मेरे सभ पापा रे बंधना ले छुड़ाई ले l मुर्ख मेरी निंदा नी करणे पाए l

9 मां आपणा मुंह नी खोलणा; मां कुछ नी बोलणा l क्यूंकि हे यहोवा तुस्से तेहड़ा ई कितेया जेहड़ा करणा चहिए था l

10 हे परमेसर, जो विपत्ति तुस्से मेरे उपर आऊणे दितिरी तेता जो तुस्से मेरे ले दूर करी दे, क्यूंकि हांऊ ता तुस्सा रे हाथा री मार खाई किन्हें भस्म हुई चलिरा l

11 हे यहोवा, तुस्से लोका जो तिन्हारे बुरे कामा रे कठे सजा देहां ऐं l होर जिन्दगी री खरा रस्ता तुस्से लोका जो दस्हा ऐ l आस्सा री सुन्दरता नास हुई चलिरी जिहां जे केसी कपड़े मन्झ कीड़ा लगिरा हो l लोक सच्हे बेकार घमंड करहा ऐ l

12 हे यहोवा, मेरी अर्ज सुणी ले! मेरे स्यों सब्द सुण जो हांऊ तुस्सा किन्हें पुकारी पुकारी किन्हें बोल्हा l मेरी हाखिया रा पाणी देख l हांऊ ता एक मुसाफिरा साहीं आं, मेरी जिन्दगी रे सफरा मन्झ हांऊ तुस्सा जो आपणे साउगी लई किन्हें चल्या करहा l होर एस सफरा मन्झ हांऊ आपणे सभ स्याणे साहीं परदेसी आ l

13 हे यहोवा, मुंजो कल्हा छाडी दे, मरणे ले पेहले मुंजो खुस हूणे देआ, थोड़े टैमा ले बाद मां चली जाणा l

40

1 हांऊ बड़ा सब्र रखी किन्हें यहोवा रा इंतजार करदा रैहया; होर तिने मेरी होर झुकी किन्हें मेरी दुहाई सुणी l

2 तिने हांऊ सत्यनासा रे गढ़े होर दलदला री कीचड़ा मंझा ले काढ़ेया, होर तिने हांऊ चटाना पर खड़ा करी किन्हें मेरे पैर मजबूत किते l

3 तिने मुंजो एक नंऊआं गीत सिखाया जो आस्सा रे परमेसरा री स्तुति रा गीत आ l कईया ये देखी किन्हें डरणा, होर यहोवा पर भरोसा रखणा l

4 क्या ई भागा वाळा से आदमी, जो यहोवा पर भरोसा करहा, होर घमंड होर झूठा वखा जो फिरने वाळेया री तरफ मुंह नी फेरदा हो l

5 हे मेरे परमेसर यहोवा, तुस्से बौहत सारे काम कितिरे! जो नौखे काम होर योजना तुस्से आस्सा रे कठे करहा से से बौहत सारी ई; तुस्सा साहीं कोई नी आ! हांऊ ता चाहां कि खुल्ही किन्हें तिन्हारी चर्चा करूं, पर तिन्हारी गिणती नी हुई सक्दी l

6 तुस्से मेलबलि होर अन्नबलि किन्हें खुस नी हुंदे तुस्से मेरे कान खोल्ही दिते l होमबलि होर पापबलि तुस्से नी चाही l

7 तेबे मैं बोल्या, देख हांऊ आईरा; क्यूंकि क्ताबा मन्झ मेरे बारे मन्झ एहड़ा लिख्या गईरा l

8 हे मेरे परमेसर हांऊ तुस्सा री इच्छा पूरी करणे ले खुस हूहां; होर तुस्सा री व्यवस्था आपणे मना मन्झ बसाई लईरी l

9 मैं बड़ी सभा मन्झ धर्मा रे सुभ समाचारा रा प्रचार कितेया; देख, मैं आपणा मुंह बंद नी कितेया, हे यहोवा, तुस्से ये जाणहां ऐं l

10 मैं तुस्सा रा धर्म मन ई मना मन्झ नी रख्या; मैं तुस्सा री सच्चाई होर तुस्सा रे कितिरे उद्धारा री चर्चा कितिरी; मैं तुस्सा री करुणा होर सच्चाई बड़ी सभा ले गुप्त नी रखी l

11 हे यहोवा, तुस्से भी आपणी बड़ी दया मेरे ऊपरा ले नी हटाई ले, तुस्सा री करुणा होर सच्चाई किन्हें लगातार मेरी रक्षा हुन्दी रहे!

12 क्यूंकि हांऊ अनगिणित बुराईया ले घिर्ही गईरा; मेरे पापा रे कामे हांऊ पकड़ी लया होर हांऊ नजर नी उठाई सक्दा; स्यों गिणती मन्झ मेरे मुंडा रे बाळा ले भी ज्यादा ऐ; इधी कठे मेरा दिल टूटी गया l

13 हे यहोवा, किरपा करी किन्हें मुंजो छुड़ाई ले! हे यहोवा, मेरी मदद करणे रे कठे जल्दी कर!

14 जो मेरे प्राणा री खोजा मन्झ ऐ, स्यों सभ सर्मिन्दा हो होर स्यों पीछे हटाई होर बेज्जत किते जाए जो मेरे नुक्साना ले खुस हूहां ऐं l

15 जो मेरे किन्हें आहा, आहा, बोल्हा ऐ, स्यों आपणी सरमा रे मारे डरी जाए l

16 पर जितने तुस्सा जो टोळहा ऐ, स्यों सभ तुस्सा री वजहा ले मगन होर खुस हो; जो तुस्सा रा कितिरा उद्धार चाहां ऐं, स्यों लगातार बोल्दे रैंहें, यहोवा री बड़ाई हो!

17 हांऊ ता दीन होर बेसहारा माह्णु आं, तेबे भी प्रभु मेरी फिकर करहा l तुस्से मेरे मददगार होर छुड़ाणे वाळे ऐ; हे मेरे परमेसर देर मत कर l

41

1 क्या ई भागा वाळा आ से, जो गरीबा रा ख्याल रख्हा! विपत्ति रे ध्याड़े यहोवा से बचाणा l

2 यहोवा तेसरी रक्षा करी किन्हें, से जिउन्दा रखणा, होर तेस धरती पर भाग्यवान हूणां l तुस्से तेस जो तेसरे दुस्मणा री इच्छा पर नी छाडा l

3 जेबे माह्णु ब्मार हून्घा होर बिस्तरे मन्झ पईरा हून्घा, तेबे यहोवा परमेसरा से सम्भाळी लैणां; होर परमेसरा तेसरा बिस्तरा ठीक करी किन्हें से चंगा करी देणां l

4 मैं बोल्या, हे यहोवा, मेरे पर दया कर; मुंजो चंगा करी दे, क्यूंकि मैं ता तुस्सा रे खिलाफ पाप कितिरा!

5 मेरे दुस्मण ये बोली किन्हें मेरी बुराई करहा ऐ; तेस कधी मरणां, होर तेसरा नांऊ कधी मिटणा?

6 होर जेबे से मेरे किन्हें मिलणे रे कठे आहूँआं, तेबे से बेकार गल्ला बोल्हा, जेब्की तेसरा मन आपणे अंदर पापा री गल्ला कठी करहा; होर बाहर जाई किन्हें तिन्हारी चर्चा करहा l

7 मेरे सभ दुस्मण मिली किन्हें मेरे खिलाफ निंदा करहा ऐ; स्यों मेरे खिलाफ साजिस करेया करहा ऐ l

8 स्यों बोल्हा ऐ कि एस जो ता कोई बुरी ब्मारी लगी गईरी; ऐबे जो ये बिस्तरे मन्झ पई गईरा, एहड़ा लघ्हा कि ऐबे एस कधी ठीक नी हूणां l

9 मेरा प्यारा दोस्त जेस पर हांऊ भरोसा रख्हा था, जो मेरी रोटी खाहाँ था, तिने भी मेरे खिलाफ लात उठाईरी l

10 पर हे यहोवा, तुस्से मेरे पर दया करी किन्हें मुंजो उठाई ले ताकि हांऊ तिन्हा ले बदला लई सकूं l

11 मेरा दुस्मण मेरे उपर जयवंत नी हुई पांदा, एता ले मैं जाणी लया कि तुस्से मेरे ले खुस ऐ l

12 हांऊ बेकसूर था होर तुस्से मेरी मदद किती; होर तुस्से हांऊ आपणे साम्हणें खड़ा कितेया l

13 इस्राएला रा परमेसर यहोवा सुर्हू ले अनंतकाला तक धन्य आ आमीन, द्बारा आमीन l

42

1 जिहां हिरणी नदी रे पाणी रे कठे तरस्हा ई, तिहां ईं, हे परमेसर, हांऊ तुस्सा रे कठे तरस्हा l

2 जिउंदे ईस्वर परमेसरा रा हांऊ सोख्हा, मां केभे जाई किन्हें परमेसरा जो आपणा मुंह दसणा?

3 मेरी हाखिया रा पाणी ध्याड़ी राती मेरा खाणा बणी गईरे; होर लोक पूरी ध्याड़ी भर मेरे किन्हें बोल्दे रैहयां ऐं, तेरा परमेसर केथी आ?

4 हांऊ भीड़ा साउगी जाया करहा था, हांऊ जै जै कार होर धन्यवादा साउगी खुसी म्नाणे वाळी भीड़ी रे बीचा मन्झ परमेसरा रे घरा जो सुले-सुले जाया करहा था; ये याद कर कि मेरा प्राण दुःखी हुई जाहाँ l

5 हे मेरे प्राण, तू कि व्याकुल हुएआ करहा? होर तू भीतर ई भीतर दुःखी कि आ? परमेसरा पर आस लगाए रह; क्यूंकि हांऊ तेसरे दर्सना ले उद्धार पाई किन्हें फेरी तेसरा धन्यवाद करणा l

6 हे मेरे परमेसर; मेरा प्राण भीतर ई भीतर व्याकुल हुएआ करहा, इधी कठे मैं यर्दना री घाटी मन्झा ले, हर्मोना रे पाहड़ा परा ले होर मिसगारा री पाहड़ी परा ले तुस्से पुकारे l

7 जिहां समुद्रा मन्झ लैहरा उठी-उठी किन्हें आहूँआं ईं हांऊ लैहरा रा हाला सुणहां, तिहां ईं विपत्तिया मुंजो लगातार परसान करदी रही; हे यहोवा तुस्सा री लैहरे हांऊ द्बोची लईरा होर हांऊ तिन्हा मन्झ डूबणे वाळा आ l

8 तेबे भी यहोवा परमेसरा मेरे कठे ध्याड़ी ई आपणी सक्ति होर करुणा जाहिर करणी; होर राती भी मां तेसरा गीत गाणा, होर आपणे जीवन दाता ईस्वरा किन्हें प्रार्थना करणी l

9 मां ईस्वरा किन्हें जो मेरी चटान ई बोलणा, तुस्से मुंजो कि भूली गईरे? हे यहोवा हांऊ आपणे दुस्मणा रे अन्याय रे कारण दुःखी हुई चुकिरा?

10 मुंजो दुःखी करणे वाळे मेरी बेज्जती करहा ऐ एहड़ा लघ्हा जिहां मेरी हड्डिया चूर-चूर हुई गईरी हो, क्यूंकि मेरे दुस्मण पूरी ध्याड़ी मेरे किन्हें ये बोल्दे रैंहयां ऐं, कि तेरा परमेसर केथी आ?

11 हे मेरे प्राण तू कि दुःखी हुएआ करहा? तू भीतर ई भीतर कि व्याकुल आ? परमेसरा पर भरोसा रख; क्यूंकि से मेरे मुंहा री चमक होर परमेसर आ, मां द्बारा तेसरा धन्यवाद करणा l

43

1 हे परमेसर, मेरा न्याय कर होर पापी जाति ले मेरा मुक्द्दमा लड़; मुंजो धोखे बाज होर बुरे माहणुआ ले बचा l

2 क्यूंकि हे परमेसर, तुस्से ई मेरी सरण स्थान ऐ, तुस्से हांऊ किधियो छाडी दितेया? हांऊ दुस्मणा रे अन्याय रे कारण दुःखी हुई चुकिरा l

3 आपणा प्रयासा होर आपणी सच्चाई भेज; स्यों मेरी अगुवाई करे, स्यों ईं मुंजो तुस्सा रे पवित्र पाहड़ा पर होर तुस्सा रे निवास स्थाना पर पहुँचाए l

4 तेबे मां परमेसरा री वेदी रे नेडे जाणा, तेस परमेसरा वाले जो मेरे बौहत खुसी रा कुंड आ; होर हे मेरे परमेसर, हे मेरे परमेसर मां वीणा बजाई किन्हें तुस्सा रा धन्यवाद करणा l

5 हे मेरे प्राण तू कि दुःखी हुएआ करहा? तू भीतर ई भीतर कि व्याकुल आ? परमेसरा पर भरोसा रख; क्यूंकि से मेरे मुंहा री चमक होर परमेसर आ, मां द्बारा तेसरा धन्यवाद करणा l

44

1 हे परमेसर आस्से आपणे काना किन्हें सुणेया, आस्सा रे बाबदादे आस्सा जो दस्या, कि तुस्से तिन्हा रे टैमा मन्झ होर पुराणे टैमा मन्झ क्या क्या काम कितिरे l

2 तुस्से आपणे हाथा ले जातिया बाहर काढ़ी दिती, होर तुस्से स्यों बसाई दिते; तुस्से देस देसा रे लोका जो कष्ट दितेया, होर इन्हा जो चहुँ वखा जो फैल्हाई दितेया l

3 क्यूंकि स्यों ना ता आपणी तलवारा री ताकता ले एस देसा रे अधिकारी हुईरे, होर ना आपणी बाहीं री ताकता ले; पर तुस्सा रे दाएं हाथ होर तुस्सा रे बाजू होर तुस्सा रे चम्की रे मुंहा रे कारण जयवंत हुईरे; क्यूंकि तुस्से तिन्हा जो चाहें थे l

4 हे परमेसर, तुस्से ई आस्सा रे माहराज ऐ, तुस्से रे हुक्मा ले याकुबा रे लोका जो छुटकारा मिल्या l

5 तुस्सा री मदद पाई किन्हें आस्सा आपणे दुस्मण धके मारी किन्हें सटी देणें l

6 मुंजो आपणे धनुषा पर होर बाणा पर भरोसा नी आ; मेरी तलवार मुंजो बचाई नी सक्दी l

7 हे परमेसर तुस्से ई हांऊ मिसरा ले बचाया; तुस्से मेरे दुस्मण सर्मिन्दा किते l

8 हर रोज आस्सा परमेसरा रे गुण गाणें; आस्सा ता तुस्सा रे नांऊआं री स्तुति हमेसा करणी l

9 तेबे भी तुस्से आस्से छाडी दिते होर आस्से बेज्जत किते, होर आस्सा री सेना साउगी लड़ने रे कठे आस्सा साउगी नी आए l

10 तुस्से आस्सा जो आस्सा रे दुस्मणा रे साम्हणें ले हटाई देहां ऐं, होर आस्सा रे दुस्मणे आस्से किन्हें लूट घसीट किती l

11 तुस्से आस्से कसाई री भेडा साहीं करी दितिरे, होर आस्सा जो दूजी जातिया मन्झ तितर बितर करी दितिरा l

12 हे परमेसर, तुस्से आपणे लोक यूँ ईं बेची दिते, होर तुस्से तिन्हारी कीमता पर मोल भाव नी कितेया l

13 तुस्से आस्से पड़ोसिया मन्झ हासी रा कारण बणाऐ l आस्सा रे पड़ोसी आस्सा रा मजाक बणाहें l

14 तुस्से आस्सा जो अन्यजातिया रे बीचा मन्झ मजाक बणाहें, होर देस देसा रे लोक आस्सा रे कारण मूंड हिलाहें l पूरी ध्याड़ी आस्सा जो बेज्जती सैहन करणी पहुँआं ईं l

15 हांऊ सर्मा मन्झ डूबी गईरा l हांऊ सारी ध्याड़ी आपणी सर्मिंदगी देख्हा l

16 मेरे दुस्मणे हांऊ सर्मिन्दा कितेया; मेरा मजाक उड़ान्दे हुए मेरे दुस्मणे आपणा बदला लया l

17 ये सभ कुछ आस्सा पर बितेया तेबे भी आस्से तुस्सा जो नी भूले, ना तुस्से रे वायदे रे बारे मन्झ विस्वासघात कितेया l

18 हे परमेसर, आस्से ता तुस्सा ले आपणा मुंह नी मोड़ेया; होर ना ई तुस्सा रे पीछे चलणा छाडेया l

19 पर हे परमेसर यहोवा, तुस्से आस्से एस जगहा पर एहड़े पीसी दिते जेथी जे गीदड़ रैंहयां ऐं; होर तुस्से आस्से घोर न्ह्यारे मन्झ पाई दिते l

20 क्या आस्से आपणे परमेसर रा नांऊ भूली गए? या क्या आस्से पराए देवते रे अगे झुके? बिलकुल नी l

21 पक्का परमेसर इन्हा गल्ला जो जाणहां; से ता आस्सा रे गुप्त राज भी जाणहां l

22 पर आस्से ता हर रोज तुस्सा रे कठे मारे जाया करहा ऐ, होर तिन्हा भेडा साहीं समझे जाहें जो मारी जाणे वाळी ई l

23 हे प्रभु, जाग! तुस्से कि सया करहा ऐ? उठ! आस्सा जो हमेसा रे कठे मत छाडी दे!

24 हे परमेसर, तुस्से आस्सा ले कि लुख्हा? क्या तुस्से आस्सा रे दुःख होर पीड़ा भूली गईरा?

25 आस्सा रा प्राण माटे किन्हें मिली गईरा; आस्से मुंहा रे भारे धरती पर पई गईरे l

26 आस्सा री मदद करणे रे कठे खड़े उठी जाऊआ, होर आपणी करुणा रे कठे आस्सा जो छुड़ाई ले l

45

1 मेरा दिल एक खरी गल्ला रे कठे बार बार उमड़ेया करहा, जो गल मैं राजा रे बारे मन्झ रचिरी, हांऊ तेता जो सुणाहां; मेरी जीभ एक होसियार लेखका री कलमा साहीं बणी री l

2 तुस्से माहणु री सन्तान मन्झ परम सुंदर ऐ; तुस्सा रे ओठां मन्झ अनुग्रह भरिरा; इधी कठे परमेसरे तुजो हमेसा रे कठे आसीष दितिरी l

3 हे वीर, तू आपणी तलवार आपणी जांघा पर धारण कर, तू महिमामय कपड़े धारण करी ले l

4 सच्चाई, नम्रता होर धर्मा रे कठे तू आपणी म्हीमा री कामयाबी पर सवार हो; तुस्सा रा दायां हाथ तुजो सामर्थी काम सिखाए!

5 तुस्सा रे तीर तेज ऐ, तुस्सा रे साम्हणें देस देसा रे लोका पऊणा; राजे रे दुस्मणा रे दिल तिन्हा तीरा ले छेदे जाणें l

6 हे परमेसर, तुस्सा री राजगद्दी हमेसा बणी रैंहणीं; तस्सा रे राजा रा राजदंड न्याय रा राजदंड आ l

7 तुस्से धर्मा किन्हें प्यार होर दुष्टता किन्हें बैर रख्हा ऐ l एस वजहा ले परमेसरे हां तुस्सा रे परमेसरे तुजो तेरे साथिया ले ज्यादा बढ़ी किन्हें खुसी रे तेला किन्हें अभिषेक कितिरा l

8 तुस्सा रे सारे कपड़े, गन्धरस, अगर, होर तेला किन्हें सुगन्धित ऐ, तुस्से हाथिदान्दा रे मन्द्रा मन्झ तार वाळे बाजे री वजहा ले खुस हुईरा l

9 तुस्सा री इज्जतदार जनानिया मन्झ राजकुमारिया भी हाई; तुस्सा री दाईं तरफ पटराणी, ओपिरा रे सोने ले सजी धजी किन्हें खड़ी री l

10 हे राजकुमारी सुण, होर कान लगाई किन्हें ध्यान दे; आपणे लोका जो होर आपणे बाबा रे घरा जो भूली जा;

11 होर राजा तेरे रूपा री चाह करहा l क्यूंकि से ता तेरा प्रभु आ, तू तेसरी अराधना कर l

12 सोरा री राजकुमारी भी मिलने रे कठे हाजर हूणीं, प्रजा रे धनवान लोका तुजो खुस करणे री कोसिस करणी l

13 राजकुमारी महला मन्झ बौहत सुंदर ई, तेस्सा रे कपड़े मन्झ सोने रे बूटे री कढ़ाई हुई री l

14 से बूटेदार कपड़े पैह्नी किन्हें राजे वाले पहुंचाई जाणी; तेस्सा री सहेलिया जो कुआरिया ई, स्यों तेस्सा रे पीछे पीछे चल्दी हुई तेरे वाले पहुंचाई जाणीं l

15 स्यों खुस होर मगन हुई किन्हें पहुँचाई जाणी, होर स्यों राजे रे मैहला मन्झ हाजर किती जाणीं l

16 तेरे पूर्वजा री जगहा पर तुस्सा रे पुत्र हूणें; स्यों तुध सारी धरती पर हाक्म ठैहराणे l

17 मां एहड़ा करणा, कि तुस्सा रे नांऊआं री चर्चा पीढ़ी ले पीढ़ी तक हुन्दी रैंहणीं; इधी कठे देस देसा रे लोका हमेसा तुस्सा रा धन्यवाद करदे रैंहणां l

46

1 परमेसर आस्सा रा सरण स्थान होर बल आ, संकटा मन्झ बौहत असानी किन्हें मिलणे वाळा मददगार l

2 इधी कठे आस्सा जो कोई डर नी आ चाहे धरती उल्ट पुल्ट हुई जाए, होर पाहड़ समुद्रा रे बीचा मन्झ पाई दिते जाए;

3 चाहे समुद्र गरजे या उफान मारे, या बाढ़ा रे कारण थरथराऐ l

4 एक नदी ई जेसरी नैहरा ले परमेसरा रे नगरा मन्झ यानि परमप्रधाना रे पवित्र निवास स्थाना मन्झ खुसी हूहां ईं l

5 परमेसर तेस नगरा रे बीचा मन्झ आ, जो कधी टळने वाळा नी आ; भ्याग हुंदे ई परमेसरा तेसरी मदद करणी l

6 जाति जाति रे लोक गुस्से हुई गए, राज्य राज्य रे लोक डगम्गान्दे लगे; से बोली उठ्या, होर धरती पिघळी गई l

7 सेनाओं रा यहोवा आस्सा साउगी आ; याकुबा रा परमेसर आस्सा रा ऊँचा गढ़ आ l

8 आऊआ, यहोवा परमेसरा रे म्हान काम देखा, कि तिने धरती पर क्या क्या उजाड़ कितेया l

9 से धरती रे कोणे तक लड़ाईया मिटाई देहां; से धनुष तोड़हा, होर भाले जो दो टुकड़े करी देहां, होर रथा जो आगी मन्झ झोकी देहां l

10 चुप हुई जाऊआ, होर जाणी लऊआ, कि हांऊ ईं परमेसर आ l हांऊ जातिया मन्झ म्हान आ, हांऊ पूरी धरती मन्झ म्हान आ l

11 सेनाऊआं रे यहोवा आस्सा साउगी आ; याकुबा रा परमेसर आस्सा रा ऊँचा किला आ l

47

1 हे देस देसा रे सभ लोको, चाटी बजाऊआ! उची अवाज करी किन्हें परमेसरा रे कठे जै जै कार करा l

2 क्यूंकि यहोवा परमप्रधान होर भययोग्य आ, से सारी धरती रे उपर माहराजा आ l

3 से देसा रे लोका जो आस्सा रे साम्हणें नीचा करहा, होर अन्य जातिया जो आस्सा रे पैरा थाले करी देहां l

4 तेस आस्सा रे कठे बढ़िया हिस्सा चुणी लैणां, तिने आपणे प्यारे याकुबा रे कठे खरा हिस्सा चुणेयां होर से तेसरे घमंडा रा कारण भी आ l

5 यहोवा परमेसर जै जै कार होर नरसिंगे री अवाजा साउगी उपर गईरे l

6 परमेसरा रा भजन गाऊआ! भजन गाऊआ! आस्सा रे माहराजा रा भजन गाऊआ, भजन गाऊआ!

7 क्यूंकि परमेसर सारी धरती रा माहराजा आ; तेसरी स्तुति रे गीत गाऊआ l

8 परमेसर आपणी पवित्र राजगद्दी पर बैठ्हा; परमेसर सभ देसा पर राज करहा l

9 राज्या राज्या रे रईस अब्राहमा रे परमेसरा री प्रजा हूणे रे कठे, कठे हुई गईरे l क्यूंकि धरती री ढाला परमेसरा रे कब्जे मन्झ ई, से ता सिरोमणि आ l

48

1 आस्सा रे परमेसरा रे नगरा मन्झ, होर आपणे पवित्र पाहड़ा पर यहोवा म्हान होर बौहत स्तुति रे लायक आ l

2 सिय्योन पर्वत ऊँचाई मन्झ सुंदर होर सारी धरती री खुसी रा कारण आ, राजाधिराजा रा नगर उतरी सिरे पर आ l

3 तेसरे मैहला मन्झ परमेसरा जो ऊँचा किला मन्या गईरा l

4 क्यूंकि देखा, राजा लोक कठे हुई गईरे, स्यों एक साथ मिली किन्हें अगे बढ़ी गए l

5 तिन्हें आपु ई देखी लया होर देख्दे ई स्यों हैरान हुई गए, होर स्यों डरी किन्हें भगी गए l

6 स्यों डरा रे मारे काम्मी उठे, होर तिन्हा जो बच्चा जणने वाळी जनाने साहीं पीड़ा हून्दी लगी l

7 पूर्व दिसा री प्रचंड हवा री वजहा ले तर्सिसा रे जहाज चकनाचूर हुई गए l

8 सेनाओं रे यहोवा रे नगरा मन्झ आपणे परमेसरा रे नगरा मन्झ, जेहड़ा आस्से सुणीरा था, तेहड़ा ई देख्या भी; परमेसर से हमेसा मजबूत होर स्थिर रखणा l

9 हे परमेसर आस्से तुस्सा रे मंदरा रे अंदर तुस्सा री करुणा पर ध्यान कितिरा l

10 हे परमेसर तुस्सा रे नांऊआ रे योग्य तुस्सा री स्तुति धरती रे सिरे तक हूहां ईं l तेरा दायाँ हाथ धर्मा किन्हें भरी गईरा l

11 तुस्सा रे न्याय रे कामा रे कारण सिय्योन पर्वत खुसी म्नाए, होर यहूदा रे नगरा री पुत्रिया मगन हो!

12 सिय्योना रे चारो तरफ चला, होर तेसरे चारो तरफ चक्कर लगाऊआ, तेसरे गुम्मटा जो गिणी लऊआ l

13 तेसरी सहर पनाहा पर नजर लगाऊआ, तेसरे मैहला जो ध्याना किन्हें देखा; जेस ले तुस्से आऊणे वाळी पीढ़ी रे लोके एस गल्ला रा ब्खान करी सको l

14 क्यूंकि से परमेसर हमेसा हमेसा आस्सा रा परमेसर आ, तेस मौता तक आस्सा री अगुवाई करणी l

49

1 हे देस देसा रे सभ लोको ये सुणा! हे संसारा रे सभ बसिंदेओ, कान लगाऊआ!

2 क्या ऊन्च, क्या नीच क्या धनी, क्या गरीब, कान लगाऊआ!

3 मेरे मुंहा ले बुद्धि री गल्ला निकळणी; होर मेरे दिला री गल्ला समझा री हूणीं l

4 मां नीतिवचना री तरफ आपणा कान लगाणा, मां वीणा बजाई किन्हें आपणी गुप्त गल्ला प्रगट करणी l

5 एहड़ी कोई गल नी हाई जो हांऊ केसी भी विपत्ति ले डरी जाऊं; अगर लोक मुंजो घेरी ले होर फंदा लगाए, तेबे भी मुंजो डरणे री कोई जरूरत नी हाई?

6 जो आपणी धन दौलता पर भरोसा रख्हा ऐ, होर आपणे धन दौलता री बढ़ती रे कारण हूहां ईं l

7 तिन्हा मंझा ले कोई आपणे भाई जो केसी भी तरीके ले छुड़ाई नी सक्दा; होर ना परमेसरा जो तेता रे बदले मन्झ प्रायश्चिता रे तौरा पर कुछ देई सक्हा l

8 (केसी माह्णु वाले इतणी धन दौलत नी हूणी कि से आपणी जिन्दगी मुले खरीदी सको l)

9 एहड़ा कोई नी आ जो हमेसा जिउन्दा रहे, होर कब्र ना देखे l

10 क्यूंकि देखणे मन्झ आहूँआं, कि बुद्धिमान भी मरहा ऐ, होर मुर्ख होर जानवरा साहीं जिन्दगी जीणे वाळे माह्णु भी नास हूहां ऐं, होर आपणी धन दौलत होरी रे कठे छाडी जाहें l

11 स्यों मन ई मन सोच्हा ऐ, कि तिन्हारा घर हमेसा मजबूत रैंहणां, होर तिन्हारे घर पीढ़ी ले पीढ़ी तक हमेसा बणी रैंहणें; इधी कठे स्यों आपणी ज्मीना रा नांऊ आपणे-आपणे नांऊआं पर रख्हा ऐ l

12 पर माह्णु आदर पाई किन्हें भी अटल नी रैह्न्दा, से डांगरेया साहीं हूहां, जो मरी मिट्हा l

13 तिन्हारी ये चाल तिन्हारी वेवकुफी ई, तेबे भी तिन्हा ले बाद लोक तिन्हारी गल्ला ले खुस हूहां ऐं l

14 स्यों सभ लोक भेडा साहीं ऐं, कब्र तिन्हा रे कठे बाड़ा बणी जाणा l मौत तिन्हारी रे कठे पुहाल बणी जाणी; तिन्हारा सरीर खत्म हुई जाणा होर तिन्हा कबरा मन्झ सड़ी गळी जाणा l

15 पर परमेसरा मेरे प्राण अधोलोका रे कब्जे मन्झा ले छुड़ाई लैणा, क्यूंकि तेस ई हांऊ ग्रहण करी किन्हें मन्नी लैणा l

16 जेबे कोई अमीर हुई जाए होर तेसरे घरा री सान बढ़ी जाए, तेबे तुस्से डरदे देख्या l

17 क्यूंकि तेस मरी किन्हें साउगी कुछ भी नी लई जाणा; ना तेसरी सान तेस साउगी कबरा मन्झ जाणी l

18 चाहे से जिन्दे जी आपणे आपा जो भागा वाळा बोल्दा रहे, तेबे स्यों लोक तुस्सा री बड़ाई करहा ऐ l

19 तेबे भी से आपणे पूर्वजा रे समाजा मन्झ मिलाया जाणा, जिन्हा कधी प्रयासा नी देखणा l

20 माह्णु चाहे इज्जतदार भी हो पर अगर स्यों समझ नी रखदे, ता स्यों डांगरे साहीं ऐं जो मरी मिट्हा ऐ l

50

1 यहोवा परमेसरे बोलिरा, होर तिने उदयाचला ले लई किन्हें अस्ताचल तक धरती रे लोक सादिरे l

2 सिय्योना ले, परमेसरा री सुन्दरता प्रगट हुएआ करहा ई l

3 आस्सा रे परमेसरा आऊणा होर चुप नी रैहणा, आग तेसरे अगे अगे भस्म करदी चलणी; होर तेसरे चारो तरफ बड़ा आंधी तूफ़ान चलणा l

4 आस्सा रा परमेसर सर्ग हो धरती जो पुकारी किन्हें आपणे लोका जो न्याय करणे रे कठे साद्हा l

5 मेरे भक्ता जो मेरे वाले कठे करा, जिन्हें जे बलिदान चढ़ाई किन्हें मेरे ले वाचा बान्हीरी l

6 होर स्वर्ग तेसरे धर्मी हूणे रा प्रचार करहा क्यूंकि परमेसर ता आपु ई न्यायी आ l

7 हे मेरी प्रजा, सुण, हांऊ बोल्हा, होर हे इस्राएल, हांऊ तुस्सा रे बारे मन्झ ग्वाही देहां l परमेसर तेरा परमेसर सिर्फ हांऊ आं l

8 हांऊ तुस्सा पर तुस्सा री मेल बलिया पर दोष नी ल्गान्दा, तुस्सा री होमबलि ता हमेसा मेरे कठे चढ़दी रैंहयां ईं l

9 मां ना ता तुस्सा रे घरा ले बैल ना तुस्सा री गुआणिया ले बकरे लैणें l

10 क्यूंकि जंगळा रे सारे जीवजन्तु होर हजारो पाहड़ा रे जानवर मेरे ई ऐ l

11 पाहड़ा रे सारे चिड़ू पखेरू जो हांऊ जाणहां, होर मैदाना पर चलणे फिरणे जानवर मेरे ई ऐ l

12 अगर हांऊ भूखा हुंदा ता मां तुस्सा किन्हें नी बोलणा था; क्यूंकि संसार होर जो कुछ तेस मन्झ आ से सभ मेरा आ l

13 क्या हांऊ बकरे रा मीट खांऊ, या बकरे या खून पिंऊ?

14 परेमेसरा जो धन्यवादा रा ई भेंट चढ़ा, होर परम प्रधाना रे कठे आपणी मन्नते पूरी कर;

15 होर संकटा रे ध्याड़े मुंजो पुकार; मां तू छुड़ाणा, होर तुध मेरी म्हीमा करणी l

16 पर दुष्टा किन्हें परमेसर बोल्हा; तुस्से मेरे नियमा रा ब्खान कि करहा ऐ तुस्से मेरी वाचा री गल्ला कि करहा ऐ l

17 तू ता सिक्षा किन्हें दुस्मणी रख्हा, होर मेरे वचना जो तुच्छ जाणहां l

18 जेबे तैं चोर देख्या, तेबे तेसरी संगति ले तू खुस हुएआ; होर व्यभिचारिया साउगी भागीदार हुआ l

19 तैं आपणा मुंह बुराई करणे रे कठे खोल्या, होर तेरी जीभ धोखे री गल्ला गढ़हा ई l

20 तू बैठी किन्हें आपणे भाई रे खिलाफ बोल्हा; होर आपणे सगे भाई री चुगळी करहा l

21 ये काम तैं कितेया, होर हांऊ चुप रैहया; इधी कठे तैं समझी लया कि परमेसर बिलकुल मेरे साहीं आं l पर मां तू समझाणा, होर तेरी हाखिया रे साम्हणें सभ कुछ लग लग दिखाणा l

22 हे ईस्वरा जो भूलणे वाळेयो ये गल ठीक ढंगा किन्हें समझी लऊआ, केथी एहड़ा नी हो कि हांऊ तुस्सा जो फाड़ी दूँ, होर छुड़ाणे वाळा नी हो l

23 धन्यवादा री भेंट चढ़ाणे वाळा मेरी म्हीमा करहा; होर जो आपणा चरित्र खरा रख्हा तेस जो मां परमेसरा रा कितिरा उद्धार दसणा l

51

1 हे परमेसर, आपणी करुणा रे मुताबक मुंजो पर अनुग्रह कर; आपणी बड़ी दया रे मुताबक मेरे पाप मिटाई दे l

2 मुंजो ठीक ढंगा किन्हें धोई किन्हें मेरा पाप दूर कर, होर मेरा पाप छुड़ाई किन्हें मुंजो सुद्ध कर!

3 हांऊ ता आपणे अपराध जाणहां, होर मेरा पाप लगातार मेरी नजरा रे साम्हणें रैंहयां l

4 मैं सिर्फ तुस्सा रे खिलाफ पाप कितेया, होर जो तुस्सा री नजरा मन्झ बुरा आ मैं से ई कितेया, ताकि लोक जाणी जाए कि हांऊ पापी आ होर तुस्से न्यायी, होर तुस्से बोलणे मन्झ धर्मी होर न्याय करणे मन्झ निष्कलंक ऐ l

5 देखा, हांऊ पापा साउगी जम्या, होर पापा साउगी आपणी माऊआ रे गर्भा मन्झ आया l

6 देखा, तुस्से दिला री सच्चाई किन्हें खुस हूहां ऐं; होर मेरे मन ई मना मन्झ ज्ञान सिखाणा l

7 जुफा किन्हें मुंजो शुद्ध कर, ता मां पवित्र हुई जाणां; मुंजो धो, होर मां बर्फा ले भी ज्यादा चीटे हुई जाणा l

8 मुंजो मगन हूणां होर खुस हूणे री गल्ला सुणने देआ, ताकि जो हड्डिया तुस्से तोड़ी दितिरी स्यों मगन हुई जाए l

9 आपणा मुंह मेरे पापा री तरफा ले हटाई ले, होर मेरे सारे अधर्मा रे काम मिटाई दे l

10 हे परमेसर, मेरे अंदर शुद्ध मन पैदा कर, होर मेरे अंदर सही आत्मा नये सिरे ले पैदा कर l

11 मुंजो आपणे साम्हणें ले मत काढ़, होर आपणे पवित्र आत्मा मेरे ले लग नी कर l

12 आपणे कितिरे उद्धारा री खुसी मुंजो द्बारा दे, होर उदार आत्मा देई किन्हें मुंजो सम्भाळ l

13 तेबे मां अपराधिया जो तुस्सा रा रस्ता दसणा, होर पापिया तुस्सा वखा जो फिरणा l

14 हे परमेसर, हे मेरे उद्धार कर्ता परमेसर, मुंजो छुड़ाई ले, तेबे मां तेरे धर्मा री जै जै कार करणी l

15 हे प्रभु, मेरा मुंह खोल्ही दे तेबे मां तुस्सा रा गुणगान करणा l

16 क्यूंकि तुस्से मेलबलि ले खुस नी हुंदे, नी ता हांऊ देंदा; होम बलि ले भी तुस्से खुस नी हुंदे l

17 टूटिरा रा मन परमेसरा रे लायक बलिदान आ; हे परमेसर, तुस्से टुटिरे होर पिसिरे मना जो तुच्छ नी जाणदा l

18 खुस हुई किन्हें सिय्योना री भलाई कर, यरुस्लेमा री सैहर पनाह बणा,

19 तेबे तुस्सा धर्मा रे बलिदाना ले यानि हर किस्मा री होमबलि ले खुस हूहां; तेबे लोका तुस्सा री बेदी पर बकरे चढ़ाणें l

52

1 हे वीर, तू बुराई करणे पर कि घमंड करहा ऐ? ईस्वरा री करुणा ता अनंत ई l

2 तेरी जीभ सिर्फ दुष्टता गढ़हा ई; डींग मारदे हुए तेज उस्तरे साहीं से धोखे रा काम करहा ई l

3 तू भलाई ले बढ़ी किन्हें बुराई मन्झ होर धर्मा री गल्ला ले बढ़ी किन्हें झूठा ले प्यार रख्हा l

4 हे धोखे बाज जीभ तू सभ विनास करणे वाळी गल्ला ले खुस रैहयां ईं l

5 पर परमेसरा तेरा नास हमेसा रे कठे करी देणा; तेस तू पकड़ी किन्हें तेरे डेरे ले बाहर काढ़ी देणी; होर जिउंदे रे संसारा मंझा ले तू उखाड़ी देणी l

6 तेबे धर्मी लोका एस घटना जो देखी किन्हें डरी जाणा, होर ये बोली किन्हें तेस पर हास्णा, कि

7 देखा, ये से ई आदमी आ जिने परमेसरा जो आपणा सरणस्थान नी मन्या, पर आपणी धन दौलता री बढ़ती पर भरोसा रख्हा था, होर आपणे आपा जो बुराई मन्झ मजबूत करदा रैहया l

8 पर हांऊ ता परमेसरा रे भवना मन्झ हरे जलपाई रे डाळा साहीं आं l मैं परमेसरा री करुणा पर हमेसा हमेसा रे कठे भरोसा रखिरा l

9 मां तुस्सा रा धन्यवाद हमेसा करदे रैहणां, क्यूंकि तुस्से ई ये काम कितिरा l मां तुस्सा रे नांऊआं रा इंतजार करदे रैहणां क्यूंकि ये तुस्सा रे भक्ता रे साम्हणें खरा आ l

53

1 मूर्खे आपणे मना मन्झ बोलिरा, कि कोई परमेसर नी हाया l स्यों बिगड़ी गए, तिन्हें कुटिलता रे बुरे काम कितिरे; कोई सुकर्मी नी आ l

2 परमेसरे स्वर्गा परा ले माहणुआ पर नजर किती ताकि देखें कि कोई बुद्धि किन्हें चलणे वाळा या परमेसरा जो पूछणे वाळा है कि नी l

3 स्यों सभ के सभ हटी गए; सभ एक साथ बिगड़ी गए; कोई खरा काम करणे वाळा नी आ, एक भी नी l क्या तिन्हा सभ बुरे काम करणे वाळेया जो कुछ भी ज्ञान नी आ?

4 जो मेरे लोका जो एहड़े खाई जाहें जिहां रोटी होर परमेसरा रा नांऊ नी लैन्दे?

5 जेथी जे डरा रा कोई कारण नी था; तेथी तिन्हा डर छाई गया l क्यूंकि यहोवा परमेसरे तिन्हारी हड्डिया जो, जो तुस्सा रे खिलाफ मोर्चा बान्ही किन्हें खड़ी रे थे, तितर बितर करी दितेया; तुस्से स्यों सर्मिन्दा करी दिते इधी कठे कि परमेसरे स्यों निकम्मे ठैहराए l

6 खरा हुंदा कि इस्राएला रा पूरा उद्धार सिय्योना ले निकल्हा! जेबे परमेसरा आपणी प्रजा गुलामी ले वाप्स लई आऊणी तेबे याकूबा मगन होर इस्राएला खुस हूणां l

54

1 हे परमेसर आपणे नाऊआं रे ज्रीए मेरा उद्धार कर, होर आपणी सक्ति किन्हें मेरा न्याय कर l

2 हे परमेसर, मेरी प्रार्थना सुणी ले; मेरे मुंहा रे वचना री तरफ कान लगा l

3 क्यूंकि परदेसी मेरे खिलाफ उठी गईरे, होर बलात्कारी मेरे प्राणा रे ग्राहक हुई गईरे; तिन्हें परमेसर आपणे साम्हणे नी रख्या l

4 देखा, परमेसर मेरा मददगार आ; प्रभु मेरे प्राणा रा रक्षक आ l

5 तेस मेरे दुस्मणा री बुराईया तिन्हा पर ई वाप्स भेजी देणी; हे परमेसर, आपणी सच्चाई रे कारण तिन्हा रा नास कर l

6 मां तुस्सा रे कठे आपणी इच्छा ले बलि चढ़ाणी; हे यहोवा, मां तुस्सा रे नांऊआं रा धन्यवाद करणा, क्यूंकि ये खरा आ l

7 क्यूंकि तुस्से हांऊ सभ दुःखा ले छुडाया, होर हांऊ आपणे दुस्मणा पर नजर करी किन्हें संतुष्ट हुईरा l

55

1 हे परमेसर, मेरी प्रार्थना री तरफ कान लगा; होर मेरी गिड़गिड़ाहट अनसुणी नी कर l

2 मेरी तरफ ध्यान देई किन्हें, मुंजो जबाब दे; हांऊ फिकरा रे मारे छटपटाहां होर व्याकूल रैंहयां l

3 क्यूंकि दुस्मण हल्ला गुल्ला होर दुष्ट उपद्रव म्चाया करहा ऐ; स्यों मेरे उपर दोष लगाया करहा ऐ, होर गुस्से मन्झ आई किन्हें मुंजो स्ताहें l

4 मेरा मन अंदर ई अंदर संकटा मन्झ आ, होर मौता रा डर मेरे अंदर स्माई गईरा l

5 डर होर काम्णी मेरे उपर हावी हुई गईरी, होर डरा री वजहा ले मेरे रौंगटे खड़े हुई गईरे l

6 होर मैं बोल्या, खरा हुंदा कि मेरे कबूतरा साहीं फान्ख हुंदे ता मां उड़ी जाणा था होर अराम पाणा था l

7 देखा, फेरी ता मां उड़दे उड़दे दूर निकळी जाणा था होर जंगळा मन्झ बसेरा करी लैणा था l

8 ता मां प्रचंड बागरा ले होर आंधी तूफाना रे झोंके ले बची किन्हें केसी सरणस्थाना मन्झ भगी जाणा था l

9 हे प्रभु, तिन्हा रा सत्यानास कर, होर तिन्हारी भाषा मन्झ गड़बड़ी पाई दे; क्यूंकि मैं नगरा मन्झ उपद्रव होर झगड़ा देख्या l

10 रात ध्याड़ी स्यों तेसरी सहरप्नाहं पर चढ़ी किन्हें चार कनारे घुम्हां ऐं; होर तेसरे अंदर बुराई होर फ्साद हूहां ईं l

11 तेसरे अंदर बुराईये घर करी लईरा; होर अन्याय, अत्याचार होर धोखा तेसरे चौका ले दूर नी हुंदे l

12 जो बेज्जती करहा से दुस्मण नी था, नी ता मां तेसरी सैहन करी लैणी था; जो मेरे खिलाफ बड़ाई मारहा से मेरा दुस्मण नी आ, नी ता मैं तेस ले ल्हुखी जाणा था l

13 पर से ता तू ई था जो मेरी बराबरी रा माहणु मेरा परम मित्र होर मेरी जान पैहचाना रा था l

14 आस्से दुहें आपु मन्झ केहड़ी मीठी मीठी गल्ला करहा ऐ थे; आस्से भीड़ा साउगी परमेसरा रे भवना जो जाहें थे l

15 तिन्हा जो मौत अचानक आई जाए; तिन्हा जिउंदे ई अधोलोका मन्झ उतरी जाणा; क्यूंकि तिन्हारे घर होर मन दुहीं मन्झ बुराईया होर फ्साद भरी री l

16 पर मां ता परमेसरा री दुहाई देणी; होर यहोवा परमेसरा हांऊ बचाई लैणा l

17 सांझ्के टैमा, तड़के ई, ध्याड़िया, तीनो पैहर मां दुहाई देणी होर कर्लान्दे रैंहणां l होर मेरी अवाज सुणीं लैणीं l

18 जो लड़ाई मेरे खिलाफ मची री थी तेता ले तिने हांऊ सही सलामत बचाई लईरा l तिन्हें ता कई आपु साउगी लई किन्हें मेरा साम्हणा कितेया था l

19 ईस्वर जो सुर्हू ले विराजमान आ ये सुणी किन्हें तेस तिन्हा जो जबाब देणा l ये स्यों ऐं जिन्हा मन्झ कोई बदलाव नी आ होर तिन्हा मन्झ परमेसरा रा कोई डर नी आ l

20 मेरे दुस्मण आपणी जिन्दगी नी बदल्दे स्यों परमेसरा ले नी डरदे, होर ऩा ई तेसरा आदर करहा ऐ l

21 मेरे दुस्मण आपणे ई दोस्ता पर हमला करहा ऐ स्यों सांति री गल्ला करहा ऐ पर अस्लियता मन्झ, स्यों लड़ाईया रा षडयंत्र रच्हा ऐ, तिन्हारे सब्द चाक़ू साहीं काट करणे वाळे होर तेला साहीं फिसलणे वाळे ऐ l

22 आपणा बोझ यहोवा पर पाई दे तेस ई तुस्से सम्भाळणे; तेस धर्मी कधी नी टळने देणा l

23 पर हे परमेसर, तुस्सा यूँ लोक नासा रे गढ़े मन्झ पाई देणे; हत्यारे होर धोखेबाज माह्णु आपणी आधी उम्र तक भी जिउंदे नी रैंहणें l पर हांऊ तुस्सा पर भरोसा रख्हा l

56

1 हे परमेसर, मुंजो पर दया कर, क्यूंकि माह्णु मुंजो निगळणा चाहें l स्यों पूरी ध्याड़ी लड़ी किन्हें मुंजो स्ताहें l

2 मेरे दुस्मण ध्याड़ी भर मुंजो निगळना चाहें, क्यूंकि जो लोक घमंड करी किन्हें मेरे किन्हें लड़हा ऐ स्यों बौहत ऐ l

3 जेस टैम मुंजो डर लगणा, मां तुस्सा पर भरोसा रखणा l

4 परमेसरा री मदद पाई किन्हें मां तेसरे वचना री बड़ाई करणी, परमेसरा पर मैं भरोसा रखिरा, मां नी डरणा l कोई प्राणी मेरा क्या करी सक्हा?

5 स्यों पूरी ध्याड़ी मेरे वचना रा उल्टा मतलब ल्गाई ल्गाई किन्हें मरोड़दे रैंहयां ऐं तिन्हारी सारी योजना मेरी ई बुराई करणे री हूहां ईं l

6 स्यों मिली किन्हें कठे हूहां ऐं होर ल्हुखी किन्हें बैठ्हा ऐ; स्यों मेरे कदमा जो देख्हा ऐ जिहां कि स्यों मेरे प्राणा जो नास करणे रे कठे बैठिरे हो l

7 क्या तिन्हा बुराई करी किन्हें बची जाणा? हे परमेसर, आपणे गुस्से ले देस देसा रे लोका जो गिराई दे l

8 तुस्से मेरे मारे मारे फिरणे रा हिसाब रख्हा ऐ; तुस्से मेरे आंसू आपणी कुप्पी मन्झ रखी लऊआ! क्या तिन्हारी चर्चा तुस्सा री क्ताबा मन्झ नी ई?

9 जेबे जेस टैम माँ तुस्से पुकारणे, तेस ई टैम मेरे दुस्मण हारी जाणा, क्यूंकि हांऊ ये जाणहां, कि तुस्से वखा जो ऐ l

10 परमेसरा री मदद पाई किन्हें मां तेसरे वचना री तारीफ़ करणी, यहोवा री मदद पाई किन्हें मां तेसरे वचना री बड़ाई करणी l

11 मैं परमेसरा पर भरोसा रखिरा, मां नी डरणा l माहणु मेरा क्या करी सक्हा?

12 हे परमेसर, मैं जो मन्नता मान्गीरी, मां स्यों पूरी करणी l मां तुस्सा जो धन्यवादा री भेंट चढ़ाणी l

13 क्यूंकि तुस्से हांऊ मौता ले ब्चाया; तुस्से मेरे पैर भी फिसलणे ले बचाए, ताकि हांऊ ईस्वरा रे साम्हणें जिउंदेया रे प्रयासे मन्झ चलूं?

57

1 हे परमेसर, मुंजो पर दया कर, मुंजो पर दया कर, क्यूंकि मैं तुस्सा री सरणा मन्झ आईरा; होर जेबे तक ये समस्या दूर नी हुई जाए, तेबे तक मां तुस्सा रे फान्खा हेठ सरण लई किन्हें रैहणां l

2 मां परम प्रधान परमेसरा री दुहाई देणी, परमेसर मेरी सभ इच्छा पूरी करहा l

3 मेरा परमेसर मेरी मदद स्वर्गा ले करहा, होर से मुंजो बचाई लैंहां l जो लोक मुंजो तंग करहा ऐ, से परमेसर तिन्हा जो हराई देहां l मेरा परमेसर मुंजो पर आपणा सच्चा प्यार प्रगट करहा l

4 मेरे दुस्मणे हांऊ चहुँ वखा ले घेरी लईरा; होर मेरे प्राण संकटा मन्झ ऐ l स्यों एहड़े ऐ, जिहां नरभक्षी सेर हूहां ऐं तिन्हारे तेज दांद बरछे होर तीरा होर तिन्हारी जीभ तेज तलवारा साहीं ऐं l

5 हे परमेसर तुस्से स्वर्गा ले उपर बौहत म्हान होर तेज ऐ, तुस्सा री म्हीमा सारी धरती पर फैल्ही जाए!

6 तिन्हें मेरे पैरा रे कठे जाल बिछाईरा; स्यों मुंजो फसाणे री कोसिस करेया करहा ऐ; तिन्हें मेरे कठे डुघ्हा गढ़ा खणीरा, ताकि हांऊ तेता मन्झ पई जाऊं l

7 पर परमेसरा तुस्सा री रक्षा करणी; मुंजो भरोसा आ कि तेस मेरा भरोसा बणाऐ रखणा; मां तेसरे भजन गांदे रैंहणां l

8 हे मेरी आत्मा जाग! हे सारंगी होर वीणा जागी जाऊआ l मां भी भ्याग हुंदे ई जागी जाणा l

9 हे प्रभु, मां देसा रे लोका रे बीचा मन्झ तुस्सा रा धन्यवाद करणा; मां राज्य राज्य रे लोका रे बीचा मन्झ तुस्सा रा भजन भजन गाणां l

10 क्यूंकि तुस्सा री करुणा स्वर्गा तक म्हान ई; होर तुस्सा री सच्चाई सर्गा तक पहुंची गईरी l

11 हे परमेसर, तुस्से स्वर्गा पर बौहत म्हान ऐ! तुस्सा री म्हीमा सारी धरती पर फैल्ही जाए!

58

1 हे माह्णुओ, क्या तुस्से सचमुच धर्मा री गल बोल्हा ऐ? होर हे माह्णुओ क्या तुस्से खराई किन्हें न्याय करहा ऐ?

2 बिलकुल नी, तुस्से मन ई मन बुरे काम करहा ऐ; तुस्से देस भरा मन्झ दंगे फ्साद करहा ऐ l

3 दुष्ट लोक पैदा हुंदे ई पराए हुई जाहें, स्यों पेटा ले निकळदे ई झूठ बोल्दे हुए भटकी जाहें l

4 स्यों खूंखार सांपा साहीं होर नागा साहीं हूहां ऐं जो सुणी नी सक्दे l स्यों दुष्ट लोक भी तिन्हां साहीं हूहां ऐं जो सच्चाई ले आपणे कान बंद करी लैंहां ऐं l

5 बुरे लोक भी तेहड़े ई हूहां ऐं जिहां जे सपेरे रे गीत, संगीत सांप नी सुणी सक्दे l

6 हे यहोवा! स्यों लोक एहड़े हूहां ऐं जिहां सेर l इधी कठे हे यहोवा, तिन्हा रे दांद तोड़ी दे l

7 जिहां बैह्न्दा पाणी गायब हुई जाहाँ, तिहां ईं स्यों लोक भी गायब हुई जाए; होर जिहां रस्ते री द्रूह्ब कुचली जाहीं तिहां ईं स्यों कुचले जाएं l

8 स्यों फीला साहीं हुई जाए जो चलदे चलदे ई गळी जाहीं; स्यों तेस बालका साहीं हुई जाए जो मरिरा ई जम्मिरा हो; होर जिने ध्याड़ी रा प्रयासा नी देखिरा हो l

9 तिन्हा ले पैहले कि तुस्सा री हांडिया मन्झ काण्डे री आंच लगे, होर स्यों जळी जाए, स्यों दुहें तेस तूफान चलाई किन्हें उड़ाई देणे l

10 धर्मीया एहड़ा बदला देखी किन्हें खुस हूणा; तेस आपणे पैर दुष्टा रे खूना मन्झ धोणे l

11 तेबे माह्णु बोल्दे लगे, निश्चय धर्मी रे कठे फल ऐ; पक्का परमेसर आ जो धरती पर न्याय करहा l

59

1 हे मेरे परमेसर, मुंजो दुस्मणा ले बचा, मुंजो ऊँची जगहा पर रखी किन्हें मेरे दुस्मणा ले बचा,

2 मुंजो बुराई करणे वाळे रे हाथा ले बचा, होर हत्यारे ले मेरा उद्धार कर l

3 क्यूंकि देखा, स्यों मुंजो मारणे री ताका मन्झ लगिरे; हे यहोवा, मेरा कोई दोष या पाप नी आ, तेबे भी बलवान लोक मेरे खिलाफ कठे हूहां ऐं l

4 स्यों मेरे पीछे पईरे, पर मैं कोई भी बुरा काम नी कितिरा l हे यहोवा, आऊआ! तुस्से आई किन्हें आपु देखा l

5 हे सेनाऊआ रे यहोवा, हे इस्राएला रे परमेसर सभ दूजी जातिया वाळेया जो सजा देणे रे कठे जागी जा; केसी विस्वासघाती अत्याचारी पर दया नी कर l

6 स्यों सांझ्के टैम वाप्स आई किन्हें कुत्ते साहीं भौंक्हां ऐं, होर नगरा रे चारो तरफ घुम्हा ऐ,

7 तिन्हारे मुंहा अंदर तलवारा ई, क्यूंकि स्यों बोल्हा ऐ, कुण सुणहां?

8 पर हे यहोवा, तुस्सा तिन्हा पर हास्णा; तुस्सा सभ अन्य जातिया म्जाका मन्झ उड़ाणी l

9 हे मेरे बल, मुंजो तुस्सा री ई आस हूणी; क्यूंकि परमेसर मेरा ऊँचा किला आ l

10 परमेसर मेरे किन्हें प्यार करहा, होर तेस जीत पाणे मन्झ मेरी मदद करणी, होर तेस मेरे दुस्मणा जो हराणे मन्झ मेरी मदद करणी l

11 हे परमेसर, तुस्से तिन्हा जो मत मारदे; एहड़ा नी हो कि मेरे लोक भूली जाए, हे मेरे स्वामी होर मेरी ढाल, तुस्से आपणी सक्ति किन्हें तिन्हा जो तितर बितर करी दे l

12 से आपणे मुंहा रे पाप, होर ओठा रे वचन, होर श्राप देणे, होर झूठ बोलणे रे कारण, घमंडा मन्झ फसी किन्हें पकड़े जाएं l

13 गुस्से मन्झ आई किन्हें तिन्हा रा नास करी देआ, ताकि स्यों नास हुई जाए, तेबे लोका जाणी जाणा कि परमेसर याकूबा पर, बल्कि धरती रे कुणे तक राज करहा l

14 स्यों सांझ्के टैम वाप्स आई किन्हें कुत्ते साहीं गुराएं, होर नगरा रे चहुँ वखा जो चक्कर लगाएं l

15 स्यों टुकड़े रे कठे मारे मारे फिरे, होर तिन्हा जो खाणे री कोई भी चीज नी मिलणी होर ना सोणे रा कोई ठिकाणा नी मिलणा l

16 पर मां तुस्सा री सामर्था रा गुणगान गाणा, होर भ्यागा तुस्सा री करुणा री जै जै कार करणी l क्यूंकि तुस्से मेरे ऊँचे किले ऐ, होर संकटा रे टैम मेरा सरण स्थान ठैहरीरा l

17 हे मेरे बल, मां तुस्सा रा भजन गाणा, क्यूंकि हे परमेसर, तुस्से मेरे ऊँचे किले होर मेरा दयालु परमेसर आ l

60

1 हे मेरे परमेसर तुस्से आस्से छाडी दिते, होर आस्से तोड़ी दिते; तुस्से गुस्से हुई गए; द्बारा आस्सा जो तेहड़ा ई बणाई देआ जेहड़े आस्से पैहले थे l

2 तुस्से धरती हिलाई होर ज्मीन फटी गई; कृपा करी किन्हें ऐबे स्यों दरारा भरी दे, क्यूंकि धरती उजड़ी गई l

3 तुस्से आपणे लोका जो बौहत दुःख दितेया, आस्से पई जाया करहा ऐ एहड़ा लग्या करहा जिहां जे आस्से सराब पितरी हो l

4 तुस्से आपणे डरणे रखणे वाळेया जो झंडा (बैनर) देई दितिरा, ताकि से झंडा सच्चाई किन्हें फैहराया जाए l

5 तुस्से आपणे दाएं हाथा ले आस्सा जो बचाई लऊआ, होर आस्सा री सुणी लऊआ, ताकि तुस्सा रे प्यारे छुड़ाए जाएं l

6 परमेसरे आपणे मन्द्रा मन्झ बोल्या; “मेरी जीत हूणीं होर मां आपणी जीता पर खुसी म्नाणी l मां ये धरती आपणे लोका रे बीचा मन्झ बांडणीं l मां शकेम होर सुक्कोत घाटी री बांड करणी l

7 गिलाद मेरा आ; मनस्से भी मेरा आ; होर एप्रैम मेरे सिरा रा टोप आ, होर यहूदा मेरा राजदंड आ l

8 मोआब मेरे धोणे रा भांडा आ; मां एदोमा पर आपणा बूट सटणा; हे पलिस्तिन मेरी वजहा ले जै जै कार कर l

9 हांऊ किले वाळे नगरा मन्झ केस पहुंचाणा? एदोमा तक मेरी अगुवाई कुणे किती?

10 हे परमेसर, क्या तुस्से आस्से नी छाडी दितिरे? हे परमेसर, तुस्से आस्सा री सेना साउगी नी चल्दे l

11 दुस्मणा रे खिलाफ आस्सा री मदद कर, क्यूंकि माह्णु रा कितिरा छुटकारा बेकार हुहां l

12 परमेसरा री मदद पाई किन्हें आस्सा बहादुरी दसणी, क्यूंकि आस्सा रे दुस्मण तेस ई रौन्दणें l

61

1 हे परमेसर, मेरा चिलाणा सुण, मेरी प्रार्थना री तरफ ध्यान दे l

2 बेहोस हूणे रे टैमा मन्झ भी मां धरती रे कुणे ले तुस्से पुकारणे, जो चटान मेरे कठे ऊँची ई, तेता पर मुंजो लई चल l

3 क्यूंकि तुस्से मेरे सरण स्थान ऐ, होर दुस्मणा ले बचणे रे कठे ऊँचा किला आ l

4 मां तुस्सा रे तम्बू मन्झ जुग जुग बणी रैंहणां l मां तुस्सा रे फान्खा हेठ सरण पाणीं l

5 क्यूंकि हे परमेसर, तुस्से मेरी मन्नता सुणी लई, पर तुस्सा रे भक्ता वाले हर चीज तिन्हा जो तुस्सा ले ई मिलिरी l

6 राजे जो लम्बी उम्र दे l तेसरी उम्र पीढ़ी दर पीढ़ी बढ़े l

7 से परमेसरा रे साम्हणें हमेसा बणी रैंहणीं; तुस्सा आपणी करुणा होर सच्चाई तेसरी रक्षा रे कठे ठैहराणी l

8 होर मां हमेसा तेरे नांऊआं रा भजन गाई गाई किन्हें आपणी मन्नत हर ध्याड़े पूरा करदे रैहणां l

62

1 सचमुच मैं चुपचाप हुई किन्हें परमेसरा री तरफ मन ल्गाईरा; मेरा उद्धार त्तेस ले ई हूहां l

2 सचमुच से ई, मेरी चटान होर मेरा उद्धार आ, से मेरा किला आ; जेस कधी नी हिलणा l

3 तुस्सा कधी तक मेरे पर हमला करदे रैंहणां? हांऊ एक टेढ़ी मेढी कान्धा साहीं, होर एक पऊणे वाळे बाड़े साहीं हुई गईरा l

4 सचमुच स्यों तेस जो, तेसरी ऊँची पदवी ले काढ़णे री स्लाह करहा ऐ; स्यों झूठ बोलणे ले खुस रैहयां ऐं; मुंहा ले ता स्यों आसिरवाद देहां ऐं पर मना मन्झ श्राप देहां ऐं l

5 हे मेरे मन, परमेसरा रे साम्हणें चुपचाप रैह, क्यूंकि त्तेस ले ई मेरी आस पूरी हूणीं l

6 ये गल सचमुच मेरी चटान ई, होर मेरा उद्धार आ, से मेरा किला आ; इधी कठे मां नी हिलणा l

7 मेरा उद्धार होर मेरी म्हीमा रा आधार परमेसर आ; मेरी मजबूत चटान, होर मेरा सरण स्थान परमेसर आ; मेरी मजबूत चटान, होर मेरा सरण स्थान परमेसर आ l

8 हे लोको, हर टैम तेस पर भरोसा रखा; तेस ले आपणे आपणे मना री गल्ला खुल्ही किन्हें बोला; परमेसर आस्सा रा सरण स्थान आ l

9 सचमुच नीच लोक ता स्थिर नी ऐ, होर बड़े लोक भी झूठे ऐ, तोलणे पर स्यों सभ के सभ साह ले भी हल्के ऐ l

10 अन्याय करणे पर भरोसा रखा, होर लूट पाट करणे पर मत घमंड कर; चाहे धन दौलत बढ़ी जाए, तेबे भी तेस पर मन देख्या लगांदे l

11 परमेसरे एक बार बोल्या; होर मैं दो बार ये सुणेया; कि सामर्थ परमेसरा री ई l

12 होर हे प्रभु, करुणा तुस्सा री ई; क्यूंकि तुस्से एकी एकी माहणुआं जो तेसरे कामा रे मुताबक फल देहां ऐं l

63

1 हे परमेसर, तुस्से मेरे ईस्वर ऐ, हांऊ तुस्सा जो बड़े यत्न करी किन्हें तोप्हा; जिहां सुकी ज्मीन पाणी री चाह करहा ई, तिहां ईं मेरा सरीर होर मन तुस्सा रे कठे प्यासा आ l

2 इस तरह मैं तुस्सा रे दर्सन किते l मैं तुस्सा री सक्ति होर म्हीमा देखी लई l

3 क्यूंकि तुस्सा री करुणा जीवना ले भी खरी ई मां तुस्सा री बड़ाई करणी l

4 इस तरहा मां तुस्सा जो धन्य बोल्दे रैहणां, होर तुस्सा रा नांऊ लई किन्हें आपणे हाथ जोड़णे l

5 मेरे प्राणा चिकने चिकने खाणे ले रजी जाणा, होर मां जै जै कार करी किन्हें स्तुति करणी l

6 जेबे मां बिस्तरे पर पईरे पईरे तुस्सा री याद करणी, तेबे रातके एक एक पल मां तुस्सा पर ध्यान करणा;

7 क्यूंकि तुस्से मेरे मददगार बणी गईरे, इधी कठे मां तुस्सा रे फान्खा री छांऊआं मन्झ जै जै कार करणी l

8 मेरा मन तुस्सा रे पीछे पीछे लगी रैंहयां, होर मुंजो ता तुस्से आपणे हाथा ले सम्भाळी रख्हा ऐ l

9 पर जो मेरे प्राणा रे खोजी ऐ, तिन्हा धरती हेठ पताळा मन्झ जाई पऊणा l

10 स्यों तलवारा किन्हें मारे जाणें, होर तिन्हा गीदड़ा रा आहार हुई जाणा l

11 पर राजे परमेसरा री वजहा ले खुस हूणां, जो कोई परमेसरा री कसम खाए, तेस बड़ाई करणी; पर झूठ बोलणे वाळेया रा मुंह बंद कितेया जाणा l

64

1 हे परमेसर, जेबे हांऊ तुस्सा री दुहाई देऊँ, तेबे मेरी सुणी लया; मुंजो मेरे दुस्मणा ले बचाई ले क्यूंकि हांऊ तिन्हा ले डरी गईरा l

2 हे परमेसर तुस्से मुंजो मेरे दुस्मणा रे गैहरे षडयंत्रा ले बचाई लऊआ l दुष्टा री दुष्ट योजना ले मुंजो बचाई ले l

3 तिन्हें आपणी जीभ तलवारा साहीं तेज कितिरी, होर आपणे कौड़े वचना रे तीर चलाए l

4 स्यों ल्हुखी किन्हें सीधे साधे माहणुं पर हमला करहा ऐ; होर स्यों न्डरे हुई किन्हें अचानक घात करहा ऐ l

5 स्यों बुरे काम करणे रे कठे हिम्मत बान्हा ऐ; स्यों फंदे ल्गाणे रे बारे मंझ गल्ला करहा ऐ; होर बोल्हा ऐ, कि आस्से केस देखणे?

6 स्यों बुरी बुरी योजना बणाहें; होर बोल्हा ऐ, कि आस्से पक्की होर बढ़ीया योजना बणाई लईरी l क्यूंकि माह्णु रा मन होर दिल समझा ले बाहर आ l

7 पर परमेसरा तिन्हा पर तीर चलाणे; तिन्हा अचानक घायल हुई जाणा l

8 तिन्हा आपणे ई वचना रे कारण ठोकर खाई किन्हें पई जाणा; जिन्हा भी स्यों देखणे, तिन्हा सभिया आपणे मूंड हिलाणें l

9 तेबे सारे लोका डरी जाणा; होर परमेसरा रे कामा रा ब्खान करणा, होर तेसरे काम ठीक ढंगा किन्हें समझणें l

10 धर्मीया ता यहोवा रे कारण खुस हुई किन्हें तेसरी सरणा मन्झ जगहा पाणी, होर सभ सीधे मन वाळे बड़ाई करणी l

65

1 हे सिय्योना रे परमेसर, हांऊ तुस्सा री स्तुति करहा; मैं जो मन्नत मनी, से हांऊ तुस्सा जो चढ़ाहाँ l

2 हांऊ तुस्सा रे तिन्हा कामा रा ब्खान करहा; जो तुस्से कितिरे l आस्सा री प्रार्थना तुस्से सुणदा रैंहयां l तुस्से हर एकी री प्रार्थना सुणहां, जो तुस्सा री सरणा मन्झ आहूँआं l

3 जेबे आस्सा रे पाप आस्सा पर भारी पहूँआं ऐं, आस्सा ले सैहन नी हुंदे, होर तुस्से आस्सा रे स्यों पाप ढकी देहां ऐं l

4 क्या ई धन्य आ से; जेस जो तुस्से आपणे नेडे आऊणे देहां, ताकि से तुस्सा रे आंघणा मन्झ रहे! आस्से तुस्सा रे घरा रे, यानि तुस्सा रे पवित्र मन्द्रा री खरी खरी चीजा किन्हें रजी जाणा l

5 हे आस्सा रे उद्धार कर्ता परमेसर, हे धरती रे सभ दूर दूर देसा रे होर दूर दूर समुद्रा रे रैहणे वाळे रे आधार, तुस्से तिन्हा रे कठे नौखे काम करहा ऐ होर सारे संसारा रे लोक तुस्सा रे भरोसे ऐ l

6 परमेसरे आपणी म्हान सक्ति रा इस्तेमाल कितेया होर पाहड़ रची दिते; तेसरी सक्ति आस्से आपणे चारो तरफ देख्हा ऐ l

7 परमेसरे समुद्रा रा सोर सांत कितेया; परमेसरे संसारा रे सभ अनगिनित लोक बणाए l

8 जो अदभुत गल्ला परमेसर करहा, तिन्हा ले धरती रा हर आदमी डरहा l परमेसर ई सूरज उगाहाँ होर ल्कोहाँ, लोक तुस्सा रा गुणगान करहा ऐ l

9 धरती री पूरी रखवाळी तुस्से करहा ऐ, तुस्से ई एस्सा धरती जो सग्हा ऐ होर तुस्से ई एता ले बौहत सारी चीजा पैदा करहा ऐ; हे परमेसर, नदिया मन्झ पाणी तुस्से भरहा ऐ l तुस्से ई फसला री बढ़ौतरी करहा ऐ l

10 तुस्से हळी री डोहरिया पर बरखा करी किन्हें ज्मीना जो सग्हा ऐ होर ज्मीन नर्म बणाई देहां ऐं; होर तुस्से तेस्सा ज्मीना री फसला जो आसीष देहां ऐं l

11 तुस्से नये साला री सुरुआत खरी फसला ले करहा ऐ; तुस्सा रे रस्ते मन्झ खरी खरी चीजा पाई जाहें l

12 स्यों जंगला री चराईया मन्झ पाए जाहें; होर पाहड़िया खुसी रा पटका बान्ही किन्हें आनंद करहा ई l

13 चराईया भेड बकरिया किन्हें भरी गईरी; होर तराईया नाजा किन्हें ढख्ही गईरी, स्यों जै जै कार करदी हुई गीत गाहीं l

66

1 हे सारी धरती रे लोको, परमेसरा रे कठे जै जै कार करा;

2 तेसरे नांऊआं री म्हीमा रा भजन गाऊआ; तेसरी स्तुति करदे हुए, तेसरी म्हीमा करा l

3 परमेसरा किन्हें बोला, कि तुस्सा रे काम कितने म्हान ऐ; तुस्सा री बड़ी सामर्था री वजहा ले तुस्सा रे दुस्मणा तुस्सा री चापलूसी करणी l

4 सारी धरती रे लोका तुस्सा री अराधना करणी, होर तुस्सा रे भजन गाणे; तिन्हा तुस्सा रे नांऊआं रा भजन गाणा l

5 आऊआ परमेसरा रे काम देखा; से आपणे कामा री वजहा ले माहणुआ जो डराऊणा लघ्हा l

6 तिने समुद्र सुक्की ज्मीना मन्झ बदली दितेया; होर आस्से तेसरी वजहा ले खुस हुए होर आस्से पैदल पैदल माह नदी पार करी लई l

7 जो हमेसा सामर्था किन्हें राज करहा, होर आपणी हाखिया ले जाति जाति जो देख्हा l हठीले माहणुआ आपणा मूंड नी उठाणा l

8 हे देस देसा रे लोको, आपणे परमेसरा जो धन्य बोला, होर तेसरी स्तुति ऊँची अवाजा मन्झ करा l

9 जो आस्सा जो जिउन्दा रख्हा; होर आस्सा रे पैरा जो फिसलणे नी देंदा l

10 क्यूंकि हे परमेसर तुस्से आस्से परखी लये; तुस्से आस्से चांदी साहीं ताए l

11 हे परमेसर तुस्से आस्से फंदे मन्झ फसणे दिते; तुस्से आस्सा पर भारी बुज्का लादी दितेया l

12 तुस्से आस्से दुस्मणा रे पैरा किन्हें कुचलवाए; तुस्से आस्से आग होर पाणी मन्झा ले घसीटे, पर फेरी भी तुस्से आस्सा जो सुरक्षित जगहा पर लई आए l

13 मां होमबलि करी किन्हें तुस्सा रे भवना मन्झ आऊणां मां स्यों मन्नता तुस्सा रे कठे पूरी करणी,

14 जो मैं मुंह खोल्ही किन्हें मन्नी, होर संकटा रे टैम बोलिरी थी l

15 मां तुस्सा जो बढ़िया बढ़िया जानवरा री होम बलि, भेडा री चर्बी साउगी मां धुप भी चढ़ाणा; मां बकरे भी चढ़ाणें l

16 हे परमेसरा रा डर रखणे वाळेयो आई किन्हें सुणां, मां दसणा कि तिने मेरे किन्हें क्या क्या कितेया?

17 मैं तेस री दुहाई दिती, होर तेसरा ई गुणगान मेरे ले हुआ l

18 अगर हांऊ आपणे मना मन्झ बेकार गल्ला सोच्दा ता प्रभु मेरी नी सुणदा l

19 पर परमेसरे ता सुणी लया; तिने मेरी प्रार्थना री तरफ ध्यान दितेया l

20 धन्य आ परमेसर, जिने ना ता मेरी प्रार्थना अनसुणी किती, होर ना ता मेरे ले आपणी करुणा दूर किती l

67

1 परमेसर आस्सा पर दया कर होर आस्सा जो आसीष दे; से आस्सा पर आपणे मुंहा रा प्रयासा चमकाए l

2 जेस ले तुस्सा री गति धरती पर, होर तुस्सा रा कितिरा उद्धार सारी जातिया मन्झ गिणेया जाए l

3 हे परमेसर, देसा-देसा रे लोका तुस्सा रा धन्यवाद करणा; देसा-देसा रे सभ लोका तुस्सा रा धन्यवाद करणा l

4 राज्य राज्य रे लोक खुसी करणे पाए, होर जै जै कार करे, क्यूंकि तुस्सा देस देसा रे लोका रा न्याय धर्मा किन्हें करणा, होर तुस्सा धरती रे राज्य राज्य रे लोका री अगुवाई करणी l

5 हे मेरे परमेसर, देस देसा रे लोक तुस्सा रा धन्यवाद करे; देसा रे सभ लोक तुस्सा रा धन्यवाद करे l

6 ज्मीने आपणी फसल देई दिती, परमेसर जो आस्सा रा परमेसर आ, तिने आस्सा जो आसीष देई दिती l

7 परमेसरा आस्सा जो आसीष देणी; होर धरती रे दूर दूर देसा रे सभ लोक तेसरा डर मन्नें l

68

1 परमेसरा उठणा, होर तेसरे दुस्मणा बिखरी जाणा; होर तेसरे बैरिया तेसरे साम्हणें ले ले भगी जाए l

2 जिहां धुआं उड़ी जाहाँ, तिहां ईं तुस्से तिन्हा जो उड़ाई देऊआ, जिहां मोम आगी मन्झ पिघ्ली जाहाँ, तिहां ईं दुष्ट लोक परमेसरा री हजूरी मन्झ नास हो l

3 पर धर्मीया खुस हूणां; स्यों परमेसरा रे साम्हणें मगन हो; स्यों खुसी रे मारे मगन हो l

4 परमेसरा रा गीत गाऊआ, तेसरे नाऊआं रा भजन गाऊआ; जो निर्जल देसा मन्झ सवार हुई किन्हें चल्हा, तेसरे कठे सड़क बणाऊआ; तेसरा नांऊ याह आ, इधी कठे तुस्से तेसरे नांऊ याह आ, इधी कठे तुस्से तेसरे साम्हणें मगन हो l

5 परमेसर आपणे पवित्र धामा मन्झ अनाथा रा पिता होर विधवा रा न्यायी आ l

6 परमेसर अनाथा रा घर बसाहाँ; होर कैदिया जो छुड़ाई किन्हें भाग्यवान करहा; पर ढीठ माहणुआं सुक्की ज्मीना पर रैहणां पहुँआं l

7 हे परमेसर, जेबे तुस्से आपणी प्रजा रे अगे अगे चल्हा ऐ थे, होर जेबे तुस्से निर्जल ज्मीना मन्झ आपणी सेना साउगी चले,

8 इस्राएला रा परमेसर जेबे सिय्योन पर्वता पर था, तेबे धरती काम्मी गई, होर सर्ग भी परमेसरा रे साम्हणें पिघळी गया l

9 हे परमेसर, तुस्से बरखा भेजी, होर पुराणी होर सुक्की ज्मीन तुस्से द्बारा हरी भरी करी दिती l

10 तेस ई ज्मीना पर तुस्सा रे पालतू जानवर वाप्स आई गए, हे परमेसर, तेथी रे दीन लोका जो तुस्से खरी चीजा दिती l

11 परमेसरे हुक्म दितेया होर कई लोक सुसमाचार सुनाणे रे कठे गए l

12 आपणी आपणी सेना समेत राजा भगी किन्हें जाहें, होर घरा री जनानिया स्यों चीजा बांडी लैणीं l

13 क्या तुस्सा भेड़साला मन्झ लेटी जाणा? तिन्हा चांदी रे मढ़ीरे कबूतरा साहीं फान्ख पाणें; तिन्हा सोने रे चमकीले फान्ख पाणें l

14 जेबे सर्वसक्तिमान परमेसरे आपणे दुस्मण सल्मुला रे पाहड़ा पर तितर बितर किते; ता तिने स्यों एह्ड़े छितराए जिहां जे बर्फ पहुँआं l

15 बासाना रा पाहड़ परमेसरा रा पाहड़ आ; बासाना रा पाहड़ बौहत ऊँची चोटी वाळा पाहड़ आ l

16 पर हे ऊँची चोटी वाळे पाहड़ो, तुस्से तेस पाहड़ा जो कि घुर्हा ऐ, जेस जो परमेसरे हमेसा हमेसा रैहणे रे कठे चुणी लईरा l

17 यहोवा आपणे पवित्र पर्वत सिय्योना पर आया करहा; होर प्रभु तिन्हारे बीचा मन्झ आ, जिहां से सिनै नांऊआं रा पाहड़ पवित्र जगहा मंझ आ; होर तेसरे पीछे हजारो हजार रथ ऐ l

18 तुस्से ऊँचे पाहड़ा पर चढ़ी गये, तुस्से लोक गुलामी मन्झ जाणें दिते; तुस्से माहणुआ ले, बल्कि ढीठ माहणुआ किन्हें मुलाकात किती, ताकि याह परमेसर तिन्हा मन्झ वास करे l

19 धन्य आ प्रभु, जो हर रोज आस्सा रा बोझ उठाहां; से ई आस्सा रा उद्धार कर्ता परमेसर आ l

20 से ई आस्सा रे कठे बचाणे वाळा ठैहरिरा; यहोवा प्रभु मौता ले भी ब्चाहां l

21 परमेसरा दसी देणा कि तिने आपणे दुस्मण हराई दिते; परमेसरा तिन्हा माहणुआ जो सजा देणी जो तेसरे खिलाफ लड़े l

22 प्रभुए बोल्या, कि मां स्यों बासाना ले काढ़ी किन्हें लई आऊणे, मां स्यों डुघ्हे समुद्रा ले वाप्स लई आऊणे l

23 ताकि तुस्से तिन्हारे खूना मन्झ आपणे पैर डुबाए; ताकि तुस्सा रे कुत्ते तुस्सा रे दुस्मणा रा खून चाटे l

24 हे परमेसर तुस्सा रा विजय अभियान या विजय जलूस देख्या गया, हे मेरे ईस्वर पवित्र स्थाना मन्झ तुस्सा री सोभा यात्रा देखी गई l

25 अगे अगे गाणे वाळेया री मंडली चल्हा ई, पीछे-पीछे बजाणे री मंडली आया करहा ई, होर बीचा मन्झ कुआरिया तम्बूरे ब्जाया करहा ई l

26 परमेसरा री बड़ाई माहसभा रे बीच करा; इस्राएला रे लोको, तुस्से यहोवा रे गुण गाऊआ!

27 तेथी तिन्हारा छोटा अध्यक्ष बिन्यामीन तिन्हारी गुवाई करेया करहा, यहूदा रा बडा परिवार तेथी आ; जबुलन होर नप्ताली रे हाक्म भी तेथी ऐ l

28 हे परमेसर, आस्सा जो आपणी सक्ति दस; आस्सा जो आपणी सक्ति दसा जेसरा इस्तेमाल तुस्से आस्सा रे कठे पैहले कितिरा था l

29 तुस्सा रा मन्द्र जो यरुस्लेमा मन्झ आ; राजे आई किन्हें तुस्सा रे कठे भेंट ल्याऊणीं l

30 तिन्हा “जानवरा” ले मनचाहा” काम कराणे रे कठे आपणे डंडे रा इस्तेमाल कर; तिन्हा जातिया रे “बोल्ह्दा” होर “गाईया” जो हुक्म मनणे वाळे बणाऊआ l तुस्से जो देस युद्धा मन्झ हराए, ऐबे तू तिन्हा ले चांदी मंगवाई ले l

31 मिसरा ले रईस\*(अधिकारी) आऊणे; होर कुसी लोका आपणे हाथ परमेसरा रे साम्हणें फैल्हाणें l

32 हे धरती रे राज्या राज्या रे लोको परमेसरा रा गीत गाऊआ; प्रभु रा भजन गाऊआ,

33 परमेसरा रे कठे गीत गाऊआ; से रथा पर चढ़ी किन्हें सनातन स्वर्गा मन्झा ले हुई किन्हें चल्हा; तुस्से तेसरे सामर्थी अवाज सुणां l

34 परमेसरा री सामर्था री स्तुति करा, तेसरी म्हीमा इस्राएला पर छाई गईरी, होर तेसरी सामर्थ सर्गा मन्झ ई l

35 हे परमेसर, तुस्से आपणे पवित्र स्थाना मन्झ भय भीत आ, इस्राएला रा ईस्वर ई आपणी प्रजा री सामर्थ होर सक्ति देणे वाळा आ l परमेसर धन्य आ l

69

1 हे परमेसर, मेरा उद्धार कर, हांऊ पाणी मन्झ डूबी जाहाँ l

2 हांऊ डुघ्हे दलदला मन्झ धस्या करहा; होर मेरे पैर केथी भी नी रुक्दे; हांऊ डुघ्हे पाणी मन्झ आई गया होर मेरे चारो तरफ पाणी री लैहरा ई लैहरा ई, होर हांऊ डूबणे ई वाळा आ l

3 हांऊ पुकार्दे पुकार्दा थकी गया; मेरा गळा सुक्की गईरा l आपणे परमेसरा रा इंतजार करदे करदे, मेरी हाखिया बैठी गई l

4 जो बिना वजहा मेरे दुस्मण ऐं, स्यों गिणती मन्झ मेरे मुंडा रे बाळा ले ज्यादा ऐ; मेरा नास करणे वाळे जो बेकार मेरे दुस्मण ऐं, स्यों सामर्थी ऐ, इधी कठे जो मैं नी लुटेया से भी मुंजो देणा पया l

5 हे परमेसर, तुस्से ता मेरी वेवकुफी जाणहां, होर मेरे दोष तुस्सा ले नी छिपिरे l

6 हे प्रभु, हे सेनाऊआ रे यहोवा, जो तुस्सा जो न्ह्याळहा ऐ; तिन्हा री आस मेरी वजहा ले नी टूटे; हे इस्राएला रे परमेसर, जो तुस्सा जो तोप्हा ऐ तिन्हा रा मुंह मेरी वजहा ले काळा नी हो l

7 तुस्सा री वजहा ले मेरी निंदा हुईरी, होर मुंह सरमा रे मारे ढकी गईरा l

8 हांऊ आपणे भाईया रे साम्हणें अजनबी बणी गया, होर आपणे सगे भाईया री नजरा मन्झ परदेसी बणी गईरा l

9 क्यूंकि हांऊ तेसरे भवना रे कठे फुख्ही फुख्ही किन्हें भस्म हुआ, होर स्यों तुस्सा री निंदा स्यों करहा ऐ, से ई निंदा मुंजो सैहन करणी पई l

10 जेबे हांऊ रोई किन्हें होर उपवास करी किन्हें दुःख उठाहां था, तेबे तेता ले भी मेरी बेज्जती ही हुई l

11 होर जेबे मैं टाट पैहनिरी थी, तेबे मेरा दृष्टांत तिन्हा मन्झ चल्हा था l

12 फाटका वाले बैठणे वाळे मेरे बारे मन्झ गल्ला करहा ऐ, होर सराब पीणे वाळे मेरे उपर गीत बणाहें l

13 पर हे यहोवा, जेथी तक मेरी गल ई, मेरी तुस्सा किन्हें ये अर्ज ई कि तुस्से मुंजो अपनाई लऊआ! हे परमेसर, हांऊ चाहां कि तुस्से मुंजो प्यार भरा जबाब दे l हांऊ जाणहां कि मैं तुस्सा री सुरक्षा भरोसा करी सक्हा l

14 मुंजो दलदला मंझा ले छुड़ाई ले, ताकि हांऊ धसी नी जांऊ; हांऊ आपणे बैरिया किन्हें, होर डुघ्हे पाणी मंझा ले बची जांऊ l

15 हांऊ बाढ़ा री लैहरा मन्झ डूबी नी जांऊ, होर ना डुघ्हे पाणी मन्झ डूबी मरूं, होर ना कबरा मन्झ बंद हुई जांऊ l

16 हे मेरे यहोवा, मेरी सुणी ले, क्यूंकि तुस्सा री करुणा खरी ई; आपणी बौहत दया रे मुताबक मेरे वखा जो ध्यान दे l

17 आपणे भक्ता ले आपणा मुंह नी मोड़; क्यूंकि हांऊ संकटा मन्झ आ, जल्दी मेरी सुणी ले l

18 मेरे नेडे आई किन्हें मुंजो छुड़ाई ले, मेरे दुस्मणा ले, मुंजो छुड़ाई ले l

19 मेरी नामधराई होर सरम होर बेज्जती तुस्से जाणहां ऐं: मेरे सभ दुस्मण तुस्सा रे साम्हणें ऐं l

20 मेरा दिल नामधराई री वजहा ले फटी गया, होर हांऊ बौहत उदास आ; मैं केसी तरस खाणे वाळे री आस ता किती, पर मुंजो कोई नी मिल्या, होर सांति देणे वाळे जो तोप्दा ता रैहया, पर कोई नी मिल्या l

21 होर लोके मुंजो खाणे रे कठे जैहर दितेया, होर मेरी सोख मिटाणे रे कठे मुंजो सिरका पिलाई दितेया l

22 तिन्हा रा खाणा तिन्हा रे कठे फंदा बणी जाए; होर तिन्हारे सुखा रे टैम जाल बणी जाए l

23 तिन्हारी हाखिया पर न्ह्यारा छाई जाए, ताकि स्यों देखी नी सको; होर तिन्हारी कमर झूकी किन्हें काम्दी रहे l

24 तुस्से तिन्हा पर आपणा गुस्सा भड़काऊआ, होर तुस्सा रे गुस्से री आंच तिन्हा झुलसी दे l

25 तिन्हा री छावनी उजड़ी जाए, तिन्हा रे डेरे मन्झ कोई नी रहे l

26 तुस्से तिन्हा जो सजा देऊआ, होर स्यों दूर भगी जाए; ताकि तिन्हा वाले, तिन्हारी गल्ला रे बारे मन्झ तिन्हारे दर्द होर घाव हो l

27 तिन्हारे बुरे कर्मा री तिन्हा जो सजा दे, जो भी बुरे कर्म तिन्हें कितिरे हो; तिन्हा जो ये देख्या दस्दे कि तुस्से कितने भले ऐ l

28 तिन्हारा नांऊ जिन्दगी री क्ताबा मंझा ले काटी दे, होर धर्मिया साउगी तिन्हा मत लिख l

29 पर हांऊ ता पीड़ित होर दुःखी आ, इधी कठे हे परमेसर तुस्से मेरा उद्धार करी किन्हें मुंजो ऊँची जगहा पर बैठा l

30 मां गीत गाई किन्हें तुस्सा रे नांऊआं री स्तुति करणी, होर धन्यवाद करदे हुए तुस्सा री बड़ाई करणी l

31 परमेसरा एता ले खुस हुई जाणा; एहड़ा करणा एक बकरे री बलि या पुरे जानवरा री बलि चढ़ाणे ले ज्यादा खरा आ l

32 नम्र लोका ये देखी किन्हें खुस हूणां, हे परमेसरा रे खोजिया तुस्सा रा मन हरा हुई जाए l

33 क्यूंकि यहोवा गरीबा री तरफ कान ल्गाहाँ, होर आपणे लोका जो, जो गुलाम ऐ, तिन्हा जो तुस्से तुच्छ नी जाणदे l

34 स्वर्ग होर धरती तेसरी स्तुति करे, होर समुद्र आपणे सभ जीव जन्तुआ समेत तेसरी स्तुति करे l

35 क्यूंकि परमेसरा सिय्योना रा उद्धार करणा, होर यहूदा रे नगर द्बारा ब्साणे; होर लोका द्बारा तेथी बसी किन्हें तेस नगरा रे अधिकारी हुई जाणा l

36 तेसरे दासा रे बाल बच्चेया जो पूर्वजा ले मिलणे वाळी जायदाद मिली जाणी, होर जो तेसरे नांऊआं जो प्यार करहा ऐ तिन्हा तेथी निवास करणा l

70

1 हे परमेसर मुंजो छुड़ाणे रे कठे, हे यहोवा मेरी मदद करणे रे कठे जल्दी कर l

2 जो मेरे प्राण चाहें, तिन्हारी आस टूटी जाए, होर तिन्हारा मुंह काळा हो; जो मेरे नुक्साना ले खुस हूहां ऐं, स्यों पीछे हटाए जाए होर बेज्जत किते जाए l

3 लोके मेरी हासी उड़ाई; तिन्हारी हार हुई जाए हांऊ ये आस करहा,

4 जितने तुस्सा जो तोप्हा ऐ, स्यों सभ तुस्सा री वजहा ले खुस होर मगन हो! होर जो तुस्सा रा उद्धार चाहें, स्यों लगातार बोल्दे रैंहयां ऐं, ताकि परमेसरा री बड़ाई हो l

5 हांऊ ता दीन होर गरीब आ; हे परमेसर मेरे कठे जल्दी कर! तुस्से मेरे मददगार होर छुड़ाणे वाळा आ; हे यहोवा देरी मत कर l

71

1 हे यहोवा हांऊ तुस्सा री सरणा मन्झ आईरा; मेरी आस कधी नी टूटणे नी पाए!

2 तुस्से ता धर्मी ऐ, मुंजो छुड़ाऊआ होर मेरा उद्धार कर; मेरी वखा जो कान लगाऊआ, होर मेरा उद्धार कर l

3 तुस्से मेरे कठे सनातन काला री चटान बणी जा, जेस मन्झ हांऊ हमेसा जाई सकूं; तुस्से मेरे छुटकारे रा हुक्म दितेया, क्यूंकि तुस्से मेरी चटान होर मेरे किले ऐ l

4 हे मेरे परमेसर दुष्टा रे, होर बुरे होर क्रूर माह्णु रे हाथा ले मेरी रक्षा कर l

5 क्यूंकि हे प्रभु यहोवा, हांऊ तुस्सा रा इंतजार करदा रैहया; बचपना ले मेरा आधार तुस्से ई ऐ l

6 हांऊ गर्भा ले निकल्दे ई, तुस्सा रे ज्रीए ई मेरी देखभाल किती गई; माऊआ री कोखा ले तुस्से ई हांऊ काढ़ेया; इधी कठे मां तुस्सा री स्तुति हमेसा करदे रैहणा l

7 हांऊ कईया रे कठे चमत्कार बणी गईरा; पर तुस्से मेरे मजबूत सरण स्थान ऐ l

8 मेरे मुंहा ले तुस्सा रा गुण गान, होर पूरी ध्याड़ी तुस्सा री म्हीमा रा ब्खान बौहत हुंदा रहे l

9 स्ह्याणंदे टैम मुंजो काढ़दे देख्या; होर जेबे मेरी ताकत घटी जाए तेबे मुंजो छाडदे देख्या l

10 क्यूंकि मेरे दुस्मण मेरे बारे मन्झ गल्ला करहा ऐ, होर जो मेरे प्राणा री ताका मन्झ ऐ, स्यों आपु मन्झ ये सोच विचार करहा ऐ, कि

11 दुस्मण बोल्हा ऐ, “कि से परमेसरे छाडी दितिरा; जा, तेसरा पीछा करी किन्हें तेस जो पकड़ी ले, क्यूंकि तुजो कोई छुड़ाणे वाळा नी आ l

12 हे परमेसर, मुंजो मत भूल; हे मेरे परमेसर, मेरी मदद करणे रे कठे जल्दी कर!

13 जो मेरे प्राणा रे व्रोधी ऐ, तिन्हारी आस टूटी जाए होर तिन्हारा अंत हुई जाए; जो मेरे नुक्साना री इच्छा रख्हा ऐ, स्यों नाम धराई होर सर्मिंदे हुई जाए l

14 पर मां तुस्सा पर हमेसा आस ल्गाई किन्हें रखणी, होर मां तुस्सा री स्तुति ज्यादा ले ज्यादा करदे रैंहणां l

15 मां आपणे मुंहा ले तुस्सा रे धर्मा रा, होर तुस्सा रे कितिरे उद्धारा रा ब्खान पूरी ध्याड़ी करदे रैंहणां, तेस टैमा री गल्ला मां तिन्हा जो दसणीं, जेबे तुस्से मुंजो एक नी बल्कि कई कई बार बचाया था l

16 हे यहोवा, मेरे स्वामी, मां तुस्सा री महानता रा ब्खान करणा; मां सिर्फ तुस्सा री होर सिर्फ तुस्सा री अच्छाई री चर्चा करणी l

17 हे परमेसर, तुस्से मुंजो बचपना ले ई सिक्षा दिती; होर ऐबे तक हांऊ तुस्सा रे अदभुत कामा रा प्रचार करदा आईरा l

18 इधी कठे हे परमेसर, जेबे हांऊ खपरा हुई जांऊ होर जेबे मेरे बाळ पक्की जाए, तेबे भी तुस्से मुंजो भूली देख्या जांदे, मां आऊणे वाळी पीढ़ी रे लोका साउगी तुस्सा री सामर्थ होर सभ पैदा हूणे वाळेया साउगी तुस्सा री सक्ति री चर्चा करणी l

19 हे परमेसर, तुस्सा री धार्मिक्ता सर्गा ले ऊँची ई; हे परमेसर, तुस्सा साहीं दूजा कोई नी आ; तुस्से अदभुत अनौखे काम कितिरे l

20 तुस्से मुंजो बुरा टैम होर कष्ट देखणे दिते; पर तुस्से ई हांऊ तिन्हा सभी ले बचाई लया होर जिउन्दा रख्या l होर तुस्सा हांऊ धरती रे डुघ्हे गढ़े मंझा ले काढ़ी लैणां l

21 हे परमेसर तुस्सा मेरी म्हानता बढ़ाणी, होर मुंजो द्बारा सुख सांति देणी l

22 हे मेरे परमेसर, मां भी तुस्सा री सच्चाई रा धन्यवाद सारंगी बजाई किन्हें करणा; हे इस्राएला रे पवित्र परमेसर, वीणा बजाई किन्हें मां तुस्सा रा भजन गाणा l

23 आपणे ओठा किन्हें मां तुस्सा रे गुण गाणे; हे मेरे परमेसर, मां ये गीत गाणा कि तुस्से मेरे प्राण बचाई लईरा, तुस्सा री जै जै कार करणी l

24 होर मां तुस्सा रे धर्मा री चर्चा पूरी ध्याड़ी करदे रैंहणां, क्यूंकि जो मेरे नुक्सान करणे री इच्छा रख्हा ऐ थे, तिन्हारी आस टूटी गई तिन्हारे होर मुंह काळे हुई गए l

72

1 हे परमेसर, राजे जो आपणा नियम दस, राजे रे पुत्रा जो आपणा धर्म सिखा!

2 तेस तुस्सा री प्रजा रा न्याय धर्मा किन्हें, होर तुस्सा रे दीन लोका रा न्याय ठीक ठीक चुकाणा l

3 पाहड़ होर पाहड़िया ले प्रजा रे कठे, धर्मा रे ज्रीए सांति मिल्या करणी l

4 तेस प्रजा रे दीन लोका रा न्याय करणा, होर गरीब लोक बचाणे; होर अन्याय करणे वाळे चूर चूर करी देणे l

5 जेबे तक सूरज होर चान्दणी बणीं रैंहणां तेबे तक लोका पीढ़ी दर पीढ़ी डर मन्नदे रैहणां l

6 तेस घाहा री खूंटी पर बरसणे वाळी बरसात, होर ज्मीन सींचणे वाळी झाड़िया साहीं हूणां l

7 जेबे तक से राजा आ भलाई फले फुले, होर जेबे तक चांद आ, तेबे तक सांति बणी रहे l

8 तेसरा राज समुद्रा ले लई किन्हें समुद्रा तक होर परात नदी ले लई किन्हें दूर दूर धरती तक फैल्ही जाए l

9 रेगिस्ताना रे लोक तेसरे अगे झुकी जाए; होर तेसरे सभ दुस्मणा तेसरे अगे मुंहा रे भारे पई किन्हें माटा चाटणा l

10 तर्सीसा रा राजा होर दूर देसा रे राजे तेसरे कठे भेंट लई किन्हें आऊणें, शेबा होर सबा रे राजे तेस जो भेंट देणी l

11 सभ राजे आस्सा रे राजे रे अगे झुकी गए; जाति जाति रे लोक तेसरे अधीन हुई जाणें l

12 क्यूंकि तेस दोहाई देणे वाळे गरीबा जो, होर दुःखी होर बेसहारा माह्णु रा उद्धार करणा l

13 तेस कन्गाला होर गरीबा पर तरस खाणा, होर गरीबा रा प्राण बचाणे l

14 तेस तिन्हा रे प्राण अन्याय होर दंगे फ्सादा ले छुड़ाई लैणां; होर तिन्हारा खून तेसरी नजरा मन्झ अनमोल ठैहरणा l

15 राजे री उम्र लम्बी हो! होर सेबा रे सोने मन्झा ले तेस जो देई दितेया जाणा; लोका तेसरे कठे हमेसा प्रार्थना करणी; होर दिन भर तेस जो धन्य बोल्दे रैंहणां l

16 देसा मन्झ पाहड़ा री चोटिया पर बौहत सारा नाज हूणां; पाहड़िया फसला किन्हें ढख्ही जाए; स्यों डोहरीया लाबनोना री डोहरिया ले उपजाऊ हुई जाए, नगर लोका री भीड़ा किन्हें भरी जाए; जिहां डोहरिया घणी घाहा किन्हें भरी जाहीं l

17 तेसरा नांऊ हमेसा बणी रैंहणां; जेबे तक सूरज बणी रैंहणां, तेबे तक तेसरा नांऊ हमेसा नंऊआं हुंदा रैंहणां, होर लोका आपणे आपा जो तेसरी वजहा ले धन्य बोलणा, सारी जातिया तेस जो भागा वाळी बोलणा l

18 धन्य आ, यहोवा परमेसर जो इस्राएला रा परमेसर आ; अदभुत काम सिर्फ से ई करहा l

19 तेसरा महिमामय नांऊ हमेसा धन्य रैंहणां; होर सारी धरती तेसरी म्हीमा किन्हें भरी जाणी; आमीन l द्बारा आमीन ll

20 यिसै रे पुत्र दाऊदा री प्रार्थना खत्म हुई l

73

1 सचमुच इस्राएला रे कठे यानि सुद्ध मन वाळे रे कठे परमेसर भला आ l

2 मेरे पैर ता ठोकर खाणें चाहें थे, मेरे पैर फिसलणे ई वाळे थे l

3 क्यूंकि जेबे हांऊ दुष्टा रा भला देख्हा था, तेबे हांऊ तिन्हा घमंडिया रे बारे मन्झ डाह करहा था l

4 क्यूंकि तिन्हारी मौता मन्झ पीड़ा नी हुन्दी, पर तिन्हारा बल अटूट रैंहयां l

5 तिन्हा जो दूजे लोका साहीं कष्ट नी हुंदा, होर ना तिन्हा माहणुआ साहीं तिन्हा पर विपत्ति पहुँआं ईं l

6 इधी कठे स्यों घमंडा किन्हें भरिरे रैंहयां ऐं, होर घमंड तिन्हारे गळे रा हार बणी गईरा; तिन्हारा ओढ़णा दंगा फसाद आ l

7 तिन्हारी हाखिया चर्बी किन्हें फूली गईरी, तिन्हारे मना री भावना उमड़ेया करहा ई l

8 स्यों मजाक करहा ऐ, होर दुष्टता किन्हें अन्याय री गल्ला बोल्हा ऐ;

9 स्यों डींग मारहा ऐ, जिहां कि स्यों स्वर्गा मन्झ बैठी किन्हें बोल्हा ऐ, होर स्यों धरती मन्झ बोल्दे फिरहा ऐ l

10 तेबे भी तेसरी प्रजा एथी वाप्स आई जाणी, होर तिन्हा जो भरिरे प्याले मन्झा ले पाणी मिलणा l

11 फेरी स्यों बोल्हा ऐ, परमेसर किहाँ जाणहां? क्या परम प्रधान परमेसरा जो कुछ ज्ञान आ?

12 देखा, स्यों माह्णु घमंडी होर बुरे ऐ, पर स्यों लगातार अमीर होर ज्यादा अमीर हुएआ करहा ऐ l

13 मैं बेकार आपणा दिल पवित्र कितेया होर आपणे हाथ बेकार सुद्ध किते l

14 हे परमेसर, हांऊ पूरी ध्याड़ी दुःख सैहन करहा l तुस्से मुंजो हर रोज सजा देहां ऐं l

15 हे परमेसर, हांऊ ये गल्ला होरी जो दसणा चाहां था; पर हांऊ जाणहां था होर हांऊ इस तरहा तुस्सा रे भक्ता रे खिलाफ हुई जाहाँ था l

16 मैं ये इन्हा गल्ला समझणे री कोसिस किती, पर इन्हा गल्ला जो समझणा मेरे कठे बौहत कठण था l

17 जेबे तक कि मैं परमेसरा रे पवित्र स्थाना मन्झ नी गया, तेबे तक मैं तिन्हा लोका रे अंत नी समझी पाया l

18 हे परमेसर, सचमुच तुस्से स्यों लोक फिसलणे वाळी जगहा मन्झ रखिरे, तुस्से तिन्हा रा सत्यानास करी देहां ऐं,

19 वाह, स्यों पल भरा मन्झ किहाँ उजड़ी गए! स्यों मिटी गए, स्यों डरदे डरदे नास हुई गए l

20 हे यहोवा, स्यों माह्णु एहड़े हूणें जिहां कोई सुपना, जेस जो आस्से जाग्दे ई भूली जाहें l तिहां ईं तुस्से तिन्हा लोका जो आस्सा रे सुपने साहीं गायब करी दे l

21 मेरा मन ता चिड़चिड़ा हुई गया; हांऊ दिला री गैहराई तक व्याकुल हुई उठ्या,

22 हांऊ ता जानवरा साहीं था, होर वेवकूफ था, हांऊ तुस्सा साउगी रही किन्हें भी जानवर बणी गईरा था l

23 तेबे भी हांऊ लगातार तुस्सा साउगी ई था; तुस्से मेरा दायां हाथ पकड़ी रख्या l

24 तुस्सा मुंजो सलाह देंदे हुए, मेरी अगुवाई करणी, होर तेबे तुस्सा मेरी म्हीमा करी किन्हें हांऊ आपु वाले रखणा l

25 स्वर्गा मन्झ मेरा होर कुणहां? तुस्सा साउगी रैहन्दे हुए हांऊ धरती पर हांऊ कुछ होर नी चाहन्दा l

26 मेरा दिल होर मन दुहें हारी गईरे, पर परमेसर हमेसा रे कठे मेरा हिस्सा होर दिला री चटान बणी रा l

27 जो तुस्सा ले दूर रैंहयां ऐं स्यों ता नास हुई जाणें; जो कोई तुस्सा रे खिलाफ व्यभिचार करहा, तेस जो तुस्से नास करहा ऐ l

28 पर मेरे कठे ता ये ई खरा आ; कि हांऊ परमेसरा रे नेडे रहूँ ; मैं आपणे यहोवा परमेसरा जो आपणा सरण स्थान मन्नी लईरा; जेस ले हांऊ तुस्सा रे कामा रा ब्खान करूं l

74

1 हे परमेसर, तुस्से आस्सा जो हमेसा रे कठे छाडी दितिरा? तुस्सा रे गुस्से रा धुआं तुस्सा रे लोका रे खिलाफ कि उठ्या करहा?

2 आपणी मण्डली जेस जो तुस्से पुराणे टैमा मन्झ मुल्ले लईरा था, होर आपणा गोत्र हूणे रे कठे छुड़ाईरा था, होर एस सिय्योन पाहड़ा जो भी, जेस पर तुस्से बसेरा कितिरा था, ये याद करा!

3 हे परमेसर, आऊ होर इन्हा बौहत पुराणे खंडहरा मंझा ले हुई किन्हें चल; तुस्से तेस पवित्र स्थाना पर वाप्स आई जाऊआ, जेस जो दुस्मणे नास करी दितिरा l

4 तुस्सा रे दुस्मण तुस्सा री सभा रे बीचा मन्झा ले हुई किन्हें चल्हा फिरहा ऐ, तिन्हें मन्द्रा मन्झ आपणे झंडे ये दसणे रे कठे गड्डी दितिरे कि तिन्हें युद्ध जीती लईरा l स्यों तिन्हा साउगी माहणुआं साहीं थे l

5 जो घणे जंगला रे डाळ बूटे पर छहू च्लाहें l

6 हे परमेसर, इन्हें दुस्मण स्पाहिये आपणे छहू होर थोह्ड़ू किन्हें तुस्सा रे मन्द्रा री नक्कासी तोड़ी दिती l

7 हे परमेसर, जो मन्द्र तुस्सा रे नांऊआं रा आदर करणे रे कठे बणाया गईरा था, इन्हें स्पाहिये तुस्सा रा से पवित्र स्थान फुकी दितेया; तिन्हें तुस्सा रा मन्द्र माटे मन्झ मिलाई दितेया l

8 आस्सा रा सत्यानास करणे रे कठे तिन्हें दुस्मणे मन बनाई लईरा था, होर इधी कठे तिन्हें देसा रे हर पवित्र स्थान फुकी दिते l

9 ऐबे कोई संकेत आस्सा जो नी सुझ्या करदे; ऐबे कोई भी नबी नी रैहया, होर ना आस्सा मन्झ कोई एहड़ा आ जो आस्सा जो ये दसे कि ये दसा कधी तक रैहणीं l

10 हे परमेसर, दुस्मणा कधी तक बेज्जती करदे रैंहणां? क्या दुस्मणा, तुस्सा रे नांऊआं रा अपमान करदे रैहणां?

11 तुस्से आपणा दायां हाथ कि रोक्हा ऐ; तुस्से आपणी माह सक्ति रा इस्तेमाल करी किन्हें तिन्हा रा पूरी तरहा ले नास करा l

12 परमेसर ता प्राचीन काला ले मेरा राजा आ, से धरती पर उद्धारा रा काम करदा आईरा l

13 तुस्से आपणी सक्ति किन्हें समुद्र दो भाग करी दिते; तुस्से पाणी मन्झ मगरमच्छा रे मूंड फोड़ी दिते l

14 तुस्से ना ता लिव्याताना रे मुंडा रे टुकड़े टुकड़े करी किन्हें जंगली जानवरा जो खुआई दिते l

15 तुस्से ता झरना खोल्ही किन्हें पाणी री धारा बहाई, तुस्से ता बारामासी नदी सुखाई दिती l

16 ध्याड़ा तुस्सा रा आ रात भी तुस्सा री ई; सूरज होर चाँद तुस्से स्थिर किते l

17 तुस्से धरती रे सभ बन्ने तय किते; गर्मी होर ठंड दुहें मौसम तुस्से नियुक्त किते l

18 हे यहोवा इन्हा गल्ला जो याद कर, होर याद करा कि दुस्मणे तुस्सा री बेज्जती कितिरी; स्यों मुर्ख लोक तुस्सा रे नांऊआं किन्हें दुस्मणी रख्हा ऐ!

19 आपणे कबुतरा रे प्राण जंगली जानवरा रे अंदर मत भेज; आपणे एस दीन माह्णु जो हमेसा रे कठे भूली देख्या जांदे l

20 आस्से जो आपु मन्झ कस्मा खाध्हीरी तिन्हा जो याद करा, एस देसा मन्झ हर न्ह्यारे री जगहा पर हिंसा ई l

21 हे परमेसर तुस्सा रे भक्ता साउगी अत्याचार किते गए; ऐबे तिन्हा जो होर ज्यादा मत दुःखी मत हूणे दे; दीन गरीब लोक तुस्सा रे नांऊआं री स्तुति करणे पाए l

22 हे परमेसर उठ, आपणा मुकद्दमा आपु ई लड़; याद कर कि तिन्हें मूर्ख लोके हमेसा ई तुस्सा री बेज्जती कितिरी l

23 स्यों बुरी गल्ला मत भूल जो तुस्सा रे दुस्मणे हर रोज तुस्सा रे खिलाफ बोलिरि l मत भूल कि तिन्हें किस तरहा तुस्सा रा व्रोध कितेया l

75

1 हे परमेसर आस्से तुस्सा रा धन्यवाद करहा ऐ, आस्से तुस्सा रे नांऊआं रा धन्यवाद करहा ऐ, क्यूंकि तुस्सा रा नांऊ जाहिर हुई गया, तुस्सा रे अदभुत नाऊआं रा ब्खान हुएआ करहा l

2 परमेसर बोल्हा, “जेबे ठीक टैम आऊणा तेबे मां आपु ई ठीक न्याय करणा l”

3 धरती होर धरती री हर चीज डगमगाई सक्हा ई होर पऊणे जो त्यार हुई सक्हा ई l पर हांऊ ई तेता जो स्थिर रख्हा l

4 मैं घमंडी किन्हें बोल्या, घमंड मत करा, होर दुष्टा किन्हें ये बोल्या, कि आपणे सींग ऊँचा मत करा;

5 आपणे सींग बौहत ऊँचे मत करा, ना मूंड उठाई किन्हें ढिठाई री गल बोला l

6 क्यूंकि बढ़ती ना ता पुरबा ले होर ना ता पश्चिमा ले, होर ना जंगला री तरफा ले आहूँआं ईं;

7 पर परमेसर ई न्यायी आ, से एकी जो घटाहां होर दूजे जो बढ़ाहां l

8 परमेसर दुष्टा जो सजा देणे रे कठे त्यार आ, परमेसरा वाले जैहर मिलिरा एक प्याला आ, होर परमेसर एस प्याले मंझा ले दाख मधु ऊंडेली देहां होर दुष्ट लोक तेता जो आखरी बूँद तक पी जाहें l

9 पर मां ता हमेसा प्रचार करदे रैंहणां, मां याकूबा रे परमेसरा रा भजन गाणा l

10 दुष्टा रे सभ सींग मां काटी देणे, पर धर्मीया रे सींग उच्चे किते जाणें l

Yeesu teri stuti krun, Tujko apnna kahun

Tu hi bsa hai meri saanso men

Tu hi haa tu hi

Hosna gaaunga hosna gaaunga hosna hosna

1 यीशु मेरे, तेरे पवित्र नाम को, मैं सराहता रहूँगा

हर पल तेरी महिमा तेरा गुणगान करता रहूँगा -2

यीशु यीशु मेरा प्यारा यीशु

2

को ...यीशु मेरे प्रभु, मेरे खुदा तू मेरा चानण हे

तू मेरे मुख का प्रकाश है, तू ही मेरा आनंद है -2

हालेलुयाह हालेलुयाह, हालेलुयाह हालेलुयाह- हालेलुयाह

1 तेरी हजुरी में आकर, प्रभु मैं धन्य हुआ

भटका था मैं एस दुनिया में, तू मुझे फेर लाया

करता रहा अपनी मनमानी मैं

पर तूने अनुग्रह किया -2

2 मेरी है तुझसे इल्तिजा, रख तू मुझे अपने पास

ओझल ना होने दे तू मुझे रख ले तू मुझे अपने पास

याद रहे तुझको खुदा, मैं हूँ तुझ पर आश्रित सदा

नहीं मेरी खुद की कोई पैहचान तू ही बना